GA atholhuga hingi tsunami housing project in 200 million Rufiyaa ahvure bodu gelumeh dhaulathah libunu!\nގއ. އަތޮޅުގަ ހިންގި ސުނާމީ ހައުސިން ޕްރޮޖެކްޓުން ދައުލަތައް ލިބުނު ގެއްލުން 200 މިލިއަނަށްވުރެ ބޮޑު!!\n0 July 12th, 2019 - 9:30 AM\nވިމްލާ ކޮންސްޓްރަކްޝަން އިން ގއ އަތޮޅުގައި އެޅި ހައުސިން ޔުނިޓްތަކުގެ ޕްރޮޖެކްޓް ނިމުނުއިރު، ދައުލަތައް 200 މިލިއަން ރުފިޔާއަށްވުރެ ގިނަ ރުފިޔާގެ ގެއްލުން ލިބިފައިވާކަމަށް އޮޑިޓް އޮފީހުން ހޯމަ ދުވަހު މަޖިލީހުގެ މަސްއޫލިއްޔަތުު އަދާ ކުރާ މިންވަރު ކޮމެޓީގައި ހާމަކުރި މައުލޫމާތުން ހަމަވެއްޖެއެވެ.\nގއ އަތޮޅުގެ4ރަށެއްގަ 289 ހައުސިން ޔުނިޓް އެޅުމަށް ވިމްލާ ކޮންސްޓްރަކްޝަނާ 2008 ވަނަ އަހަރު ހަވާލުކުރި މަޝްރޫއާއި ގުޅޭގޮތުން މިއަދު އޮޓިޓާ ޖެނެރަލްގެ އޮފީހުން ސަރުކާރުގެ މަސްއޫލިއްޔަތު އަދާކުރާ މިންވަރު ބަލާ ކޮމެޓީގައި ބުނީ، ޕްރޮޖެކްޓު ނިމުނު އިރު ބަޖެޓު ކުރެވުނު އަދަދަށްވުރެ 206 ޕަސަންޓު އިިތުރަށް ހަރަދުކޮށްފައިވާކަމަށެވެ.\nދައުލަތައް ލިބުނު ގެއްލުމުގެ ގޮތުގަ އޮޓިޓް އޮފީހުން ހާމަކުރި ތަފްސީލުތައް ތިރީގައި މިވަނީއެވެ.\nޕީބީޓީސީން ސަރުކާރު ހިއްސާވާ ކުންފުނިތަކަށް 79 މިލިއަން ރުފިޔާ (އެމްޓީސީސީން ލިބެންޖެހޭ 34 މިލިއަން، ފެނަކަ ކޯޕަރޭޝަނަށް ލިބެންޖެހޭ 1.10 މިލިއަން ރުފިޔާ)\nއަމިއްލަ ފަރުދުން މެދުވެރިކޮށް ޕީބީޓީސީން ކުރި މަސަައްކަތައް ފައިސާ ނުދެއްކުމުން 1.4 މިލިއަން ރުފިޔާ ހައުސިން މިނިސްޓްރީން ދެއްކި ފައިސާ\nޕީބީޑީސީން ގެނައި މުދަލަށް ރާއްޖޭން ބޭރުގެ ކުންފުންޏެއްކަމަށްވާ ވީރާ ސްޓީލް ކޯޕަރޭޝަން އަށް ދައްކަން ޖެހުނު ފައިސާގެ ތެރެއިން 6.16 މިލިއަން ރުފިޔާ ނުދައްކާ އޮތުމުގެ ސަބަބުން އެ ފައިސާ ވެސް ހައުސިން މިނިސްޓްރީން ވަނީ ދައްކާފަ.\nމަސައްކަތް ހުއްޓާލުމުގެ ސަބަބުން ކުރިން ގެނެސްފައިވާ މުދަލުން ރިކަވާ ނުކުރެވި 36 މިލިއަން ރުފިޔާ. (އެމްޓީސީސީ މެދުވެރިކޮށް ޕީބީޑީސީން ގެނައި މުދަލަށްވާ 92 މިލިއަން ރުފިޔާގެ ފައިސާ ސައުދީ ފަންޑުން ވަނީ ޕީބީޑީސީއަށް ދައްކާފަ. އެހެން ނަމަވެސް އެ ކުންފިން މަސައްކަތްް މެދުކަނޑާލުމަށްފަހު ރާއްޖެއިން ދިޔައިރު އެމްޓީސީސއަށް ދައްކަންޖެހޭ ފައިސާ ނުދައްކާއަ އެބައޮތް.)\nވިމްލާއިން އެސްޓީއޯއަށް 29 މިލިއަން ރުފިޔާ ދައްކަން ޖެހިފަ އޮބައޮތް.\nދައުލަތުން ދެ ފަހަރަށް ދޫކޮށްފައިވާ ފައިސާގެ ތެރެއިން 8.15 މިލިއަން ރުފިޔާ އަދިވެސް ދައުލަތައް ނުލިބޭ.\nޕްރޮޖެކްޓަށް ސަރުކާރުން އެމްޓީސީސީއަށް ޑަބަލްކޮށް 3.37 މިލިއަން ރުފިޔާ ދީފައިވޭ\nވިމްލާގެ ޕްރޮޖެކްޓަަށް މުދާ ގެނައުމަށް އެމްޓީސީން އެލްސީ ހުޅުވުމަސް ސަރުކާރަށް އެމްޓީސީގެ ފަރާތުން ލިބެންޖެހޭ 65 މިލިއަން ރުފިޔާ އެބައޮތް\nމި ހުރިހާ ފައިސާއެއްގެ ޖުމްލަ 228 މިލިއަން ރުފިޔާއަށް އަރައެވެ.\nމި މައްސަލާގައި އޮޑިޓާ ޖެނެރަލްގެ އޮފީހުން މާލިއްޔަތު ކޮމެޓީގައި ބުނީ، އެ ޕްރޮކްޓު ހިންގުމުގެ ގާބިލުކަން ވިމްލާ ކޮންސްޓްރަކްޝަންގައި ނެތް އިރު ވެސް އެ ޕްރޮޖެކްޓު އުވާނުލައި އޮތްކަން ފާހަގަވާކަމަށެވެ. އަދި އެއީ ޕްރޮޖެކްޓު މޮނިޓާ ކުުމުގައި ވެފައިވާ "ފެއިލިއާ" އެއް ކަމަށެވެ.\nމި މަސައްކަތް ފުރަތަމަ ޙަވާލުކުރީ ވިމްލާ ކޮންސްޓްރަކްޝަން ޕްރައިވެޓް ލިމިޓެޑް އާ އެވެ. ނަމަވެސް މަސައްކަތް އަމިއްލައަށް ކުރިއަށް ގެންދިއުމުގެ ބަދަލުގައި އެކުންފުނިން ވަނީ މަޝްރޫޢުގެ މަސައްކަތް ފިލިޕީންސްގެ ތަފާތު ދެ ކުންފުންޏެއް ކަމަށްވާ އޭސްލީ އެލެކްސް ޕާރފޯމަންސް ބިލްޑަރސް (އޭއޭޕީބީ)އާއި ޕާރފޯމަންސް ބިލްޑަރސް އެންޑް ޑިވެލޮޕަރސް ކޯޕަރޭޝަން (ޕީބީޑީސީ)އާ އެކި ފަހަރުމަތިން ސަބްކޮންޓްރެކްޓް ކޮށްފައެވެ.\nޕްރޮޖެޓުގެ ދަށުން އަޅަން ނިންމި ހައުސިން ޔުނިޓުތައް:\nގއ. ނިލަންދޫ 50 ހައުސިން ޔުނިޓް\nގއ. ވިލިގިލީގަ 77 ހައުސިން ޔުނިޓް\nގއ. ދާންދޫގަ 87 ހައުސިން ޔުނިޓްް\nގއ. މާމެންދޫގަ 84 ހައުސިން ޔުނިޓް\nމަޝްްރޫއަށް ކަނޑައެޅު ބަޖެޓަކީ 225 މިލިއަން ރުފިޔާ އަދި މަޝްރޫއަށް ހަރަދުކުރާ ގޮތަށް އޮތީ ސައުދީ ފަންޑުގެ ފަރާތުންްނެވެ. ނަމަވެސް މުޅި ޕްރޮޖެކްޓަށް 382 މިލިއަން ރުފިޔާ ވަނީ ހަރަދުވެފައެވެ. އިތުރަށް ކުރެވުނު ހަރަދަކީ 156 މިލިއަން ރުފިޔާއެވެ. މީގެތެރެއިން 144 މިލިއަން ރުފިޔާއަކީ ދައުލަތުގެ ބަޖެޓުން ކުރެވުނު ހަރަދެވެ.\nމި ޕްރޮޖެކްޓުގަ 220 މިލިއަން ރިފިޔާއަކީ ވިމްލާ ކޮންސްޓްރަކްޝަނާ ހަވާލުކުރި އަގެވެ. އަދި އެ ކުންފުނިން ވަނީ "އެކަށީގެންވާ ގޮތައް މަސައްކަތް ކުރިއަށް ނުގެންދެވޭތީ" ދެ ސަބް ކޮންޓްރެކްޓަރުންނާ މަސައްކަތް ހަވާލުކޮށްފައެވެ. ނަމަވެސް އެ ކުންފުންޏާ ހަވާލު ކުރެވިގެން ވެސް މަސައްކަތް ކުރިއަށް ގޮސްފައެއް ނުވެއެވެ.\nއިތުރަށް ކުރެވުނު ހަރަދުގެ ތެރެއިން 156 މިލިއަން ރުފިޔާއަކީ މަަސައްކަތުގެ އަގެވެ. މިއީ ބަޖެޓު ކުރި އަދަދައްވުރެ 35 މިލިއަން ރުފިޔާ އިތުރު އަދަދެކެވެ. އަދި ކޮންްސަންޓަންސީއަށް 11 މިލިއަން ރުފިޔާ ހަރަދުކޮށްފައިވެއެވެ.\nމި ޕްރޮޖެކްޓުގެ ދަށުން މުދާ ގެނައުމަށް 46 މިލިއަން ރުފިޔާ ވަނީ ހަރަދުކޮށްފައެވެ.\nމި ޕްރޮޖެކްޓުގެ ދަށުން މުދާގެނައުމަށް އެމްޓީސީސީން މަސައްކަތް ކުރިއިއު އޭސީ ހުޅުވުމަށް ބޭނުންވާ ފައިސާ ނެތިގެން ފިނޭންސް މިނިސްޓްރީން ވަނީ 123 މިލިއަން ރުފިޔާ އެމްޓީސީސީއަށް ފޯރުކޮށްދީފައެވެ. އަދި އެގެ ތެރެއިން 46 މިލިއަން ރުފިޔާ އެމްޓީސީސީން ފިނޭންސް މިނިސްޓްރީއަށް ދައްކަން އެބައޮތެވެ.\nމުދާ ގެނައުމަށް އެމްޓީސީސީގެ ފަރާތުން ސަބް ކޮންޓްރެކްޓަރެއްގެ ގޮތުގައި ވާލުކުރި ފިލިޕީންސް ކުންފުންޏަކުން އެކި ފަރަތްތަކަށްް ދައްކަންޖެހޭ ފައިސާ ނުދައްކައިގެން ކޯޓަަށް ދިއުމުން ކޯޓުން އަމުރެއްގެ ދަށުން ހައުސިން މިނިސްޓްރީއަށް 1.4 މިލިއަން ރުފިޔާ ދައްކަންޖެހުނެވެ.\nމުދާ ރަށްރަށް ގެންދިއުމަށް 20 މިލިއަން ރުފިޔާ ހަރަދުކޮށްފައިވާއިރު އެ ފައިސާއަކީވެސް ބަޖެޓު ކުރެވިފައިވާ ފައިސާއެއް ނޫނެވެ. މި ފައިސާއަކީ 2010 ވަނަ އަހަރު ރާއްޖެއަށް އެެތެރެކުރެވޭ މުދާ ބޭލުމަށް އޮތް ގަވާއިދަށް ގެނެވުނު ބަދަލަކާ ގުޅިގެން ދައްކާފައިވާ ފައިސާތަކެކެވެ. މި ބަދަލުގެ ކުރިން އޮތީ ޕްރޮޖެކްޓެއް ހިންގާ ރަށްްރަށް މުދާ ބޭލޭނެކަމަށެވެ. ނަމަވެސް އަލަށް ގެނެވުނު އިސްލާހުގައި ބުނެފައިވަނީ މުދާ ބާލަންޖެހޭނީ ސަރަހައްދީ ބަނދަރަށްކަމަށެވެ. މި ފައިސާއަކީ މުދާ އުފުލުމާ ލޯޑުކޮށް އަންލޯޑް ކުރުމަށް ކުރި ހަރަދެވެ.\nމި ޕްރޮޖެކްޓަކީ 420 ދުވަހުގެ ތެރޭގަ ނިންމުމަށް ހަވާލުކުރި ޕްރޮޖެކްްޓެކެވެ. ޕްރޮޖެކްޓު ހަވާލުކުރީ 20 އޮކްޓޫބަރު 2008 ގައެވެ. ނަމަވެސް މަސައްކަތް ނިމުނުއިރު ނިންމަންޖެހިފައިވާ މުއްދަތައްވުރެ4އަހަރާ 10 މަސް ދުވަސް އިތުރަށް ހޭދަކުރިއެވެ. މި ޕްރޮޖެކްްޓުގެ މަސައްކަތް ނިމުނީ 31 ޖެނުއަރީ 2015 ގައެވެ.\nމި ޕްރޮކްޓު ގައި 206 ޕަސަންޓު އިތުރަށް ހަރަދުކޮށްފައިވާއިރު ސަރުކާރުގެ ކުންފުނިޔަކަށް ގިނައަދެއްގެ ފައިސާ ލިބެންޖެހެއެވެ.\nނަމަވެސް މަސައްކަތް ނިމުން ލަސްވާތީ 2010 ވަނަ އަހަރު ވެވުނު އެއްބަސްވުމެއްގެ ދަށުން މުޅި މަޝްރޫޢުގެ ހުރިހާ މަސައްކަތްތަކެއް ޕީބީޑީސީއާ ޙަވާލު ކުރެވުނެވެ. އެއަށްފަހު އެކުންފުނިން ކުރަމުން އައި މަސައްކަތް ކުރިއަށް ނުގެން ގޮސް 2012 ވަނަ އަހަރު ހުއްޓާލުމާ ގުޅިގެން ޕްރޮޖެކްޓްގެ މަސައްކަތްތައް އަލުން ވިމްލާ ކޮންސްޓްރަކްޝަނާ 2013 ވަނަ އަހަރު ހަވާލު ކުރެވުނެވެ.\nވިމްލާއިން ސިވިލްކޯޓަށް ދިއުން:\nޕްރޮޖެކްޓުގެ މަސައްކަތް ނިންމުމުން ވިމްލާ ކޮންސްޓަކްޝަން އިން ވަނީ ހައުސިން މިނިސްޓްރީއާ ދެކޮޅަށް ސިވިލް ކޯޓުގައި މައްސަލައެެއް ހުށަހަޅާފައެވެ. އެ ކުންފުނިން ވަނީ ފަސް ބިލެއްގެ ފައިސާ ހޯދުމަށް ހުށަހަޅާފައެވެ. 78 މިލިއަން ރުފިޔާގެ ފައިސާ ކްލޭމްކޮށްފައެބަހުއްޓެވެ.\nޕްރޮގްރެސް ޕޭމަންޓު ގޮތުގަ ހޯދަން ހުށަހަޅާފައިވާ 9.32 މިލިއަން ރުފިޔާ\nދެވަަނަ ޕްރޮގްރެސް ޕޭމަންޓު ގޮތުގައި ހުށަހަޅާފައިވާ 44 މިލިއަން ރުފިޔާ\nޑޮލަރުގެ އަގަށް އައިބަދަލާ ގުޅިގެން 19 މިލިއަން ރުފިޔާ\nއެސްޓީއޯއިން ނެގި މުދަލަށް ދައްކަން ޖެހޭ ޖީއެސްޓީގެ ގޮޮތުގަ 1.62 މިލިއަން ރުފިޔާ\nއިތުރު މަސައްކަތުގެ ގޮތުގަ 3.81 މިލިއަން ރުފިޔާ\nމި ފައިސާ ވިމްލާއަށް ދިނުމަށް ހައުސިން މިނިސްޓްްރީއަށް ސިވިލް ކޯޓުން ވަނީ އަންގާފައެވެ.\n"ވިމްލާ ކޮންސްޓްރަކްޝަނުން މަސައްކަތައް އެކަށީގެންވާ މޭން ޕަވާއާ، ކުންފުނީގެ މާލީ ގާބިލުކަން ނެތުމުގެ ސަބަބުން މަސައްކަތް ކުރިއަށް ނުގެންދެވި ހުރިކަން އަޅުގަނޑުމެންނަށް ފާހަގަކުރެވޭ،" އޮޑިޓާ ޖެނެރަލްގެ އޮފީހުން މާލިއްޔަތު ކޮމެޓީގައި މިއަދު ބުންޏެވެ.\nއަދި ކޯޓުން ހޯދުމަށް އެދިފައިވާ ފައިސާގެ ތެރެއިން ބޮޑު ބަޔަކީ ދައްކަންޖެހޭ ފައިސާ ނޫންކަމަށް ވެސް އެޑިޓް އޮފީހުން ބުނެއެވެ.\nސުނާމީ ގެތައް އެޅުމުން ވިމްލާ ކޮންސްޓްރަކްޝަނަށް 78 މިލިއަނަށް ވުރެ ގިނަ ރުފިޔާ ލިބެން ޖެހޭނެ ކަމަށް ސިވިލް ކޯޓުން ކޮށްފައިވާ ހުކުމާ މެދު ކޯޓުން ބޭރުގައި މަޝްވަރާ ކުރަމުން އަންނަ ކަމަށް ބަންޑާރަ ނައިބު އިބްރާހިމް ރިފްއަތުވަނީ ވިދާޅުވެފައެވެ.


ރޮޒައިނާ ގެ ވާހަކަތަކަށް އަލީ އާޒިމް އާއި އިންތި ވަރަށް ބޮޑަށް ފާޑުވިދާޅުވެއްޖެ - DhiDaily\nރޮޒައިނާ ގެ ވާހަކަތަކަށް އަލީ އާޒިމް އާއި އިންތި ވަރަށް ބޮޑަށް ފާޑުވިދާޅުވެއްޖެ\nކޮވިޑް އަށް ފައްސިވެގެން މިސްކިތްތައް ބަންދުކުރަން ޖެހޭ ޙާލަތަކަށް ގޮސްފިނަމަ ރައްޔިތުން މަޖިލީސްވެސް ހުއްޓުވުމަކަށް ގެންނަން ނުޖެހޭނެ ސަބަބެއް ނެތްކަމަށް ވިދާޅުވެ ޑރ.އަލީ ނިޔާފް ކުރެއްވި ޓްވީޓަކަށް ތާއީދު ކުރައްވައި މެމްބަރު ރޮޒައިނާ އާދަމް އެކަމާއި ބެހޭ ގޮތުން ޓްވީޓެއް ކުރެއްވުމުން އެމްޑީޕީގެ ޕީޖީ ގްރޫޕްގެ ލީޑަރު އަލީ އާޒިމްއާއި މެންބަރު އިމްތިޔާޒު ފަހުމީ (އިންތި) ނުރުހުން ފާޅުކުރައްވައިފިއެވެ.\nމި ޓްވީޓްގައި ރޮޒައިނާ ވިދާޅުވެފައިވަނީ ޑރ.ނިޔާފްގެ ޙިޔާލަށް އެ ބޭފުޅާ ތާއީދު ކުރައްވާކަމަށާއި އަދި މަޖިލީހުގެ ކޮމިޓީއިން މިކަމަށް އަލިއަޅުއްވާލައްވާނެކަމަށް އުއްމީދު ކުރައްވާކަމަށެވެ. ނަމަވެސް ރޮޒައިނާގެ މި ޓްވީޓްއާއި ގުޅިގެން އަލީ އާޒިމް ވަނީ ވަރަށް ބޮޑަށް ފާޑުވިދާޅުވެފައެވެ. އެގޮތުން އާޒިމް ހާމަކުރެއްވި ގޮތުގައި ރޮޒެއިނާގެ ވިސްނުންފުޅު ހުންނަވަނީ އަމިއްލަ މަގުބޫލުކަން ހޯއްދަވަންކަމަށާއި ވެރިކަންކުރާ ޕާޓީގެ ޗީފް ވިޕްއެއްގެ މަގާމުގައި ހުންނަވައިގެން މި މައްސަލައިގެ ބަޚުސްތައް ގެންދަވަންވީ މީސްމީޑިއާއަކު ނޫންކަމަށާއި ޕީ.ޖީ ގްރޫޕްގައި އެމައްސަލައިގެ މަޝްވަރާތައް ކުރިއަށް ގެންދޭވޭނެކަމަށްވެސް އާޒިމްވަނީ ވިދާޅުވެފައެވެ.\nނަމަވެސް ރޮޒައިނާ މިއަށް ރައްދުދެއްވަމުން ވިދާޅުވީ އާޒިމް އެ ދައްކަވަނީ ޙާލަތާއި ނުގުޅޭ ވާހަކައެއްކަމަށާއި ރޮޒައިނާ އެއްބަސްވީ ފޯރަމް ބައްދަލުވުމެއްގައި ޑޮކްޓަރުން ތަކެއް ދެއްކެވި ވާޙަކައަކަށް ކަމަށެވެ، އަދި މިއީ ޙިޔާލުފާޅުކުރުމުގެ މިނިވަންކަންތޯ ވިދާޅުވެ ރޮޒައިނާ ވަނީ ސުވާލު ކުރައްވާފައެވެ. ހަމަ މިއަށް ރައްދު ދެއްވަމުން އަލީ އާޒިމް ވިދާޅުވީ ރޮޒައިނާ ޕާޓީގެ ލީޑަރަކާއި ދިމާލަށް އެއްޗެއް ވިދާޅުވިޔަސް އެވެސް ވާނީ ބޭނުންތެރި ވާހަކައަކަށް ކަމަށާއި އަދި އެކަމާއި އެހެން މީހަކު އެއްޗެއް ވިދާޅުވެއްޖެނަމަ ޙިޔާލު ފާޅުކުރުމުގެ މިނިވަންކަން ނައްތާލަންޖެހިލައްވާކަމަށެވެ.\nI publicly agreed, toavery reasonable opinion, expressed byarespected doctor, onapublic forum held by majlis on an issue that is still under discussion & consideration. Very surprised that u wrote this ?absurd statement with regard to my tweet! ? Freedom of expression?!! https://t.co/RLgwCUiNH3\n— ?? ??????? ???? ? (@Roxeyna) July 20, 2020\nމީގެ އިތުރުން މެމްބަރު އިމްތިޔާޒް ފަހުމީ ވެސް ވަނީ ރޮޒައިނާ އޮންނަވާނީ އަވަހާރަފުޅު ލައްޕަވާފައިކަމަށާއި މަޖިލީހަށް ވަޑައިގަންނަވާނީ 11:30ގައި ކަމަށްބުނެ އަލީ އާޒިމް ދެއްކެވި ވާހަކަ ފުޅަށް ތާއީދުކޮށްފައެވެ. ރޮޒެއިނާ ޑރ.ނިޔާފް ދެއްކެވި ވާހަކަ އެއްވެސް ބޭފުޅަކު ރަނގަޅަށް އަޑު ނާއްސަވާކަމަށް ބުނުމުން އިންތިވަނީ އެކަމާއި ދެކޮޅު ހައްދަވައި އެބޭފުޅާވެސް އެވަގުތު އެތަނުގައި އިންކެވިކަމަށާއި އަދި ވަރަށް ރަނގަޅަށް ހުރިހާ ވާހަކަތަކެއް އަޑު އައްސަވާފައިވާކަމަށް ވިދާޅުވެފައެވެ.\nދިމާވެފައިވާ ސިއްހީ ހާލަތާއި ގުޅިގެން މިސްކިތްތައް ބަންދު ކުރަން ޖެހޭ އުސޫލުން މަޖިލީސްވެން ހުއްޓުވުމަކަށް ގެނެސް ބަންދުކުރަން ޖެހޭނެ ކަމަށް ބުނެ ފާޅު ކުރެވުނު ޚިޔާލަށް އެމް.ޑީ.ޕީ ގެ ގިނަ މެމްބަރުންވަނީ ނުރުހުންފާޅުކުރައްވާފައެވެ.


Ras Online - ރައީސް ޔާމީން ޖަލުން ނެރުމަކީ ޕީޕީއެމުން ބޭނުންވާކަމެއް ނޫން - ނިހާދު\nރައީސް ޔާމީން ޖަލުން ނެރުމަކީ ޕީޕީއެމުން ބޭނުންވާކަމެއް ނޫން - ނިހާދު\nފޭދޫ ދާއިރާގެ މެމްބަރު މުޙައްމަދު ނިހާދު\nރައީސް ޔާމީން ޖަލުން ނެރުމަކީ އިދިކޮޅު ޕީޕީއެމްގެ ލީޑަރޝިޕްގައި ތިއްބެވި ބޭފުޅުން ބޭނުންވާކަމެއް ނޫން ކަމަށް ރައްޔިތުންގެ މަޖިލީހުގެ ފޭދޫ ދާއިރާގެ މެމްބަރު މުޙައްމަދު ނިހާދު ވިދާޅުވެއްޖެއެވެ.\nނިހާދު މިހެން ވިދާޅުވެފައިވަނީ ދެ ދުވަހުގެ ރަސްމީ ދަތުރުފުޅެއްގައި ރާއްޖެ ވަޑައިގެންނެވި އިންޑިޔާގެ އެކްސްޓާރނަލް އެފެއާޒް މިނިސްޓަރ ޑރ. އެސް ސުބްރަމާނިއަމް ޖަޔާޝަންކަރްގެ އަރިހަށް ޕްރޮގްރެސިވް ކޮންގްރެސް ކޯލިޝަންގެ ލީޑަރޝިޕްގެ ބޭފުޅުން އިއްޔެ ޒިޔާރަތްކޮށް ސަރުކާރުން ރައީސް ޔާމީނާމެދު ޢަމަލުކުރާގޮތުގެ ޝަކުވާ ކުރުމާ ގުޅިގެންނެވެ.\nނިހާދު ވިދާޅުވީ، ރައީސް ޔާމީން ޖަލުގައި އަހަރަކަށްވުރެ ގިނަ ދުވަސް ހޭދަކުރެއްވިއިރު، އިދިކޮޅު ލީޑަރޝިޕުން ސަރުކާރުގެ ޝަކުވާއެއް ހިފައިގެން ދާންޖެހޭ އެއްވެސް ތަނަކަށް ގޮސްފައި ނުވާކަމަށެވެ. އެގޮތުން ޔޫއެން، އީޔޫ އަދި ކޮމަންވެލްތަށްވެސް ގޮސްފައި ނުވާކަމަށް ނިހާދު ވިދާޅުވިއެވެ. އަދި ކުޑަމިނުން ރައްޔިތުންގެ މަޖިލީހާއި އެޗްއާރުސީއެމް ފަދަ ތަނަކަށް މައްސަލައެއް ވެސް ލާފައި ނުވާކަމަށް ނިހާދު ވިދާޅުވިއެވެ.\n"މީގެން ވެސް ޔަގީންވާ ކަމަކީ މިވެރިން ބޭނުމެެއް ނުވާކަން ރައީސް އަބްދުﷲ ޔާމީން އަބްދުލްގައްޔޫމް ޖަލުން ނެރެން!" ނިހާދު ވިދާޅުވެފައިވެއެވެ.\nSarukaaru ge shakuvaa hifaigen dhaan vaa ehves thanakah nudhey. Misaalakah UN, EU adhi Commonwealth. Kudaminun Majlis, HRCM fadha thanakah massala ehves nulaa! Meegein ves yageen vaa kamakee miverin beynumeh nuvaakan YAG jalun neren! https://t.co/QFPcfGFqdf\n— Feydhoo Meehaa (Mohamed Nihad) (@nihad_m) February 21, 2021\nރައީސް ޔާމީން މިނިވަން ކުރުމަށް އެހީތެރިކަން ދިނުމަށްއެދި އިދިކޮޅު ކޯލިޝަނުން އިންޑިއާގެ ފޮރިން މިނިސްޓަރާ ބައްދަލުކުރުމުން އިދިކޮޅު ކޯލިޝަންގެ ނިޔަތާމެދު ގިނަ ރައްޔިތުންވެސް ވަނީ ސުވާލު އުފައްދާފައެވެ. ޚާއްސަކޮށް އިންޑިއާ އިން ރާއްޖޭގެ ދާޚިލީ ކަންތައްތަކުގެ ތެރެއަށް ބާރުފޯރުވުމަށް މަސައްކަތް ކުރާކަމަށް އެންމެ ބޮޑަށް ތުހުމަތު ކުރަނީ އިދިކޮޅު ޕީޕީއެމް އިން ކަމަށް ވުމާއެކު މިއީ ސީދާ ރައީސް ޔާމީނަށް ކުރެއްވި މަލާމާތެއްކަމަށް އެމްޑީޕީގެ ބައެއް މެމްބަރުންވެސް ވަނީ ވިދާޅުވެފައެވެ.


މައްސަލަ ގިނަވެ ، ދިރިއުޅުން ދަތިވެ އުނދަގޫވާ މީހުން ، އެކަމުން އަރައިގަންނަން އޮތް މަގު – Dhen.mv\nމައްސަލަ ގިނަވެ ، ދިރިއުޅުން ދަތިވެ އުނދަގޫވާ މީހުން ، އެކަމުން އަރައިގަންނަން އޮތް މަގު\nއިބްރާހީމް ޙުސައިން September 17, 2021 - 10:05 am\nމިދުނިޔޭގެ ޙަޔާތަކީ އިމްތިހާނުގެ ގޮވައްޗެކެވެ. ކޮންމެ މީހަކީ ވެސް ދަތި އުނދަގޫ ތަޙައްމަލް ކުރާނޭ މީހެކެވެ. އަދި ކޮންމެ މީހަކީ ވެސް އުފާވެރި ވަގުތުތަކެއްގެ ހިތްހަމަޖެހުން ހޯދާނެ މީހެކެވެ. މިހުރިހާ ކަންކަމާ އެކު ޙަޔާތުގައި ދިމާވާ ހިތާމަވެރި ބޮޑެތިކަންތައްތަކުން ކުރިމަތިވާ އިމްތިހާންތަކަށް ވިސްނުންތެރިކަމާ އެކު ކުރިމަތިލާން ޖެހެއެވެ. އެ އިމްތިހާންތަކުން ފާސްވެ، ﷲއަށް ޝުކުރުވެރިވާ އަޅެއްގެ ގްރޭޑް ހޯދުމަށް މަސައްކަތް ކުރަންޖެހެއެވެ.\nމިކަން ކުރުމަށް ﷲ ތަޢާލާ އަންގަވައިފައިވާ މަގަކީ ކެތްތެރިވުމާ އެކު ﷲއަށް ދެންނެވުމެވެ. އެ އިލާހު އަންގަވައިފައިވެއެވެ.\nއަދި ކެތްތެރިކަމާއި ނަމާދުން ތިޔަބައިމީހުން ވާގި ހޯދާށެވެ! ބިރުވެތިވެ މަޑުމައިތިރިވާ މީހުންނަށް މެނުވީ، ހަމަކަށަވަރުން، އެއީ ވަރަށް ބޮޑުކަމެކެވެ. (އެބަހީ: ދަތި އުނދަގޫ ކަމެކެވެ.)\nއަހަރެމެންގެ ތެރެއިން އެތައް ބަޔަކީ ދިރިއުޅުން ދަތިވެ އުނދަގޫވާ ޙާލަތުގައިވާ މީހުންނެވެ. ޚާއްޞަކޮށް މި އުނދަގޫ ދަނޑިވަޅުގައި އެތައް ބަޔަކު ތިބީ ލޯބިވާ ޢާއިލާއާއި ގާތްތިމާގެ މީހުންނާއި ދުރުގައި ކަރަންޓީނުގައެވެ. މިޙާލަތުގައި ވެސް ޢަމަލު ކުރާން އޮތް ގޮތަކީ ﷲ ތަޢާލާގެ އެންގެވުމާއި އެއްގޮތަށް ކެތްތެރިވެ އެއިލާހަށް ދެންނެވުމެވެ.\nޢުއްމުލް މުއުމިނީން ޢާއިޝާ ރަޟިޔަﷲ ޢަންހާ ވިދާޅުވެފައިވެއެވެ. ކީރިތި ރަސޫލާ ޞައްލަﷲ ޢަލައިހި ވަސައްލަމައަށް އެއްވެސް ހިތް ނުތަނަވަސްކަމެއް ، ހިތާމަވެރިކަމެއް ދިމާވެއްޖެ ނަމަ ނަމާދުކުރައްވާ ދުޢާ ދެންނެވުމަށް އަވަސްވެ ވަޑައިގަންނަވައެވެ.\nﷲ ތަޢާލާ ވަޙީ ކުރައްވާ އަންގަވާފައިވެއެވެ.\nފަހެ، ރިވެތިވެގެންވާ ކެތްކުރެއްވުމަކުން ކަލޭގެފާނު ކެތްކުރައްވާށެވެ!\nކެތްތެރިކަމަކީ ވެސް އެކަމުގެ އެކި ދަރަޖަތައް އެކުލެވިގެންވާ ކަމެކެވެ. މި އާޔަތުގައި ﷲ ތަޢާލާ އަންގަވައިފައިވާ މިވާ ރިވެތިވެގެންވާ ކެތްތެރިކަމަކީ އެ ކެތްތެރިކަމެއްގެ ގުޅުން ހަމައެކަނި ތިބާއާއި ﷲއާ ދެމެދުގައިވާ ފަދަ ކެތްތެރިކަމެކެވެ. ތިމާގެ ޙަޔާތުގައި ކިތަންމެ ހިތާމަވެރިކަމެއް ދިމާވެފައިވީ ނަމަވެސް ނުވަތަ ތިމާ ކިތަންމެ ދަތި އުނދަގޫ ޙާލަތެއްގައި ވީ ނަމަވެސް އެކަމެއް ތިމާގެ އުޅުމުން އާންމުކޮށް ނޭނގި، އެކަމެއް ހަމައެކަނި ﷲ ތަޢާލާ ދެނެވޮޑިގެންވާ ފަދަ ރިވެތި ކެތްތެރިކަމެކެވެ. ކެތްތެރިވުމުގައި ކުރިއަރައިގެން ގޮސްފައިވާ މަތިވެރި ކެތްތެރިކަމެކެވެ.\nސުވާލަކީ މިފަދަ ކެތްތެރިކަމެއް ހޯދާނީ ކިހިނެއްތޯއެވެ. ރަސޫލާ ޞައްލަﷲ ޢަލައިހި ވަސައްލަމްގެ މި މޫރިތި ބަސްފުޅު ވިދާޅުވެލައްވާށެވެ.\nوَمَنْ يَتَصَبَّرْ يُصَبِّرْهُ اللَّهُ..."\n''ކެތްތެރިވުމަށް އެދޭމީހާއަށް ﷲ ތަޢާލާ ކެތްތެރިކަން ދެއްވާ ހުއްޓެވެ.\nއެކުވެރީންނެވެ. ކެތްތެރިވުމަށް އޮތް ޚާއްޞަކަމަކީ އިޚްލާޞްތެރިކަމާއެކު އެކަމަށް ބޭނުންވުމެވެ. ކެތްތެރިވުމަށް ދަހިވެތިވުމެވެ. އަދި ތިމާގެ ޢަމަލުން އެކަން ދެއްކުމެވެ. އިންޝާﷲ ، އެ ފަދަ މީހުންނަށް ﷲ ތަޢާލާ ރިވެތިވެގެންވާ ކެތްތެރިކަމެއް ދެއްވާނެތެވެ.\nއެ އިލާހު އަންގަވާފައިވެއެވެ.\nއަދި ކަލޭގެފާނުގެ ވެރިރަސްކަލާނގެއަށް ޓަކައި ކަލޭގެފާނު ކެތްތެރިވެ ވަޑައިގަންނަވާށެވެ!\n(ޔާސިރު ޤާޟީގެ ދަރުހަކުން)\nޙަޤީޤީ ވާހަކަ: އައުރަ ނިވާކުރުމަށް އިންކާރުކޮށް ، ނަމާދު އަޅަމުންދިޔަ އަންހެނަކު މަރުވުމުން ދިމާވި ބިރުވެރި ޙާލަތު\nއެސްފީނާ ޖެހިފައިވާ މީހުންނަށް ފެންނަ ބައެއް ހުވަފެން\nޙަލާލް ނޫން ފައިސާ ހޯދާ މީހުންގެ ދުޢާ މާތް ﷲ އިޖާބަ ނުކުރައްވާނެ: މުފްތީ މެންކް\nފޭސްބުކް ބަދަލުވީ "މެޓާ" އަށް\nރޮނާލްޑޯއަށް އަނެއްކާވެސް އެއްމާބަނޑު ދެ ކުދިން ލިބެނީ\nރާއްޖެއިން ކޮވިޑަށް އިތުރު 128 މީހުން ފައްސިވެއްޖެ\nހަތަރު އަހަރުގެ ކުއްޖަކާ ބެހުނު ކަމަށް ބުނާ ބޮޑުބޭބެ 20 އަހަރަށް ޖަލަށް\nޓުއަރ ގައިޑެއްކަމަށް ބުނެ ވައްކަން ކުރި ބަންގްލަދޭޝް މީހާ ހައްޔަރުކޮށްފި


Namaadhugai Khushoo'aiytherikan Libigannaanee Kihineh? ނަމާދުގައި ހުޝޫޢަތްތެރިކަން ލިބިގަންނާނީ ކިހިނެއް؟ – Ilm Namaadhugai Khushoo'aiytherikan Libigannaanee Kihineh?\nނަމާދުގައި ހުޝޫޢަތްތެރިކަން ލިބިގަންނާނީ ކިހިނެއް؟\nކީރިތި ޤުރްއާނުގައި ﷲ ސުބުޙާނަހޫ ވަތަޢާލާ ވަޙީކުރައްވާފައިވެއެވެ. (ٱلَّذِینَ هُمۡ فِی صَلَاتِهِمۡ خَـٰشِعُونَ) މާނައީ: އެއުރެންނީ، އެއުރެންގެ ނަމާދުގައި މަޑުމައިތިރިވެތިބޭ މީހުންނެވެ. (المؤمنون ٢) އާޔަތުގައި ބަޔާން ކުރައްވާފައިވާ ފަދައިން ނަމާދުގައި ހުޝޫޢަތްތެރި ވުމަކީ މުއުމިނުންގެ ސިފައެކެވެ. ކޮންމެ މުސްލިމަކު ވެސް ނަމާދުގައި ހުޝޫޢަތްތެރިވެ ހުންނަ ބޭނުންވެއެވެ. އެހެންނަމަވެސް އެސިފަ ނުވަތަ އެދަރަޖައަށް ވާޞިލްވެވެނީ މަދު ބަޔަކަށްށެވެ. މިބަލާލަނީ އެގޮތުން ކުރެވިދާނެ ބައެއް ކަންކަމަށްށެވެ.\n1. ﷲ ސުބުޙާނަހޫ ވަތަޢާލާ ވާޖިބު ކުރައްވާފައިވާ ފަދައިން ނަމާދުގެ ރުކުންތައް ފުރިހަމަ ކުރުން:\nމޫސީއީގެ ހަދީޘްގައި ރިވާވެގެން އައިސްފައިވާ ފަދައިން، އެއްދުވަހަކު ރަސޫލާ ﷺ ގެ ކުރިފުޅުމަތީގައި އަވަސް އަވަހަށް (އެދެވިގެންވާ މިންވަރަށް އިޢުތިދާލު، ރުކޫޢު ފަދަ މަޤާމުގައި މަޑުނުކޮށް) ޞަޙާބީއަކު ނަމާދު ކުރެއްވިއެވެ. އެހިނދު ނަމާދު އަލުން ކުރުމަށް އެކަލޭގެފާނު އެތައް ފަހަރެއްގެ މަތިން އެޞަޙާބީއަށް އަމުރު ކުރެއްވިއެވެ.\nއިބްނު ތައިމިޔާ އެކަލޭގެފާނުގެ ފޮތް ޤަވާއިދު އައްނޫރާނިއްޔާގައި ބަޔާންކުރައްވާފައިވެއެވެ. ހަމަކަށަވަރުން ނަމާދުގައި ޙުޞޫޢަތް ތެރިވުމުގެ މަޤުޞަދުގެ ތެރެއިން އެއްމަޤުޞަދަކީ ނަމާދުގައި ހަމަޖެހިލާ މަޑުވެލުން (ކޮންމެ މަޤާމެއްގައި ހަމަޖެހި ކަށިތައް ސީދާކޮށްލުން) ހާސިލްވުމެވެ. އަދި ގިނަ ޢިލްމުވެރިން ވިދާޅުވާފަދައިން އެއީ ނަމާދުގެ ރުކުންތަކުގެ ތެރެއިންވާ ރުކުނެކެވެ.\nއެކަމުގެ މަޤުޞަދަކީ ނަމާދުގައި މަޑުމައިތިރިވުމާއި ﷲ ސުބުޙާނަހޫ ވަތަޢާލާ އަންގަވާފައިވާ ފަދައިން ރުކުންތައް ފުރިހަމަ ކުރުމާއި އަދި ހަދީޘްގައި ވާފަދައިން ކޮންމެ ހުޅެއް އޭގެ “މަކާނަށް” ގެންދިޔުމެވެ.\nމިއީ ނަމާދުގައި ކޮންމެހެން ހާސިލްކުރަންޖެހޭ ޙުޝޫޢަތްތެރިކަމުގެ ތެރެއިން ހިމެނޭ ފުރަތަމަ ކަމެވެ.\n2. ނަމާދުގައި ކިޔުމަށް އައިސްފައިވާ ޒިކުރުތައް ކިޔުން:\nނަމާދަކީ އޭގެ ކޮންމެ “މަވާޟިޢު” އެއްގައި ޚާއްސަވެގެންވާ ޒިކުރެއްވާ ޢަޅުކަމެކެވެ. އިޢުތުދާލާއި ރުކޫއާއި ސުޖޫގައި ޚާއްސަވެގެންވާ ޒިކުރުވެއެވެ. އަދި އެއްމައުޟިއިން އަނެއް މައުޟިއަށް ބަަދަލުވުމުގައި ތަކްބީރު ކިޔުމެވެ. ނަމާދުގެ އެންމެހާ ޒިކުރުތާކައި ތަކުބީރުތައް އޭގެ މަޤާމުގައި ގެނެއްސި މީހާ ނަމާދުގެ ޙުޝޫޢަތްތެރިކަމުގެ އެންމެ ކުޑަ މިންވަރު ފުރިހަމަ އަށް އަދާކޮށްފިއެވެ.\n3. ނަމާދުގެ ތެރޭގައި ބޭކާރު ހަރަކާތްތައް މަދުކުރުން\nނަމާދުގައި ބޭކާރު ހަރަކާތް ކުރުން މަދުކުރަން މަސައްކަތް ކުރާވަރަކަށް އެމީހެއްގެ ޙުޝޫޢަތްތެރިކަން ހޯދާގަތުމަށް އެހީލިބިގެން ދާނެތެވެ. ޢުމަރުގެފާނުގެ ކިބައިން ރިވާވެގެންވާ ރިވާޔަތެއްގައިވެއެވެ. ނަމާދުގައި ތުނބުޅިޔާ ކުޅެ، ހެދުމަށް ބަލާ މީހެއް ފެނުމުން “އޭނާގެ މިހިތް ބިރުވެތިވެއްޖެ ނަމަ، އޭނާގެ ހަށިގަނޑު މަޑުމައިތިރި ވެއްޖައީހޭ” ވިދާޅުވިއެވެ. ނަމާދުގައި ބޭކާރު ހަރަކާތް މަދުކޮށް އަދި އެދެވިގެންވާ މަޑުމައިތިރިކަން ދައްކައިފިނަމަ އެއީ ވާޖިބުވެގެންވާ ޙުޝޫޢަތްތެރިކަމެވެ. ނަމާދުގައި ބޭކާރު ހަރަކާތްތައް ގިނަވެ، ނަމާދު ކުރާމީހާގެ “ހައިޔަތުގެ” ތެރެއިން ނިކުމެއްޖެ މީހާގެ ނަމާދު ބާތިލްވެއްޖެވެ. ބައެއް އިލްމުގެ އަހަލުވެރިން ވިދާޅުވެފައިވާ ފަދައިން ޖެހިޖެހިގެން ބޭކާރު ތިން ހަރާކާތް ކޮށްފިމީހާގެ ނަމާދު ބާތިލްވާނެތެވެ. އެހެންނަމަވެސް ގިނަ އިލްމުވެރިން، އިބްނު ތައިމިޔާފަދަ ބޭކަލުންގެ ރައުޔުއަކީ ފުރަތަމަ ދެންނެވުނު ގޮތެވެ.\nއަޅުގަނޑުމެންނީ ﷲ މަދަޙަ ކިޔުއްވާފައިވާ ފަދައިން ނަމާދުގައި ހުޝޭޢަތްތެރިވެ މަޑުމައިތިވާ ބަޔަކު ކަމުގައި ލައްވާށި!


ހައިކޯޓުގެ އިސް ފަނޑިޔާރުކަމަށާއި، ކްރިމިނަލް ކޯޓްގެ އިސް ޤާޟީކަމަށް ބޭފުޅުން އައްޔަންކުރައްވައިފި ހައިކޯޓުގެ އިސް ފަނޑިޔާރުކަމަށާއި، ކްރިމިނަލް ކޯޓްގެ އިސް ޤާޟީކަމަށް ބޭފުޅުން އައްޔަންކުރައްވައިފި\nހައިކޯޓުގެ އިސްފަނޑިޔާރު ކަމަށް އައްޔަނުކުރި އަލްއުސްތާޛު ހާތިފް ޙިލްމީ\nދިވެހިރާއްޖޭގެ ހައިކޯޓުގެ އިސް ފަނޑިޔާރު ކަމަށާއި، ކްރިމިނަލް ކޯޓުގެ އިސް ޤާޟީކަމަށް ދޭބޭފުޅުން އައްޔަންކުރައްވާ މަޤާމުގެ ފަތްކޮޅު އަރުވައިފިއެވެ.\nޖުޑީޝަލް ސާރވިސް ކޮމިޝަންގައި ބޭއްވި ރަސްމިއްޔާތެއްގައި ހައިކޯޓުގެ އިސް ފަނޑިޔާރު ކަމަށް އައްޔަނުކުރައްވާފައި ވަނީ ޑޭޒީފެހި، އަލްއުސްތާޛު ހާތިފް ޙިލްމީއެވެ. އަދި ކްރިމިނަލް ކޯޓުގެ އިސް ޤާޟީ ކަމަށް އައްޔަންކުރައްވާފައި ވަނީ އއ.ފެރިދޫ، ސިޔާމާ މަންޒިލް، އަލްއުސްތާޛު އަޙްމަދު ޝަކީލެވެ.\nޖޭއެސްސީން ވިދާޅުވީ، ދިވެހިރާއްޖޭގެ ހައިކޯޓުގެ އިސް ފަނޑިޔާރު ކަމަށް އަދި ކްރިމިނަލް ކޯޓުގެ އިސް ޤާޟީ ކަމަށް ކުރިމަތިލުމަށް އިޢުލާނުކުރުމުން ކުރިމަތިލެއްވި ބޭފުޅުން "ފަނޑިޔާރުން ޢައްޔަންކުރުމުގައި ކޮމިޝަނަށް ލަފާދޭ ކޮމިޓީ" އިން އިންޓަރވިއުކުރުމަށްފަހު އެކޮމިޝަނަށް ހުށަހަޅާފައިވާ ރިޕޯޓުގައި އެދެބޭފުޅުން އައްޔަނުކުރުމަށް ލަފާދެއްވާފައި ވާކަމަށެވެ. މިއަދު އިސްފަނޑިޔާރުކަމަށާއި، އިސް ޤާޟީކަމަށް އައްޔަންކުރެއްވި ބޭފުޅުންނަށް މަގާމުގެ ފަތްކޮޅު އަރުވާފައި ވަނީ ޖޭއެސްސީ ކޮމިޝަންގެ ރައީސް އަލްއުސްތާޛާ ހިސާން ހުސެއިންނެވެ.\nހައިކޯޓުގެ އިސްފަނޑިޔާރު ކަމަށް އައްޔަނުކުރި އަލްއުސްތާޛު ހާތިފް ޙިލްމީ ---\nމިބޭފުޅުންގެ ތެރެއިން ދިވެހިރާއްޖޭގެ ހައިކޯޓުގެ އިސްފަނޑިޔާރު ކަމަށް އައްޔަނުކުރި އަލްއުސްތާޛު ހާތިފް ޙިލްމީއަކީ އިނގިރޭސިވިލާތުގެ އޮކްސްފޯޑް ބްރޫކްސް ޔުނިވަރސިޓީން ބެޗްލަރ އޮފް ލޯ ހާޞިލްކުރައްވާފައިވާ ބޭފުޅެކެވެ. އަދި މީގެ އިތުރުން ސިވިލް ކޯޓުގެ ފަނޑިޔާރެއްގެ ގޮތުގައި 10 އަހަރު އަދި ހައިކޯޓުގެ ފަނޑިޔާރު ކަމުގައި 11 މަސް ދުވަހު އޭނާ ވަނީ ޚިދުމަތްކުރައްވާފައެވެ.\nފަނޑިޔާރު އަލްއުސްތާޛު ހާތިފް ޙިލްމީ ކުރިން ފުރުއްވާފައިވާ މަގާމުތަކުގެ ތެރޭގައި އެޓަރނީ ޖެނެރަލްގެ އޮފީހުގެ އެސިސްޓެންޓް ސްޓޭޓް އެޓަރނީކަމާއި މަދަނީ ކޯޓުގެ ޤާޟީކަމާއި، ސިވިލް ކޯޓުގެ ޤާޟީކަމުގެ މަގާމު ހިމެނެއެވެ. މީގެ އިތުރުން ފަނޑިޔާރު އަލްއުސްތާޛު ހާތިފް ޙިލްމީ ވަނީ ޤާނޫނީ ވަކީލެއްގެ ގޮތުން، ދިވެހިރާއްޖޭގެ ޝަރުޢީ ކޯޓުތަކުގައި ވަކާލާތު ކުރައްވާފައެވެ.\nކްރިމިނަލްކޯޓުގެ އިސް ޤާޟީގެ މަޤާމަށް އައްޔަނުކުރެއްވި އަލްއުސްތާޛު އަޙްމަދު ޝަކީލް\nކްރިމިނަލްކޯޓުގެ އިސް ޤާޟީގެ މަޤާމަށް އައްޔަނުކުރެއްވި އަލްއުސްތާޛު އަޙްމަދު ޝަކީލް ވަނީ ވިލާ ކޮލެޖުން ބެޗްލަރ އޮފް ޝަރީޢާ އަދި ޝަރީޢާ އިން މާސްޓަރސް ހާޞިލްކުރައްވާފައެވެ. މީގެ އިތުރުން އަލްއުސްތާޛު އަޙްމަދު ޝަކީލަކީ ފަނޑިޔާރުކަމުގައި 17 އަހަރުގެ ތަޖުރިބާ ލިބިވަޑައިގެން ހުންނެވި ބޭފުޅެކެވެ. އޭނާ ކުރިން މަސައްކަތްކުރެއްވި ކޯޓުތަކުގެ ތެރޭގައި ޖުވެނައިލްކޯޓާއި، ސިވިލްކޯޓު އަދި ފެމިލީކޯޓާއި ކްރިމިނަލްކޯޓު ހިމެނެއެވެ.


Kandu dhathurukuraa meehun samaaluvaan MNDF in edhijje\nކަނޑުގަދަ ދުވަހެއްގައި ފެރީ ދަތުރުކުރަނީ---\nކަނޑު ދަތުރުކުރާ މީހުން ސަމާލުވާން އެދިއްޖެ\n02 ޑިސެމްބަރ 2020 - 16:01:45\nބޭ އޮފް ބެންގަލްގައި އުފެދުނު ތޫފާނުގެ އަސަރު ރާއްޖެއަށް ކުރާނެކަމަށް ލަފާކުރެވޭތީ ކަނޑު ދަތުރުކުރާ ފަރާތްތަކުން މޫސުމަށް ސަމާލުވުމަށް އެމްއެންޑީއެފްއިން އިލްތިމާސްކޮށްފި އެވެ.\nއެމްއެންޑީއެފްއިން ބުނީ، ތޫފާން "ބުރެވި" ގެ އަސަރު މިއަދު ހަވީރުން ފެށިގެން ރާއްޖެއަށް ކުރާނެކަމަށް މޫސުމާއި ބެހޭ ގައުމީ އިދާރާއިން ލަފާކޮށްފައިވާތީ، ކަނޑު ދަތުރުކުރާ ފަރާތްތަކުން މޫސުމަށް ސަމާލުވުމަށް އިލްތިމާސް ކުރާކަމަށެވެ. މި ތޫފާނުގެ ސަބަބުން ރާއްޖޭގެ ކަނޑުގެ ސަރަހައްދުގައި ވައިގަދަވެ، ކަނޑުތައް ގަދަވާނެކަމަށް މޫސުމާ ބެހޭ އިދާރާއިން ވަނީ ލަފާކޮށްފަ އެވެ.\nއެމްއެންޑީއެފްއިން ބުނީ ކަނޑުދަތުރުކުރާ އުޅަނދުފަހަރުގެ އޮޑިވެރިންނާއި، ކެޕްޓަނުން، ކަނޑުމައްޗަށް ނުކުތުމުގެ ކުރިން މޫސުމާބެހޭ އެންމެ ފަހުގެ މައުލޫމާތު ހޯއްދެވުމަށް އިލްތިމާސްކުރާ ކަމަށެވެ. މިގޮތުން ދަތުރުކުރާ ފަރާތްތަކުން ދަތުރަށް ފުރުމުގެ ކުރިން އަންގަންޖެހޭ ފަރާތްތަކަށް އެންގުމާއި އަދި އުޅަނދުގައި ލައިފްޖެކެޓާއި މުއާސަލާތީ ނިޒާމާއި ދިޔަހިއްކާ ޕަންޕްފަދަ ތަކެތި ހުރީ ރަނގަޅަށްތޯ ޗެކް ކުރުމާއި، ހާއްސަކޮށް ކުދި، ސަލާމަތީގޮތުން ރައްކާތެރިކަން ކުޑަ އުޅަނދުފަހަރުގައި ރޭގަނޑު، އަދި ވިއްސާރައިރު ދަތުރު ނުކުރުމަށް އެމްއެންޑީއެފްއިން ވަނީ އިލްތިމާސްކޮށްފަ އެވެ.\nމުދާ އުފުލާ އުޅަނދުފަހަރުތަކުން ވެސް މުދާ ބަރުކުރުމުގައި ގަވާއިދުތަކަށް އަމަލު ކުރުމަށާއި، ލައިސަންލުމުގައި ރަނގަޅަށް އައްސާފައި ބެހެއްޓުމަށް އެމްއެންޑީއެފްއިން ވަނީ އިލްތިމާސްކޮށްފައެވެ. އަދި ފަޅުތެރެއާއި ފަޅުން ބޭރުގައި އަޅާފައިވާ އުޅަނދުފަހަރުގެ އޮޑިވެރިންނާއި ކެޕްޓަނުން އޮޑިދޯނިފަހަރު ބެލެހެއްޓުމާއި ދިޔަ ހިއްކުމަށް ސަމާލުކަން ދިނުމަށް ވެސް އެމްއެންޑިއެފްއިން އިލްތިމާސް ކުރެއެވެ.\nއެމްއެންޑީއެފްއިން ވަނީ ކަނޑުދަތުރުފަތުރު ކުރައްވާ ފަރާތްތަކުން އެއްވެސް ހާދިސާއެއް ހިނގައިފިނަމަ، ލަސްނުކުރައްވާ ކޯސްޓްގާޑްގެ ހިލޭ ގުޅޭ ނަންބަރު 191 އަށް ގުޅުމަށް ވެސް އެދިފަ އެެވެ.


Maafushi sihhee nizaamu rangalhu kurumah govaalaa muzaaharaa kohffi\nމާފުށީ ސިއްހީ ނިޒާމު ރަނގަޅު ކުރުމަށް ގޮވާލާ މުޒާހަރާ ކޮށްފި\nސިއްހީ މަރުކަޒު ކުރިމަތީގައި މާފުށީ ޒުވާނުން މުޒާހަރާ ކުރަނީ\nކ. މާފުށީގެ ސިއްހީ ހާލަތާ ގުޅިގެން އެ ރަށުގައި މިއަދު މުޒާހަރާ ކޮށްފި އެވެ.\nމާފުށިން ވާހަކަ ދެއްކި މީހެއް ބުނި ގޮތުގައި އެރަށުގައި ކުރި މުޒާހަރާ އަކީ ސުލްހަވެރިކަމާއެކު އަޑު އުފުލުމަށް ކުރި މުޒާހަރާއެއް ކަމަށެވެ. އަދި މި މުޒާހަރާގައި ރަށުގެ ސިއްހީ މަރުކަޒުން ދޭ ހިދުމަތްތަކުގެ ފެންވަރު ދަށް ކަމަށާއި ލެބޯޓްރީ އާއި އާއްމު ވޯޑު ފަދަ ތަންތަނުގެ ހިދުމަތްތައް ރަނގަޅު ކުރަންޖެހޭ ކަމަށް ގޮވާލާފައިވެ އެވެ.\nމާފުށީގައި އިއްޔެ ވަނީ މޫދަށް އެރެން ގޮސް އުޅުނު ހަތަރު އަހަރުގެ ކުޑަ ކުއްޖަކު ގެނބިގެން މަރުވެފަ އެވެ. ކުޑަކުއްޖާ ސިއްހީ މަރުކަޒަށް ގެންދިޔައިރު ވެސް ވަނީ މަރުވެފައިވާ ކަމަށް ކައުންސިލުން މައުލޫމާތު ދިނެވެ. މިހާދިސާގެ އިތުރުން، މިދިޔަ އަހަރުވެސް އެ ރަށުގައި ވަނީ އެއްމާބަނޑު ދެކުދިންނަށް ބަލިވެއިންދާ ޒުވާން އަންހެން ކުއްޖެއް މަރުުވެފަ އެވެ. ތިން މަައިންގެ މަރަށްފަހު މާފުށީ ސިއްހީ މަރުކަޒަށް އަންހެން ކުއްޖާގެ އާއިލާއިން ތުހުމަތުތަކެއް ކުރި އެވެ.\nމުޒާހަރާގެ ބައިވެރިއެއް --\n"ސިއްހީ ކަންކަން ހައްލު ކުރެވޭނީ ކިތައް ފުރާނަ ދިއުމުންތޯ،" މިއަދުގެ މުޒާހަރާގައި ބައިވެރިވި ފަރާތެއްގެ ބޯޑުގައި ލިޔެފައިވެ އެވެ.\nގެސްޓް ހައުސްގެ ވިޔަފާރި ކުރާ މާފުއްޓަކީ، ދައުލަތަށް އެންމެ ގިނައިން ޓެކްސް ދައްކާ އެއް ރަށެވެ. މިރަށުގެ ގެސްޓް ހައުސްތަކުގައިި ފަތުރުވެރިން އަބަދުވެސް ފުރާ ތިބެ އެވެ. އަދި ރަށުގައިވެސް ބޮޑު އާބާދީއެއް އޮންނައިރު އެރަށުގެ ސިއްހީ ނިޒާމު ރަނގަޅު ކުރުމަށް ރަށު ރައްޔިތުން މީގެ ކުރިންވެސް ވަނީ ގޮވާލާފަ އެވެ.


SunOnline: Lux resort ge kuni Maamigiyyah neylhumah angaifi\nލަކްސް ރިސޯޓުގެ ކުނި މާމިގިލީ ގޮނޑަށް ނޭޅުމަށް އަންގައިފި\nލަކްސް ރިސޯޓްގެ ކުނި މާމިގިލީ ގޮނޑަށް އަޅަނީ --\nއދ. ދިއްދޫފިނޮޅުގައި ހިންގާ ލަކްސް ސައުތު އަރި އެޓޯލް ރިސޯޓްގެ ކުނި މާމިގިލީ ކުނި ގޮނޑަށް ނޭޅުމަށާއި އަދި އެ ރަށު ގޮނޑުގައި ނޭންދުމުން އެންވަޔަރަމަންޓް ޕްރޮޓެކްޝަން އެޖެންސީ (އީޕީއޭ) މާމިގިލީ ކައުންސިލަށް އަންގައިފި އެވެ.\nއީޕީއޭގެ ޑިރެކްޓަރު ޖެނެރަލް އިބްރާހީމް ނައީމު މިއަދު ސަން އަށް ވިދާޅުވީ އެއްވެސް ރިސޯޓެއްގެ ކުނި މީހުން ދިރިއުޅޭ ރަށްރަށަށް އެޅުމަކީ މަނާ ކަމެއް ކަމަށާއި އަދި އަމުދުން އެ ރަށެއްގެ ކުނި ފިޔަވައި ރިސޯޓްތަކުގެ ކުނި ގެންގޮސް މީހުން ދިރިއުޅޭ ރަށްރަށުގައި އެންދުމުކީ މުޅިން މަނާ ކަމެއް ކަމަށެވެ.\nނައީމު ވިދާޅުވީ ލަކްސް ސައުތު އަރި އެޓޯލް ރިސޯޓްގެ ކުނި މާމިގިއްޔަށް ޑަމްޕްކޮށް އެ ރަށުގައި އަންދާ ކަމުގެ ރިޕޯޓެއް އެ އެޖެންސީ އަށް ލިބިފައިވާ ކަމަށާއި އެކަން ހުއްޓުމަށް ރަސްމީކޮށް މާމިގިލީ ކައުންސިލަށް އަންގާފައިވާނެ ކަމަށެވެ.\nއީޕީއޭ އިން ބުނީ ލަކްސް ރިސޯޓްގެ ކުނި މާމިގިއްޔަށް ނޭޅުމަށް މާމިގިލީ ކައުންސިލަށް އެންގީ މި މަހު 15 ވަނަ ދުވަހު ކަމަށެވެ.\nއެ މައްސަލައާ ގުޅޭ ގޮތުން މާމިގިލީ ކައުންސިލްގެ ބަހެއް ވަނީ ލިބޭ ގޮތް ނުވެފަ އެވެ.\nނަމަވެސް އެ ރަށުން ވާހަކަ ދެއްކި މީހުން ބުނި ގޮތުގައި ހަފުތާ އަކު އެކި ދެތިން ފަހަރު ވަރު ލަކްސް ރިސޯޓްގެ ކުނި މާމިގިއްޔަށް ގެންދާ މަށެވެ. އަދި އެކަން ކުރާތާ މިހާރު ހައެއްކަ މަހަށް ވުރެ ގިނަ ދުވަސްވެފައިވާ ކަމަށް ވެސް އެ މީހުން ބުންޏެވެ.\n"ހުންނާނެ ބިޔަރާއި ރާ ހުސްކުރި ފުޅި ފަދަ އެއްޗެތި ވެސް. ބައެއް ފުޅިފުޅި ހުންނާނެ މުޅިން ހުސް ނުވެ ހުންނަ ފުޅިފުޅި ވެސް. އެެއީ ކިހާ ގޯސް ކަމެއް،" މާމިގިލިން ވާހަކަ ދެއްކި މީހަކު ބުންޏެވެ.\nއޭނާ ބުނީ އުސްތުނބަށް ލޮރީގައި ކުނި ގެންދާ އިރު، މަގުތަކަށް ހުންނަނީ ކުޅި އެޅިފައިވާ ކަމަށާއި އެތަންތަން ސާފު ކުރާ ބަޔަކު ވެސް ނޫޅޭ ކަމަށެވެ.\nލަކްސްގެ މެނޭޖުމަންޓުން ބުނީ، އެ ރިސޯޓުން ކުނި އުކަނީ ބަޔަކާ އެކު ކޮންޓްރެކްޓްކޮށް ކަމަށާއި ގަވާއިދާ ހިލާފު ނުވާ ކަމަށެވެ.\nލަކްސް ރިސޯޓްގެ ކުނި ކޮންޓްރެކްޓް އުސޫލުން މާމިގިއްޔަށް ގެންނަ މީހުންގެ ފަރާތުން ވާހަކަ ދެއްކި މީހަކު ބުނީ، އެ މީހުން އެކަން ކުރަނީ ކައުންސިލުގެ ހުއްދައާ އެކު ކަމަށެވެ. އަދި މާމިގިއްޔަށް ގެންދަނީ ގަސްގަހުގެ ފަތްފަދަ ކުނި ކަމަށެވެ. ނަމަވެސް މާމިގިލިން ވާހަކަ ދެއްކި މީހުން ބުނީ ލަކްސް އިން ގެންނަ ކުނީގެ ތެރޭގައި ހުރިހާ ބާވަތެއްގެ ކުނި ވެސް ހިމެނޭ ކަމަށެވެ.\n"މި ރަށުގައި މި އުޅެނީ މިރަށުގައި އުފެދޭ ކުނި ވެސް މެނޭޖު ނުކުރެވިގެން. ދެން ކިހިނެއް ބޭރުން ރަށަށް ކުނި ގެނެސްގެން އެކަން ކުރާނީ،" އޭނާ ބުންޏެވެ. "އެހެން ނޫނަސް އުތުރުން ވައި ޖެހޭ އިރު މި ރަށު ބޮޑު މިސްކިތުގައި މީހުންނަށް ނަމާދަށް ތިބެވޭ ވަރު ނުވާނެ، އަރާ ދުމާއި ދުވާ ވަހުން. އެ ދުން ގަނޑާއި ވަސް މުޅި ރަށު ތެރެއަށް ވެސް ފެތުރިގެންދާނެ."\nނައީމު ވިދާޅުވީ ރާއްޖޭގެ އުތުރާއި ދެކުނުގެ ބައެއް ރިސޯޓްތަކުން ވެސް މީހުން ދިރިއުޅޭ ރަށްރަށް ކުނި އަޅާ ކަމުގެ ޝަކުވާ ލިބެމުން އަންނަ ކަމަށާއި އެކަން މަނާ ކުރަމުން އަންނަ ކަމަށެވެ.\nއޭނާ ވިދާޅުވީ ޓޫރިސްޓް ރިސޯޓެއް އޮޕަރޭޓް ކުރަން ހުއްދަ ދިނުމުގެ ކުރިން އެ ރިސޯޓެއްގައި ކުނި އަންދާނެ އިންސިނިރޭޓަރު ބަހައްޓަން ޖެހޭނެ ކަމަށާއި އިންސިނިރޭޓް ބޭނުންކޮށްގެން ނޭންދޭ ކުނި، ނޫނީ ނައްތާ ނުލުވޭ ކުނި ގެންދަން ޖެހޭނީ ތިލަފުށި ނޫނީ، ތ. ވަންދޫއަށް ކަމަށެވެ.\nފައިނުން 5000 ގަސް ބޭރުކުރި ކަމުގެ ތުހުމަތު!\nއައްޑޫގެ ދޮންދީނި ތަކަށް ކާޅުގެ ނުރައްކާ ބޮޑު ވެއްޖެ\nރާއްޖެއިން މީގެ ކުރިން ނުފެންނަ ބާވަތުގެ ދޫންޏެއް ފެނިއްޖެ


Covid19: MWSC In Bill Behumuge Hidhumathah Badhalu Genesfi - Vaguthu\nކޮވިޑް19: އެމްޑަބްލިޔުއެސްސީން ބިލް ބެހުމުގެ ޚިދުމަތަށް ބަދަލު ގެނެސްފި\nދުނިޔޭގައި ހަލުވި ކަމާއިއެކު މިހާރު ފެތުރެމުން އަންނަ ކޮވިޑް-19 ވައިރަސް ރާއްޖެއިން ފެނިފައިވާތީ އެމްޑަބްލިޔުއެސްސީގެ ފެން ބިލް ބެހުމުގެ ޚިދުމަތަށް ބަދަލު ތަކެއް ގެނެސްފިއެވެ.\nއެމްޑަބްލިޔުއެސްސީން މިއަދު ނެރުނު ނޫސްބަޔާނެއްގައި ބުނެފައިވަނީ ރާއްްޖޭގެ ހާލަތަށް އަންނަ ބަދަލާއިއެކު ބިލް ބެހުމުގެ ޚިދުމަތަށް ގެންނަ ބަދަލުތައް ކަސްޓަމަރުންނަށް އަންގަމުންދާނެ ކަމަށެވެ. އަދި ކޮވިޑް-19 އާ ގުޅިގެން ކުންފުނީގެ މުވައްޒަފުންނާއި ކަސްޓަމަރުންގެ ރައްކާތެރިކަމަށްޓަކައި ތަފާތު ފިޔަވަޅުތައް އެ ކުންފުނިން އަޅަމުން އަންނަ ކަމަށެވެ.\nމިގޮތުން ކުންފުނީގެ ފެން ބިލް ކަސްޓަމަރުންނަށް ފަސޭހަ ކަމާއެކު ފޯރުކޮށްދިނުމަށްޓަކައި ގްރައުންޑް ފްލޯގައި ބިލް ހޯލްޑާ ކްލިޕް ފަދަ ވަސީލަތެއް ނެތް ގޭބިސީ ތަކުން ބިލް ބެހެއްޓޭނެ ގޮތެއް ހަމަޖައްސައިދިނުމަކީ ކުންފުނީގެ ވަރަށް ބޮޑު އެދުމެއް ކަމަށް އެމްޑަބްލިއުއެސްސީން ބުންޏެވެ. އެމްޑަބްލިޔުއެސްސީގެ ބަޔާނުގައި ބުނެފައިވަނީ ޢާއްމު ހާލަތަށް ބަދަލު ވުމާއިއެކު ކުންފުނީގެ ބިލް ބެހުމުގެ ޚިދުމަތް ކުރިއެކޭވެސް އެއްފަދައިން ކުރިއަށް ގެންދާނެ ކަމަށެވެ.\nބަޔާނުގައި އިތުރަށް ބުނެފައިވަނީ ކުންފުނިން ފޯރުކޮށްދެމުން ގެންދާ އޮންލައިން ޚިދުމަތުގެ ބޭނުން ހިފުމަށް މި ފުރުސަތުގައި ހަނދާންކޮށްދޭ ކަމަށެވެ. އެކުންފުނިން މީގެކުރިންވެސް ވަނީ ކުންފުނިން ހޯދާ ހިދުމަތްތައް ހޯދުމަށް އެމްޑަބްލިއުއެސްސީގެ އެޕްލިކޭޝަން ބޭނުން ކުރުމަށް އިލްތިމާސްކޮށްފައެވެ.\nމާޗް 12, 2020 19:16\nމާޗް 12, 2020 19:33\nސަރުކާރުން މިމަހުންފެށިގެން ފަނާކަރަންޓުން ފައިސާނުނަގާގޮތައް ރައްޔިތުންނައް ލުޔެއްދެއްވުންކީއްތޯ އަމިއްލަކުންފުނިތަކުން މުސާރަތައް ކުޑަކުރަމުންދާ މިދަނޑިވަޅުގަ ކަރަންޓާ ފެން ހިލޭފޯރުކޮށްދެއްވާ\nމާޗް 12, 2020 20:13\nވައިރަސް ފެތުރެން ނުފަށާއިރުވެސް ތިޔަ ބިލެއް އަޅުގަނޑުމެން ބަޔަކަށް ނުލިބެ.5ވަނަ ފަންގިފިލާ. ކޮންމެ ފަންގިފިލާޔަކަށް ބަހާކަމަށް ވަންޏާ ލިބުނީސް. ބިލު ނުލިބިގެން ގުޅީމަ ބުނީ އެޕް އަޅާށޭ އަޅުގަނޑުމެން ރިކޮމެންޑު ކުރަނީ. ބިލު ބަހައްޓަނީ މީޓަރު ކައިރީކަމަށް ބުނި މީގެ ދެމަސް ކުރިންވެސް. ބިލުނުގެނެސްދީ ތަޅުއެޅުވީ. އެންމެ ފަހުން އަޅުގަނޑުވެސް އެޕް އަޅައިފިން.


ތައިލެންޑްގެ ޤައުމީ ޓީމު އަތުން ދިވެހިރާއްޖެ ބޮޑު ތަފާތަކުން ބަލިވެއްޖެ\nތައިލެންޑްގެ ޤައުމީ އަންހެން ބާސްކެޓް ޓީމާއި ރާއްޖޭގެ ޤައުމީ އަންހެން ބާސްކެޓް ޓީމު ބައްދަލުކުރި މެޗުގެ ތެރެއިން\nތައިލެންޑްގެ ޤައުމީ އަންހެން ބާސްކެޓްބޯޅަ ޓީމު އަތުން ރާއްޖޭގެ ޤައުމީ އަންހެން ބާސްކެޓްބޯޅަ ޓީމު ބޮޑު ތަފާތަކުން ބަލިވެއްޖެއެވެ.\nކުރިޔަށްއޮތް ސައުތް އޭޝިއަން ގޭމްސްއަށް ތައްޔާރުވުމުގެ ގޮތުން ތައިލެންޑްގައި ކޭމްޕްކޮށް އެޤައުމުގައި އަންނަނީ ތަމްރީން ހަދަމުންނެއެވެ.\nމި ޓްރެއިނިންގ ކޭމްޕްގައި ރާއްޖޭގެ ޤައުމީ އަންހެން ބާސްކެޓްބޯޅަ ޓީމާއި ތައިލެންޑްގެ ޤައުމީ އަންހެން ބާސްކެޓްބޯޅަ ޓީމު ބައްދަލުކުރި މެޗު 99 ޕޮއިންޓް 12 ޕޮއިންޓުން މެޗު ކާމިޔާބުކުރީ ތައިލެންޑްއެވެ.\nމެޗު ފަށައިގެން ފުރަތަމަ ކުއާޓާގައި ތައިލެންޑް ޓީމުންވަނީ ގާތްގާތުގައި ގިނަ ޕޮއިންޓްތަކެއް ސްކޯރ ކޮށްފައެވެ. އެގޮތުން އެޓީމުން އެންމެ ގިނައިން ޖަހާފައިވަނީ3ޕޮއިންޓެވެ. މެޗުގެ ފުރަތަމަ ކުއާޓާ ނިމުނުއިރު ތައިލެންޑްއިން ވަނީ 37 ޕޮއިންޓް ހޯދާފައެވެ. ރާއްޖޭގެ ޓީމަށް މެޗުގެ ފުރަތަމަ ކުއާޓާގައި އެންމެ ޕޮއިންޓެއްވެސް ސްކޯރ ނުކުރެވެއެވެ.\nމިމަހުގެ 1 އިން 10 ގެ ނިޔަލަށް ތައިލެންޑްގައި ޤައުމީ އަންހެން ބާސްކެޓްބޯޅަ ޓީމު ކޭމްޕްކޮށްފައިވާއިރު މި ކޭމްޕްގައި ޤައުމީ ޓީމު ވަނީ3މެޗެއް ކުޅެފައެވެ. އެގޮތުން ފުރަތަމަ މެޗުގައި ތައިލެންޑްގެ ރަންގްސިޓް ޔުނިވާސިޓީގެ މައްޗަށް ކުރިހޯދިއިރު ދެވަނަ މެޗުގައި ތައިލެންޑް ޔުނިވާސިޓީ ޗެމްޕިއަން ސިރްޕަތުމް ޔުނިވާސިޓީއަތުން ވަނީ ބަލިވެފައެވެ.\nރާއްޖޭގައި ފުރަތަމަ ފަހަރަށް ބާއްވާ ބީޗް ގޭމްސް ކުޅުދުއްްފުށީގައި ފަށައިފި\nފުރަތަމަ ބީޗް ގޭމްސް މާދަމާ ކުޅުދުއްފުށީގައި\nފިއްލަދޫ ހޮލިޑޭ ކަޕްގެ ގުރުއަތުލުން ބާއްވައިފި


Covid-19: Brazil In Maruvi Adhadhu5Lakka Ah, Rayyithun Sarukaaraai Dhekolhah Magumahchah - Vaguthu\nކޮވިޑްގެ "ޗުއްޓީ" ނިމިއްޖެ ކަމުގެ އަލާމާތްތައް ފެންނަން ފަށައިފި -9މިނެޓް ކުރިން\nކޮވިޑް-19 ހާލަތު އެންމެ ގޯސް އެއް ގައުމު ކަމަށްވާ ބްރެޒިލުން ކޮވިޑް ޖެހިގެން މަރުވާ މީހުންގެ އަދަދު ފަސްލައްކަ އަށް އަރާފައި ވާއިރު ސަރުކާރާއި ދެކޮޅަށް ބްރެޒިލްގެ ހުރިހާ ސަރަހައްދެއްގައި ވެސް އެތައް ހާސް ބަޔަކު މަގުމައްޗަށް ނިކުމެ މުޒާހަރާ ކުރަމުން އެބަގެންދެއެވެ.\nބްރެޒިލްގެ ރައްޔިތުން މަގުތަކަށް ނިކުމެފައި ވަނީ ރައީސް ޖައިރު ބޮލްސަނާރޯ އާއި ދެކޮޅަށެވެ. މުޒާހަރާއަށް ނިކުމެފައިވާ ރައްޔިތުން ގޮވަމުން ގެންދަނީ ކޮވިޑް ކޮންޓްރޯލް ކުރުމުގައި ސޮލްސަނާރޯ ފެއިލްވެފައި ވާތީ އޭނާ ވަގުތުން މަގާމުން އިސްތިއުފާ ދެއްވުމަށެވެ.\nބްރެޒިލުން މިހާތަނަށް 17.8 މިލިއަން މީހުން ކޮވިޑް-19 އަށް ފައްސިވެފައި ވާއިރު ކޮވިޑް ޖެހިގެން 500868 މީހުން ވަނީ މިހާރު މަރުވެފައެވެ. ބްރެޒިލަކީ ތިން ވަނަ އަށް އެންމެ ގިނަ މީހުން ކޮވިޑަށް ފައްސިވި ގައުމެވެ. އަދި އެމެރިކާ ފިޔަވައި ދެން އެންމެ ގިނަ މީހުން ކޮވިޑް ޖެހިގެން މަރުވެފައި ވަނީ ބްރެޒިލުންނެވެ.\nހެލްތު މިނިސްޓްރީގެ ތަފާސް ހިސާބުތައް ދައްކާ ގޮތުގައި ފާއިތުވި ހަފްތާގައި ބްރެޒިލުން ކޮވިޑް ޖެހިގެން އެވްރެޖްކޮށް ދުވާލަކު 2000 މީހުން އަންނަނީ މަރުވަމުންނެވެ. އަދި މިހާތަނަށް އެގައުމުގައި ވެކްސިންގެ ދެޑޯޒް ދެވިފައި ވަނީ އާބާދީގެ އެންމެ %11 އަށެވެ. ފުރަތަމަ ޑޯޒް ދެވިފައިވާ މީހުންގެ އަދަދު %29 އަށް އަރައެވެ.\nބްރެޒިލްގެ ސިއްހީ ދާއިރާގައި ގިނަ ދުވަސްތަކެއް ވަންދެން މަސައްކަތް ކުރައްވާފައިވާ ތަޖުރިބާކާރުން ވިދާޅުވާ ގޮތުގައި ބްރެޒިލްގައި ކޮވިޑް ވެކްސިން ދެމުންދާ ސްޕީޑަށާއި ކޮވިޑްގައި މަރުވަމުންދާ މީހުންގެ ނިސްބަތައް ބަލާއިރު ކޮވިޑް ޖެހިގެން އެގައުމުން މަރުވާ މީހުންގެ އަދަދު އަށްލައްކައަށް އެރުން އެކަށީގެންވާ ކަމަށެވެ.\nބްރެޒިލްގެ ރައީސް ބޮލްސަނާރޯ ކޮވިޑް ކޮންޓްރޯލް ކުރުމަށް އެކަށީގެންވާ ފިޔަވަޅުތަކެއް އަޅަމުން ނުގެންދާތީ ފެށުނީއްސުރެ އޭނާ އަށް ވަނީ ފާޑުކިޔުން އަމާޒުވެފައެވެ. މީގެ އިތުރުން ވެކްސިން ކަށަވަރު ކޮށްދިނުމަށް ވެސް ސަރުކާރަށް އެކަށީގެންވާ ވަރާއި ގާތައް ވެސް މަސައްކަތް ނުކުރެވޭ ކަމަށް ބުނެ ރައްޔިތުން އަންނަނީ ކަންބޮޑުވުން ފާޅުކުރަމުންނެވެ.\nކޮވިޑްގެ ސަބަބުން އެތައް ބައެއްގެ ވަޒީފާ ގެއްލި ފަގީރުކަން އިތުރުވަމުން އަންނަ ކަމަށް ވެސް މުޒާހަރާއަށް ނިކުތް މީހުން ދަނީ ބުނަމުންނެވެ.\nކޮވިޑް ކޮންޓްރޯލް ކުރުމުގައި ބްރެޒިލްގެ ރައީސް ބޮލްސަނާރޯ ފެއިލް ވެފައިވާ ކަމަށް އެތައް ބަޔަކު ބުނަމުން ދިޔަ ނަމަވެސް އޭނާ މިހާރު ގެންދަނީ އަންނަ އަހަރު އޮންނަ ބްރެޒިލްގެ ރިޔާސީ އިންތިހާބުގައި ވާދަކުރުމަށް ނިންމައި ކެމްޕޭން ކުރަމުންނެވެ.


ކޮވިޑްގެ އިތުރު ރާޅުތައް އަދި ވެސް އަންނާނެ: އެޗްއީއޯސީ\n10 ޖޫން 2021 - 18:23 0\nނޫސްވެރިންގެ ބައްދަލުވުމުގައި ޑރ. އަހުމަދު ޝަހީދު: ވިދާޅުވީ ކޮވިޑްގެ އިތުރު ރާޅުތައް އަދިވެސް އަންނާނެ ކަމަށް -- ފޮޓޯ: އެޗްއީއޯސީ\nކޮވިޑްގެ ހާލަތު ކުރިއަށް އޮތްތަނުގައި ވެސް ގޯސްވެ އިތުރު ރާޅުތައް އަންނާނެ ކަމަށް ހެލްތް އެމަޖެންސީ އޮޕަރޭޝަން ސެންޓާ (އެޗްއީއޯސީ) އިން މިއަދު ބުނެފި އެވެ.\nކޮވިޑްގެ ހާލަތު ގޯސްވެ މިިދިޔަ މަހަކީ ރާއްޖޭން ކޮވިޑްގައި އެންމެ ގިނަ މީހުން މަރުވި މަހެވެ. މިހާތަނަށް ކޮވިޑްގައި ރާއްޖޭން 191 މީހަކު ވަނީ މަރުވެފަ އެވެ. ހާލަތު ގޯސްވެފައިވާތީ މާލެ ސަރަހައްދުގައި ހަރުކަށި ފިޔަވަޅުތައް ވަނީ އަޅައިފަ އެވެ. އެއާއެކު ކޮވިޑަށް ޕޮޒިޓިވްވާ މީހުންގެ އަދަދު ވަނީ މަދުވާން ފަށައިފަ އެވެ.\nއެޗްއީއޯސީން މިއަދު ބޭއްވި ނޫސްވެރިންގެ ބައްދަލުވުމުގައި ޓެކްނިކަލް އެޑްވައިޒަރީ ގުރޫޕުގެ ފަރާތުން ބައިވެރިވި ޑރ. އަހުމަދު ޝަހީދު ވިދާޅުވީ މިހާރު އައިސްފައިވާ ބަލިމަޑުކަމުގެ ސާޖް ދަނީ ރަނގަޅު ވަމުން ކަމަށެވެ.\nނަމަވެސް އޭނާ ވިދާޅުވީ މިފަހުން މިއައީ ބަލީގެ އެންމެ ފަހުގެ ސާޖް ނޫން ކަމަށާއި ކުރިއަށް އޮތްތަނުގައި ވެސް އިތުރު ސާޖްތައް އަންނާނެ ކަމަށް ބެލެވޭ ކަމަށެވެ.\nއޭނާ ވިދާޅުވީ ކޮވިޑް ކޮންޓްރޯލް ކުރުމަށް އޮތް އެންމެ ބޮޑު ދައްޗަކީ ތަފާތު ވޭރިއެންޓްތައް އުފެދުން ކަމަށެވެ. އަދި ކުރިއަށް އޮތްތަނުގައި ވެސް އެކި ވޭރިއަންޓްތައް އައުން އެކަށީގެންވާ ކަމަށް އޭނާ ވިދާޅުވި އެވެ.\n"އެހެންކަމުން އަޅުގަނޑުމެން ބައްޔާއެކުގައި އުޅެން އެބަޖެހޭ ކުރިއަށް އޮތް ދުވަސްތަކުގެ ތެރޭގައި. ޓްރެންޑްސްތައް މިހާރު ވަރަށް ބޮޑަށް އިމްޕްރޫވް ވަމުން މިއަންނަނީ އެކަމަކު ވެސް [އާންމު ފަރުދުން] އަޅަމުންދާ ރައްކާތެރިކަމުގެ ފިޔަވަޅުތަކަށް ވަރަށް ބޮޑަށް ސަމާލުކަން ދޭން ޖެހޭ. ހާއްސަކޮށް ދިގު މުއްދަތުގެ ފަރުވާތައް ކުރަމުންދާ ބަލި މީހުން،" ޝަހީދު ވިދާޅުވި އެވެ.\nގޭގައި ހައި ރިސްކް މީހުން ތިބޭނަމަ އެ މީހުން ރައްކާތެރި ކުރުމުގެ ގޮތުން ފިޔަވަޅުތައް އަޅަން ޖެހޭ ކަމަށް ޝަހީދު ވިދާޅުވި އެވެ. އަދި ވެކްސިން ފުރިހަމަ ކުރުމަށް ވެސް އޭނާ އިލްތިމާސް ކުރެއްވި އެވެ.\nޝަހީދު ވިދާޅުވީ ކޭސްތައް މަދުވުމާ ގުޅިގެން ދެވޭނެ ލުއިތަކާއި ލުއި ދޭނެ ހިސާބުތަކާމެދު ވިސްނަމުން އަންނަ ކަމަށެވެ. ލުއި ދޭން ބަލާނީ ޕޮޒިޓިވްވާ މީހުންގެ އަދަދާއި ސާމްޕަލް ސަވައިލެންސްގެ އިތުރުން ހޮސްޕިޓަލްގައި އެޑްމިޓްކޮށްގެން ފަރުވާ ދޭ މީހުންގެ ނިސްބަތަށް ވެސް ބެލުމަށް ފަހުގައި ކަމަށް އޭނާ ވިދާޅުވި އެވެ.\nރެންޑަމް ސާމްޕަލް ނެގުން އިތުރު ކޮށްފައިވަނީ އެކްޓިވް ސަވައިލަންސް ހަރުދަނާ ކުރުމަށް ކަމަށާއި އަމާޒަކީ ދުވާލެއްގެ މައްޗަށް 380 ސާމްޕަލް ރެންޑަމް ސާމްޕަލްގެ ގޮތުގައި ނެގުން ކަމަށް ޝަހީދު ވިދާޅުވި އެވެ.\nކޮވިޑްގައި މަރުވާ މީހުންގެ މައިގަނޑު ފަސް ބައްޔެއް\nއޭޕްރީލް މަހުގެ 28 އިން މިމަހު ފަހެއްގެ ނިޔަލަށް 111 މީހުން މަރުވެފައިވާއިރު އޭގެ ތެރޭގައި 80 އަހަރުން މަތީގެ 30 މީހުން ހިމެނެ އެވެ. އުމުރުން 65 އަހަރާއި 80 އަހަރާ ދެމެދުގެ 37 މީހުން ހިމެނޭއިރު އެއީ މަރުވި މީހުންގެ 60 ޕަސެންޓެވެ. މަރުވި މީހުންގެ 30 ޕަސެންޓަކީ 40 އަހަރާއި 64 އަހަރާ ދެމެދުގެ މީހުންނެވެ. މަރުވި މީހުންގެ 20 ޕަސެންޓަކީ 40 އަހަރުން ދަށުގެ މީހުންނެވެ.\nމަރުވި މީހުންގެ 60 ޕަސެންޓަކީ ފިރިހެނުން ކަމަށްވާއިރު އަންހެނުންގެ ޕަސެންޓޭޖް ހުރީ 40 ގަ އެވެ. ދުނިޔޭގެ ބޮޑެތި ގައުމުތަކުގައި ވެސް ކޮވިޑްގައި މަރުވި މީހުންގެ ތެރޭގައި ގިނައީ ފިރިހެނުންނެވެ.\nމަރުވި މީހުންގެ ހުރީ މައިގަނޑު ފަސް ބައްޔެއް ކަމަށް ޝަހީދު ވިދާޅުވި އެވެ. އޭގެ ތެރޭގައި ލޭމައްޗަށް ދިއުމާއި ހަކުރު ބައްޔާއި ހިތުގެ ބަލީގެ އިތުރުން ސްޓްރޯކް އަދި ކިޑްނީގެ ބަލިތައް ހިމެނެ އެވެ.\n"މިބަލިތައް ހުރުމާއި ބަލީގައި ނިޔާވުމާ އެސޯސިއޭޝަނެއް ވާކަމަށް ރިސާޗްތަކުން ދައްކާފައި ހުރީ،" ޝަހީދު ވިދާޅުވި އެވެ.\nކޮވިޑްގައި މަރުވި މީހުންނަށް ޖެހިފައިވާ ބަލިތައް ދައްކައިދޭ ޗާޓެއް\nޝަހީދު ވިދާޅުވީ އިޓަލީ އާއި އެމެރިކާގެ އިތުރުން ޗައިނާ ފަދަ ގައުމުތަކުގައި ވެސް ކޮވިޑްގައި މަރުވި ގިނަ މީހުން މަރުވެފައި ވަނީ އެފަދަ ބަލިތަކުގައި ކަމަށެވެ.\nއޭގެ އިތުރުން ކޮވިޑްގައި ރާއްޖޭން މަރުވި މީހުންގެ ތެރޭގައި ކެންސަރު ޖެހިފައިވާ މީހުންނާއި ފުއްޕާމޭގެ ބޮޑެތި ބަލިތައް ހުރި މީހުން ވެސް ހިމެނޭ ކަމަށް ޝަހީދު ވިދާޅުވި އެވެ.\nމަރުވި މީހުންގެ ތެރެއިން 80 ޕަސެންޓް މީހުންގެ އެ ފަސް ބަލީގެ ތެރެއިން ކޮންމެ ވެސް އެއްބައްޔެއް ހުރި ކަމަށް ޝަހީދު ވިދާޅުވި އެވެ. އަދި 60 ޕަސެންޓް މީހުންގެ މަދުވެގެން ދެ ބަލި ހުރި ކަމަށް އޭނާ ވިދާޅުވި އެވެ. އަދި 20 ޕަސެންޓް މީހުންނަކީ އެއްވެސް ބައްޔަކަށް ފަރުވާ ކުރަމުން ނުދާ މީހުން ކަމަށް ވެސް ޝަހީދު ވިދާޅުވި އެވެ.\nމަރުވި މީހުންގެ ތެރެއިން ވެކްސިން ޖަހާފައިވަނީ 30 ޕަސެންޓް މީހުން ކަމަށް ވެސް ޝަހީދު ވިދާޅުވި އެވެ. ބާކީ 70 ޕަސެންޓް މީހުން ވެކްސިންގެ އެއްވެސް ޑޯޒެއް ނުޖަހާ ކަމަށް އޭނާ ވިދާޅުވި އެވެ.\nމިއަދުން ފެށިގެން ލިބޭ ލުއިތައް ތިލަކޮށް!\nއެމެރިކާގައި ކޮވިޑުގެ ހަ ލައްކަ މަރު\nއުތުރު ކޮރެއާއަށް ކާބޯތަކެތީގެ ދަތިކަން ކުރިމަތިވެއްޖެ


Dhivehi hitheh, dhivehinnaa hedhi moyavefai, ekamaku dhivesseh noon! | Mihaaru\nރިޕޯޓް / މަލިކު\nދިވެހި ހިތެއް، ދިވެހިންނާ ހެދި މޮޔަވެފައި، އެކަމަކު ދިވެއްސެއް ނޫން!\nއިބްރާހިމް މަނިކުފާނު އޭނާގެ ދެ ދަރިންނާއި އަންހެނުން މަލިކުގައި\n12 ސެޕްޓެމްބަރ 2016 - 06:54\n"މިއީ އެއް ބަފައެއްގެ ދެ އަމައެއްގެ ދަރިން، ތަފާތަކީ ދެ ގެއެއްގައި ދިރިއުޅޭކަން،" މަލިކާއި ރާއްޖެ އާ އޮތް ގުޅުމަށް އިޝާރާތްކޮށް އޭނާ ބުނެލި އެވެ.\nމަލިކޭ ބުނުމުން، އޭގެ މާނައަކީ އެއީ އަދި އަހަރެމެންނެކޭ ނޫނެވެ. ހަގީގަތުގައި ދިވެހިންނާ މާ ކުރީގެ ތިމާގެ ކަމެއް އޮވެ، ދިވެހި ބަހުން ވާހަކަ ދައްކާ ބަޔަކު އެ ރަށުގައި މަދުން އުޅުނަސް، މިހާރު އެއީ އަހަރެމެންގެ އަތުން ބީވެފައިވާ، އިންޑިޔާގެ ވެރިކަމެއް ހިނގާ ރަށެކެވެ. މަލިކުގެ ގާތްގަނޑަކަށް ދިހަވަރަކަށް ހާސް މީހުންގެ ތެރެއިން މިހާރު ދިވެހިން ބަހުން ރަނގަޅަށް ވާހަކަ ދައްކާ މީހުން އުޅުނަސް، އަދި ދިވެހި ތާރީހު އެނގޭ އުޅެނީ ވެސް މަދު ބައެކެވެ. ރާއްޖޭގެ ރަށެއްގެ ގޮތުގައި އޮތް އޮތުުން މީގެ 300 އަހަރު ކުރިން ނިމުމަކަށް އައިފަހުން އެ ރަށުގައި ސީދާ ދިވެހި ސަގާފަތް ކުރިއެރުވުމަށް އަސްލު މާ ބޮޑު ކަމެއް ނުވެސް ހިނގަ އެވެ. ބަލާބެލުމަށް ރާއްޖޭގެ ރަށެއްގެ ހުރިހާ ގުދުރަތީ ރީތިކަމެއް އޮތަސް، މަލިކުން އިހުގެ އާދަކާދަ ދަނީ މަޑުމަޑުން ފަނޑުވަމުން، ފޮހެވި، ގެއްލެމުންނެވެ. އެހެން ނަމަވެސް، އެއީ ދިވެހި ދަރިފަސްކޮޅު ކަން ގަބޫލުކުރާ ބަޔަކު އަދިވެސް މަލިކުގައި އެބަތިއްބެވެ. އަހަރެމެންނަކީ އެ މީހުންގެ ވެސް ލޭ ކަމާއި ރާއްޖެ އަކީ އެ މީހުންގެ ވެސް ކާބަފައިންގެ ބިންކަން ގަބޫލުކޮށް ރާއްޖެ ދެކެ ވަރަށް ލޯބިވާ، މި ބިމަށް އިހުތިރާމު ކުރާ ކޮންމެވެސް ބަޔަކު އެ ރަށުގައި އެބަތިއްބެވެ. އޭގެ ތެރޭގައި ވަރަށް ޚާއްސަ މީހަކު ހިމެނެ އެވެ. އޭނާ އަކީ ދިވެހިންނަށް ވެސް ވަރަށް ފަރިތަ ރާއްޖެއާ ހެދި މޮޔަވެފައިވާ މީހެކެވެ. އެއީ މަލިކުގެ ހަމައެކަނި ބޭންކުގެ ޑެޕިއުޓީ މެނޭޖަރެވެ.\nއިބްރާހިމް މަނިކުފާނަށް އެއާޕޯޓުން މަރުހަބާ ކިޔަނީ\nނަމަކީ އިބްރާހިމް މަނިކުފާނެވެ. އެކަމަކު އޭނާ އަކީ ދިވެއްސެއް ނޫނެވެ. ދިވެހިންނާ ގުޅިފައި އޮތީ ކިހާ ހިސާބަކުން ކަމެއް އޭނާ އަކަށް ވެސް ނޭނގެ އެވެ. ދިވެހި ބަހުން ވާހަކަ ދައްކަން މިހާރު ފަރިތަޔަސް، އަދި މި އިންޓަވިއު ދިން އިރު ވަރަށް ކުރީގެ މުސްކުޅި ދިވެހި ބަސްބަސް ބޭނުންކުރިޔަސް، އޭނާގެ އުމުރުގެ ބޮޑުބައި ވާހަކަ ދެއްކީ ދިވެހި ބަހަކުން ނޫނެވެ. އޭނާ އަކީ އިންޑިއާގެ ރައްޔިތެކެވެ. އޭނާ ބުނާ ގޮތުން އޭނާގެ ގެއަށް "ނައިބުގެ" ކިޔަސް، ރަށުގެ މަގުތަކަށް ދިވެހި ބަހުން ނަން ދިނަސް އަދި މަލިކުގައި އޭނާ އުޅުނަސް އޭނާ އަކީ ހަމައެކަނި ދިވެހި ހިތެއް އޮތް، އިންޑިއާ ރައްޔިތެކެވެ.\n"އަޅުގަނޑު ހުންނަނީ ރާއްޖެއާ ހެދި މޮޔަވެފައި. މިހެން އައިސް ކިތަންމެ ދުވަހަކު ވެސް ހުރެވިދާނެ،" މަލިކުގެ ސަގާފީ ގުރޫޕެއް ގޮވައިގެން މިހާރު ހއ. އިހަވަންދޫގައި ހުރި މަނިކުފާނު، 54، ބުންޏެވެ. "މި ރަށަށް އައިސް އުފަލުން ރޮވިއްޖެ. ހާދަހާ ބޮޑު ސަޕޯޓެކޭ މިއޮތީ އަޅުގަނޑުމެންނަށް. ދިވެހިން މީ ހާދަ ރަނގަޅު ބައެކޭ."\nމަލިކުން ރާއްޖެ އައި ސަގާފީ ގުރޫޕާ އެކު އިބްރާހިމް މަނިކުފާނު\nމަނިކުފާނަށް ރާއްޖެ އެނގުނީ މީގެ ތިރީހަކަށް އަހަރު ކުރިންނެވެ. އޭނާގެ މަންމަގެ ކޮއްކޮ އިނދެގެން އުޅެނީ ހއ. ދިއްދޫ މީހަކާ އެވެ. އެއީ ބޯޓު ދަތުރުކުރާ މީހަކަށް ވާތީ، އޭނާ މަލިކަށް ދާއިރު ދިވެހި ބަހުން ލިޔެފައި ހުންނަ ފޮތްފޮތް ގެންދެ އެވެ. އެހެންވެ، މަނިކުފާނު މަޑުމަޑުން ދިވެހި ބަހަށް ލެބެން ފެށި އެވެ. ދިއްދޫގެ "ބޮޑުގޯތީ"ގައި މަންމަގެ ކޮއްކޮގެ އާއިލާ އޮވެ އެވެ. މަނިކުފާނު ބުނާ ގޮތުން އެ މީހުން ދޭތެރެދޭތެރެއިން ދިއްދު އަށް ދެ އެވެ.\n"އެކަމަކު އަޅުގަނޑަށް އެނގިފައިވާ ގޮތުގައި އަޅުގަނޑުގެ މަންމަ ވެސް ބައްޕަ ވެސް އަދި މާމަ އާއި ކާފަ ވެސް ރާއްޖެއެއް ނޫންް،" ދެ ކުދިންގެ ބައްޕަ ބުންޏެވެ. "އަޅުގަނޑަކަށް ނޭނގެ ކިހާ ހިސާބަކުން ކަމެއް އަޅުގަނޑު ގުޅިފައި އޮތީ. އެކަމަކު ޔަގީނުން ވެސް މަލިކުގައި ނޫޅޭނެ ދިވެހިރާއްޖެ އަށް ނިސްބަތް ނުވާ މީހުންނެއް. އެހެންވީމަ އަޅުގަނޑަކީ ވެސް ވަކި ހިސާބަކުންް ދިވެހި ދަރިކޮޅު. ނަމުން ވެސް އެނގޭ ނޫންތޯ؟"\nއެއީ މައްސަލައެއް ނޫނެވެ. އެއީ އޭނާ ވިސްނާ ކަމެއް ވެސް ނޫނެވެ. އޭނާގެ ހިތް ހަގީގީ ދިވެއްސަކަށް ވުރެ ވެސް މާ ބޮޑަށް އޮތީ ރާއްޖެ ކޮޅުގަ އެވެ. ދިވެހި ބަހަށް އިސްކަން ދިނުމާއި ބަސް ކުރިއެރުވުމަށާއި ދިވެހި ސަގާފަތަށް އިސްކަން އެ ދެނީ އާންމު ދިވެހިން ވެސް ނުދޭ ވަރަށެވެ. މަލިކުގައި ގްރޭޑް 4އާ ހަމައަށް ސްކޫލުގައި ދިވެހި ބަސް ކިޔަވައިދިން ނަމަވެސް، އޭގެ ފަހުން އެކަން ދިރުވައި އާލާކުރުމުގެ ވަރަށް ބޮޑު ޒިންމާއެއް މަނިިކުފާނު އަދާކުރެ އެވެ. ދިވެހި ބަހުން ލަވަ އާއި ޅެންތައް ފަރިތަ ކަމާ އެކު ހަދަ އެވެ. އޭނާގެ ބައެއް ޅެންތައް ރާއްޖޭގެ ޓީވީތަކުން ވެސް ދައްކަ އެވެ. މަލިކުގައި ދިވެހި ބަހުގެ ވައިބް ގުރޫޕުތައް ހަދައި، މަލިކު މީހުންނަށް ދިވެހި ލަވަތައް ހަދައިދެ އެވެ. ރާއްޖޭގައި ފާހަގަކުރާ ދުވަސްތައް އިސް ނަގައިގެން ފާހަގަ ކުރުމުގައި އޭނާ އުޅެނީ އަވަދިނެތި އެވެ. މަލިކަށް ދާ ދިވެހިންގެ އެންމެ ބޮޑު އެކުވެރިޔާ އަށް އޭނާ އޮތީ ވެފަ އެވެ.\nއިބްރާހިމް މަނިކުފާނު މަލިކުގައި\n"މަލިކަށް ދިވެއްސަކު ވަރަށް ނުދާނެ އަޅުގަނޑަށް ނޭނގިއެއް. މަލިކަށް ދިއުމަށް ފަހު އަޅުގަނޑު އެ މީހުންގެ ހުރިހާ ކަމެއްހެން ބަލަހައްޓައި އެހީތެރިވެދެން. ސަރުކާރުގެ ވަފުދުތައް މަލިކަށް ދިޔައީމަ އަޅުގަނޑު އެ މީހުންނާ އެކު އުޅެނީ. އަޅުގަނޑުމެންގެ ގެއިން ކައިބޮއި ހަދާނެ. ވަރަށް މަޖާވާނެ. ހަމަ ހީވާނީ އެއްބަނޑު އެއްބަފާ ބައެއްހެން،" އޭނާ ބުންޏެވެ.\nމަނިކުފާނު ވެސް ދޭތެރެދޭތެރެއިން ރާއްޖެ އަށް އާދެ އެވެ. ވަކި ބޭނުމެއް ނެތެވެ. އޭނާ ބުނާ ގޮތުން "ހިތް އޮތްތާނކަށް މީހާ ދާނެ" އެވެ.\n"ހަގީގަތުގައި އަންނަން ޖެހޭ ސަބަބެއް ނެތް. މާލޭގެ ގެއެއްގައި ހުރެފައި ދެން ދަނީ ރަށްރަށަށް. ތުރާކުނުން ފެށިގެން އައްޑޫގައި ވެސް އަޅުގަނޑުގެ ހަމަ ވަރަށް ގާތް ރަހުމަތްތެރިން ތިބޭނެ. ސަރުކާރުގެ ވެސް އަދި ރާއްޖޭގެ ވެސް ވަރަށް ބޮޑެތި ބޭފުޅުން ތިބޭނެ އަޅުގަނޑުގެ ވަރަށް ގާތް އަބަދު ގުޅުން އޮންނަ ބޭފުޅުން. ހާހެއްހާ މީހުން އެއީ އަޅުގަނޑާ އަބަދު ވެސް ގުޅުން އޮތް މީހުން،" އޭނާ ބުންޏެވެ. "މާލެ އައިސް އަޅުގަނޑު ކުރާ ކަމަކީ ފޮތް ކިޔުން. ދެން އެ ފޮތްތައް އެއްކޮށްގެން މަލިކަށް ގޮސް ފޮތްތައް މީހުންނަށް ދީ ހަދަނީ."\nރާއްޖޭގެ ވަރަށް ގިނަ ވައިބަ ގުރޫޕުތަކުގައި ވެސް އޭނާ އުޅޭނެ އެވެ. އޭގެ ތެރޭގައި ސަރުކާރުގެ ރަސްމީ ބައެއް ވައިބް ގުރޫޕުތަކާއި ދިވެހި ބަހާއި ޅެންވެރިިކަމާ ބެހޭ ވައިބަ ގުރޫޕުތަކުގައި ވެސް އޭނާ ވަރަށް އެކްޓިވްކޮށް ހަރަކާތްތެރިވެ އެވެ. ފޭސް ބުކްގައި ހިންގާ މަލިކާއި ރާއްޖެއާ ގުޅޭ ތަފާތު ފޭސްބުކް ގުރޫޕުތަކުގައި ވެސް އޭނާ ވަރަށް ހަރަކާތްތެރި އެވެ. މަލިކުގައި ހިނގާ ކަންތައްތަކާއި ދިވެހި ޅެންތަކާއި ދިވެހިން މަލިކުގައި ދުވަސްތައް ހޭދަކުރާ ގޮތުގެ ފޮޓޯތަކާއި މަލިކުގައި ކައްކާ ދިވެހި ކެއުންތަކާއި އެ ރަށުގައި ފާހަގަކުރާ ދިވެހި ދުވަސްތައް ތާޒާކަމާ އެކު އޭނާ ވަގުތުން ވަގުތަށް ގެނެސްދެ އެވެ. އެހެންވެ، އޭނާ ފޮލޯ ކުރާ މީހުން އޭނާ ކުރާ މަސައްކަތަށް އަބަދުހެން ސާބަސް ދެ އެވެ. ދިވެހިން މަލިކަށް ދާން އޭނާ ހިތްވަރު ދެ އެވެ. އިބްރާހިމް މަނިކުފާނަކީ، ހަގީގަތުގައި މަލިކާއި ރާއްޖެ ދުރުވަމުން ގޮސްް ހަނދާން ނެތޭ ހިސާބަށް ގޮސްފައި އޮއްވައި އެކަން އަނެއް ފުށަށް ޖަހާލި މީހާ އެވެ. އޭނާ ދަރިންނާއި އަނބިމީހާ އާ އެކު 18 މީހުންގެ ގުރޫޕެެއް ގޮވައިގެން މިހާރު އެ ހުރީ މަލިކުގެ ދިވެހި ސަގާފަތް ފެތުރުމަށް ރާއްޖެ އައިހެވެ.\n"މިއީ އަޅުގަނޑު ވަރަށް ލޯބިވާ ގައުމެއް. މިތާނގައި މިތިބީ އަޅުގަނޑުގެ ހަމަ އެއްބަނޑު އެއްބަފާ މީހުން. އަޅުގަނޑު ވަރަށް އުފާވޭ ރާއްޖެ އާދެވުނީމަ. މިހާރު މިއީ އަޅުގަނޑުގެ ވެސް ހަމަ ގައުމު. ކޮންމެ މީހަކު ކޮންމެ އެއްޗެކޭ ބުންޏަސް، މުޅިން އެހެން އިހުސާސެއް އަޅުގަނޑަށް ކުރެވެނީ މިތަނަށް އާދެވުނީމަ. މިއީ ބުނަން ވެސް ނޭނގޭ އިހުސާސެއް. ހަނިމާދޫން ވިޔަސް މިރަށުން ވިޔަސް އެހެން ރަށަކުން ވިޔަސް އަޅުގަނޑުމެންނަށް ބަހައްޓާ ގާތްކަން ފެނިފައި އަޅުގަނޑަށްް ހަމަ ރޮވޭ،" އޭނާ ބުންޏެވެ. "އަޅުގަނޑަކީ ހިތުން ދިވެއްސެއް. އެކަމަކު އިންޑިއާ މީހެއް. ދިވެއްސަކަށް ވާން ބޭނުންވި އެކަމަކު ނުވި މީހެއް."\n37 ކޮމެންޓް, 531 ރިއެކްޝަންސް\nޢަަހަރަމެންގެ ހަޔާތުގަ މަލިކު ރާޢްޖޭ ތަނަކައް ވާތަން ދެކެން ބޭނުން.. އިންޑިޔާއިން ޖެހޭނީ ދޭން.. އެމީހުންނައް ބޭނުމެއް ހިފޭ ރަށެއް ނޫން.. އަދި ދުރުވެފަ އާބާދީ ކުޑަވީމަ އަޅާލަނީކީއެއްނޫން... ހއ. ތުރާކުނުވެސް މަލިކައް ވުރެއް ތަރައްގީ... އެެހެންވީމަ އިންޑިޔާއިން ޖެހޭނީ ދޫ ދޭން.. ހިމާލިޔާ ފަރުބަދަ ދޭށެކޭ ނޫންވީޔަ މިކިޔަނީ...\nމަރީ ، މަލިކު މީހުން އެ ގެންގުޅެނީ ދިވެހިންގެ ވަރަށް ޒަމާންވީ އާދަތަކެއް، ޔޫޓިއުބް އިން ފެންނާނެ ދިވެހިރާއްޖޭގެ ފުރަތަމަ ޖުމްހޫރިއްޔާގެ ރަސްމީ ހަރަކާތްތަކާ ކުޅިވަރުތައް އެއީ ހަމަ ދިވެހިން މި ވެސް ދިވެހިން އަދި ދިވެހިންނާ މަލިކު މީހުންނާ ސީދާ ގުޅުމެއް ނޯންނަތާ 50 ވުރެ ގިނަ އަހަރުވެއްޖެ ވީމާ ކޮންމެވެސްވަރެއްގެ ތަފާތުކަމެއް ހުރެދާނެ\nއެމީހުންގެ ކިބައިގައި މިހާރަކު ތިޔަ ބުނާވަރުގެ ދިވެހި ވަންތަކަމެއް ނެތެވެ. އިންޑިއާގެ އިސްތިއުމާރީ ތަނަކަށް ވުމަށްފަހު، ހާއްސަ ގޮތެއްގައި ފާއިތުވި 50 ހަކަށް އަހަރުތެރޭގައި އެތަނަށް އިންޑިއާގެ ސަގާފީ، ސިޔާސީ ނުފޫޒް ވަދެފައިވާ މިންވަރުން މަލިކުބަސް ނުވަަތަ ދިވެހި ބަސް ވަނީ2ވަނަ ދަރަޖައަށް ވެއްޓިފައެވެ. އަދި، ކުރިން ގެންގުޅުނު ގަދީމީ އެތައް އާދަކާދައެއް އިންޑިއާގެ ނުފޫޒުގެ ތެރެއިން ވަނީ ބޮޑެވި މަސްއުނި ގަނޑަކަށް ވެފައެވެ. އަމީހުންގެ އެޕިއަރެންސް ދިވެހިންނާ މިހާރު ތަފާތެވެ. ބޮޑަށް ވައްތަރުވާން އުޅެނީ އިންޑިއާގެ ދެކުނު ގެ ސްޓޭޓަކަށް ނިސްބަތްވާ މީހަކާއެވެ. މަލިކު ހަމަމަގަށް އަޅުވާ އަލުން ދިވެހިންގެ ލޭ ހިނގާ ބަޔަކަށް ވުމަށް އިންޑިއާއިން ވަކިވެ ރާއްޖެއާ ގުޅެން ބާރު އަޅަން ޖެހެއެވެ. މިނިވަންކަލުން ހޯދަން ޖެހެއެވެ.\nމަލިކު މީހުން ވައްތަރީ އިންޑިއާ މީހުންނާ\nދިވެހިންވެސް އިންޑިޔާ ހެދުންއެޅީމަ ހީވާނީ އިންޑިޔާމީހުންހެން. ހަގީގަތަކީ މަލިކަކީ ރައްޖޭގެ ބައެއް. މަލިކުމީހުންނަކީ ހަމަދިވެހިން. ރާއްޖޭގެ ވެރިކަމުގަ އެއްޒަމާނެއްގަ ތިބި ބަޔަކު މަލިކު ވިއްކާލީ ފައިސާގެ ދަހިވެތިކަމުގަ\nމަލިކު ދިވެހި ނަސްލުގެ ރައްޔިތުންނަށް ދިވެހި ރާއްޖޭގެ ރައްވެހިކަން ލިބޭފަދަ ގޮތެއް ހައްދަވާ ދޭންވީ ނޫންތޯ. ހަމަގައިމުވެސް އެބިން ކައިރި މުސްތަގްބަލަކު ރާއްޖެ ދަށަކަށް ނުގެނެވޭނެ. އަހަރުމެންގެ ބަޔަކު އަބަދުގެ އަބަދަށް ދުކޮށްލަންވީ ތޯ\nރައީސު ކަމެއް ކޮށްދެންޏާ މަލިކު އިންޑިއާއަތުން އަލުން ހޯދަދީބަލަ ، އެއީ ކުރީޒަމާނުގައި ދިވެހިރާއްޖޭގެ ރަށެއް ، ރާއްޖޭގެ މަޖިލީސް މިދުވަސްވަރު ގާނޫނު އެގެންނަށް ކުއްލިބަދަލުތަކުން މިބުނުކަހަލަ ބަދަލެއް ވެސް ގެނެވިދާނެ.. މެޖޯރިޓީ އޮތީމާ މިހާރު އެކަންވެސް ކުރެވިދާނެނޫންތޯ...\nތިތަން އަލުން ދިވެހިންނަށް ލިބިއްޖެ ނަމަ، ދެތިން އަހަރު ތެރޭގައި މަލިކަށް ފާއިތުވީ 50 ހަކަށް އަހަރު ތެރޭވެސް އިންޑިއާއިން ނުގެންނަހާ ބޮޑު ތަރައްގީއެއް ގެންނާނެއެވެ. ފުރަތަމަ ކަމަކަށްވެސް އެއަރޕޯޓް އެއް ހަދާ ފަތުރުވެރިކަމަށް މަލިކު ހުޅުވާލާނެއެވެ.\nހަސަންފުޅާ ހާސް ކަނޑާލާ ތިކަންދެން ވީކަމަށް ބަލާ\nތިޔައީ ވަރަށް ހެއްވާ ވާހަކައެއް. ސްރީލަންކާގެ ތަމަޅައަކާ ދިމާލަށް އިންޑިޔާގެ ތަމަޅައިން "ތަމަޅައެއް ނޫން އެކަމަކު ތަމަޅަ ހިތެއް" މިހެން ބުނުން ކަހަލަ ކަމެއް ތިއީ. މަލިކު މީހުންނަކީ ނަސްލީ ގޮތުން އަދި ވާހަކަދައްކާ ބަހުގެ ގޮތުން ހަމަ ދިވެހިން. ތަފާތަކީ ދިވެހި ރަށްވެހިންނަށް ނުވާކަން. އެއީ އިންޑިޔާގެ ދިވެހިން. މިހާރުވެސް އިބްރާހީމް މަނިކުފާނުގެ ބޮޑު މަތިމަސް ބާލާފަ ބޮލުގެ ފެޝަން ބަދަލުކޮށްލަބަލަ. ދިވެއްސަކާ އެއްވެސް ތަފާތެއް ނުހުންނާނެ.\nމިހާރު ރައްތަށް ވިއްކަނީ ގާނޫނު ފާސްކޮށްގެންނެވެ. އޭރު ރަސްގެފާނު ހިތަށްއެރީމާ ވިއްކާލަންވީއެވެ .އޭރާ މިހާރުވެސް ރަށްތައް ވިއްކުމުގައި މާ ބޮޑު ތަފާތެއް ނެތެވެ. ބޭނުމީ ހަމައެއްކަމެކެވެ. ބައިތުލްމާލު ދަވާލުމެވެ\nކެކެކެކެ. ވާނުވާ ނޭންގުނަސް ކޮމެންޓް ކޮށް ނަގަނީއޭ. ސިޔާސީ ކޮށްލެވޭތޯ ބަލަންވާނެ. 300 އަހަރު ކުރިއޭ ބުނީމަ ރަސްގެފާނޭ ކިޔާފައި ކޮމެންޓ ްކުރަނީ މާއެނގޭ މީހަކަށް ވާން.


Siyaam World Resort December mahuge fahukolhu hulhuvanee – Iru\nރާއްޖޭގައި ޗުއްޓީ ހޭދަކޮށްލުމުގެ ތަފާތު ތަޖުރިބާއެއް ކޮށްލުމުގެ ފުރުސަތު ލިބޭ، ސިޔާމް ވޯލްޑް ރިސޯޓު އަންނަ ޑިސެމްބަރުމަހުގެ ފަހުކޮޅު ހުޅުވުމަށް ތައްޔާރުވެއްޖެއެވެ.\nނ.އަތޮޅު ދިގުރަށުގައި ތަރައްޤީކޮށްފައިވަނީ މި ރިސޯޓުވެގެންދާނީ ބިމުގެ ގޮތުން ރާއްޖޭގެ އެންމެ ބޮޑު އެއް ރިސޯޓަށެވެ. އެގޮތުން މި ރިސޯޓު ތަރައްޤީކޮށްފައިވާ ނ.އަތޮޅު ދިގުރަށުގެ ބޮޑު މިނުގައި 52 ހެކްޓަރު ހުރެއެވެ. އަދި ރަށް ވަށައިގެން 1.5 ކިލޯމީޓަރުގެ ފަރެއް އޮވެއެވެ.\nމި ރިސޯޓުގައި ތަފާތު އެކި ކަހަލަ ކެއުންތައް ލިބޭ 12 ރެސްޓޯރެންޓެއް ހުރެއެވެ. ސިޔާމް ވޯލްޑް ރިސޯޓު ފަރުމާކޮށްފައިވަނީ އެކި އުމުރުފުރައިގެ މީހުންނަށްވެސް އެންމެ ހިތްގައިމުކޮށް ޗުއްޓީއެއް ހޭދަކޮށްލުމުގެ ފުރުސަތު ލިބޭ ގޮތަށެވެ. އެގޮތުން ހަނީމޫން ހޭދަކޮށްލުމަށް ރާއްޖެއަންނަ ފަތުރުވެރިންނާއި، ރައްޓެހިންނާއެކު ރާއްޖެއަށް އަންނަ ފަތުރުވެރިން އަދި ކުޑަކުދިން ހިމެނޭ އާއިލާތަކަށްވެސް މި ރިސޯޓުގައި ޗުއްޓީ ހޭދަކޮށްލުމުގެ ތަފާތު ތަޖުރިބާއެއްކޮށްލެވޭނެއެވެ.\nމި ރިސޯޓުގައި ތަފާތު އެކި ފަންތީގެ 490 އަށްވުރެ ގިނަ ކޮޓަރި ހުރެއެވެ. އަދި ދުނިޔޭގެ ފެންވަރުގެ ސްޕާއެއް ވެސް މި ރިސޯޓުގައި ހުންނާނެއެވެ.\nރިސޯޓުން ލިބޭ އެހެނިހެން ޚިދުމަތްތަކަށް ބަލާއިރު ކުޑަކުދިންނަށް ޚާއްސަކޮށްގެން ބޮޑު ސަރަޙައްދެއް ހަދާފައިވެއެވެ. އަދި މޫދު ކުޅިވަރުތަކަށް ވެސް ސްޕޯޓްސް ސެންޓަރއެއް މި ރިސޯޓުގައި ތަރައްޤީކޮށްފައިވެއެވެ.


SunOnline: JP in bunanee Minimum Wage veehaaves avahakah kanda alhan jehey kamah\nޖޭޕީއިން ބުނަނީ މިނިމަމް ވޭޖް ވީހާވެސް އަަވަހަކަށް ކަނޑައަޅަން ޖެހޭ ކަމަށް\nމުހައްމަދު މުޒައްޔިން ނާޒިމް 05 Mar 2020, 17:56\nޖުމްހޫރީ ޕާޓީގެ ލީޑަރު ގާސިމްއާއި އަނބިކަބަލުން ނަހުލާ: ޖޭޕީން ބުނަނީ މިނިމަމް ވޭޖް ވީހާވެސް އަވަހަކަށް ކަނޑައަޅަން ޖެހޭ ކަމަށް -- ސަން ފައިލް ފޮޓޯ/ އަހުމަދު އަވްޝަން އިލްޔާސް\nމިނިމަމް ވޭޖް ނުވަތަ އެންމެ ކުޑަ އުޖޫރަ ކަނޑައެޅުމަކީ، މި ސަރުކާރުގެ ރިޔާސީ ވައުދެއް ކަމަށާއި އެވައުދު ވީހާވެސް އަވަހަކަށް ފުއްދަން ޖެހޭ ކަމަށް ސަރުކާރު ކޯލިޝަންގައި ހިމެނޭ ޖުމްހޫރީ ޕާޓީން ބުނެފިއެވެ.\nކުޑަ އުޖޫރަ ކަނޑައެޅުމަށްޓަކައި ސަރުކާރުން އުފެއްދި މިނިމަމް ވޭޖް ބޯޑުން ވަނީ ރިޕޯޓެއް އެކުލަވާލައި 6،400 ރުފިޔާ ކުޑަ އުޖޫރައިގެ ގޮތުގައި ކަނޑައެޅުމަށް ފިނޭންސް މިނިސްޓަރަށް ލަފާއަރުވާފައެވެ. އަދި މިނިސްޓްރީން ވަނީ އެ ރިޕޯޓާ ގުޅިގެން ރައްޔިތުންގެ މަޖިލީހުގެ ލަފައަކަށްވެސް އެދިފައެވެ.\nމަޖިލީހުން ރޭ ބޭއްވި އާންމުގެ ހިޔާލު ހޯދުމުގެ ބައްދަލުވުމުގައި ވާހަކަ ދައްކަވަމުން ބޯޑުގެ ޗެއާޕާސަން މަރިޔަމް ހާލިދާ ވިދާޅުވީ، ބޯޑުން ރިޕޯޓު އެކުލަވާލީ ކޮރޯނާ ވައިރަސްގެ ނުރައްކާ އައުމުގެ ކުރިން ކަމަށެވެ. އަދި ސަރުކާރުން މިނިމަމް ވޭޖް ތަންފީޒު ކުރާއިރު، ކޮރޯނާ ވައިރަސްގެ ސަބަބުން އިގްތިސޯދަށް ކުރާ އަސަރުތަކަށް ރިއާޔަތް ކުރަން ޖެހޭ ކަމަށެވެ. އެއާކު ހާލިދާ ވިދާޅުވީ، މިއީ މިނިމަމް ވޭޖް ތަންފީޒުކުރުމަށް އެންމެ ރަނގަޅު ވަގުތު ނޫން ކަމަށެވެ.\nމިއަދު ޖޭޕީން އެ ޕާޓީ އޮފީހުގައި ބޭއްވި ނޫސްވެރިންގެ ބައްދަލުވުމުގައި ޕާޓީގެ ލީޑަރު ގާސިމް އިބްރާޙިމްގެ އެޑްވައިޒަރު އަދި ރައްޔިތުންގެ މަޖިލީހުގެ ދަނގެތީ ދައިރާގެ ކުރީގެ މެމްބަރު އަހްމަދު އިލްހާމް ވިދާޅުވީ، މިނިމަމް ވޭޖް ކަނޑައެޅުމަކީ ވަރަށް ގިނަ ރައްޔިތުން އެދޭ ކަމެއް ކަމަށާއި ސަރުކާރުންވީ ވައުދު ސަރުކާރުން ފުއްދަން ޖެހޭ ކަމަށެވެ.\n"ހެޔޮނުވާނެ އަބަދުވެސް ފޮނި އަނގަ ތަޅަން ނުހައްދަވާ. ކޮން ފޮނި އަނގައެއް ތަޅާކަށް ހެއްޔޭ. އެކަން ކުރާނަމޭ ވިދާޅުވީމަ އެކަން ކުރާށޭ. ނުކުރައްވަން ވެގެން އެގަޑި ކަމަކުނުދެޔޭ، މިގަޑި ކަމަކު ނުދެޔޭ ކިޔާ ބޭކާރު ވާހަކަ ނުދައްކަވާށޭ،" އިލްހާމް ވިދާޅުވިއެވެ.\nމިއަދު ބޭއްވި ނޫސްވެރިންގެ ބައްދަލުވުމުގައި އިލްހާމް ވާހަކަ ދައްކަވަނީ - ސަން ފޮޓޯ/ އަހްމަދު ސައީދު\nއިލްހާމް ވިދާޅުވީ، 2023 އަހަރުގެ ރިޔާސީ އިންތިހާބާ ދިމާކޮށްފައި އެކަން ކުރުމުގެ ބޭނުމެއް ނެތް ކަމަށާއި މިނިމަމް ވޭޖް ވީހާވެސް އަވަކަށް ކަނޑައަޅަން ޖެހޭ ކަމަށެވެ. އެޖެންޑާ 19ގެ ދަށުން ރައްޔިތުންނަށް އެތައް ވައުދެއްވެ، ވީ އެއްކަމެއްވެސް ނެތް ކަމަށް އޭނާ ވިދާޅުވި އެވެ. އެމްޑީޕީން ވައުދުވީ، ރިސޯޓް މުވައްޒަފުންނަށް 10،000 ދިނުމަށް ކަމަށާއި ނަމަވެސް އެކަންވެސް އެގޮތަށް ނުވި ކަމަށް އިލްހާމް ވިދާޅުވިއެވެ.\n"ވައުދުގެ މައްޗަށް ވައުދު. އެޖެންޑާ 19އޭ ކިޔާފައި ރަންކޮޅާ ވީއެއްކަމެއްވެސް ނެތް. ރައްޔިތުންގެ މަޖިލިސް ދީފި. މިހާރު މިނިމަމް ވޭޖޭ ބުނީމަ ބުނަނީ ބޯޑު އެއްބަހެއް ނޫނޭ. ބޯޑަކީ އިލްހާމް އަހްމަދު ހެދި ބޯޑެއްތަ،" 19 ވަނަ މަޖިލީހަށް ތިން ވަނަ ދައުރަކަށް ވާދަކޮށް ނާކާމިޔާބާ ކުރިމަތިލާން ޖެހުނު އިލްހާމް ވިދާޅުވިއެވެ.\nބޯޑުގެ ރިޕޯޓާ ގުޅިގެން ޖޭޕީގެ ސްޓޭންޑަކީ ކޮބާތޯ "ސަން" އިން ސުވާލު ކުރުމުން އިލްހާމް ވިދާޅުވީ، މިނިމަމް ވޭޖްގެ ގޮތުގައި ކަނޑައަޅަން ޖެހޭ ވަކި އަދަދެއް ޕާޓީގައި މަޝްވަރާ ކުރެވިފައިވާ ނުވާ ކަމަށާއި ނަމަވެސް ސަރުކާރުން އެ ވައުދު ފުއްދަން ޖެހޭ ކަމަށެވެ.\n"އަޅުގަނޑުމެންގެ ދެކެނީ އެކަން ކުރައްވަން ޖެހޭނޭ. އެކަން ކުރައްވަން ޖެހޭނީ ހުރިހާ ފަރާތްތަކާ މަޝްވަރާ ކުރެވިގެން،" އިލްހާމް ވިދާޅުވިއެވެ.\nމިނިމަމް ވޭޖް ކަނޑައެޅުމަކީ، ރައީސް އިބްރާޙިމް މުހައްމަދު ސޯލިހްގެ ރިޔާސީ ވައުދެކެވެ. އެ ވައުދު ފުއްދުމަށް، މިނިމަމް ވޭޖް ބޯޑު އެކުލަވާލީ މިިދިޔަ އަހަރުގެ މަސައްކަތްތެރިންގެ ދުވަހު، މެއި މަހުގެ އެއްވަނަ ދުވަހުއެވެ.


Kashmir'ge hanguraamaverinnah eheevi kamuge thuhumathu India'ge...\nކަޝްމީރުގެ ހަނގުރާމެވެރިންނަށް އެހީވިކަމުގެ ތުހުމަތު އިންޑިއާގެ ފުލުސް އޮފިސަރަކަށް\nފުލުހުން ވަނީ ދަވިންދަރްގެ ގެއިން އޭކޭ 47 ގެ ރައިފަލް އެއް ހޯދާފައި\nފައިސާ ނެގިކަމަށް ތުހުމަތު ކުރެވޭ\nކ. މާލެ | 15 ޖެނުއަރީ 2020 | ބުދަ 02:18 | 5,341\nދަވިންދަރް ސިންހް - ފޭސްބުކް\nކަޝްމީރުގެ ހަނގުރާމެވެރި ޖަމާއަތެއް ކަމަށްވާ ހިޒްބުލް މުޖާހިދީންގެ އިސް ދެ ހަނގުރާމަވެރިން ޖައްމޫ ކަޝްމީރަށް އެތެރެ ކޮށްދިން ކަމުގެ ތުހުމަތުގައި ހައްޔަރުކުރި ޖައްމޫ ކަޝްމީރްގެ ޕޮލިސް ޑެޕިއުޓީ ސުޕްރިޑެންޓް ދަވިންދަރް ސިންހްގެ މައްސަލަ ތަހްގީގުކުރަން ފަށައިފިއެވެ.\nގިނަ ދުވަސްތަކެއް ވަންދެން ފުލުހުންގެ ހިދުމަތުގައި މަސައްކަތް ކުރައްވަމުން ގެންދަވާ ދަވިންދަރް ސިންހް ހައްޔަރު ކޮށްފައިވަނީ މި ހިނގާ މަހުގެ 11 ވަނަ ދުވަހު ޖައްމޫ ކަޝްމީރުގެ ކުލްގަމް ޑިސްޓްރިކްޓްގެ ޖަވާހަރް ޓަނެލްގެ ކުރިން އޮންނަ މިރްޒް ބާޒަރް ސަރަހައްދުންނެވެ.\nފުލުހުން ހުއްޓުވި ކާރު ތެރޭގައި ސިންހް، ހިޒްބުލް މުޖާހިދީންގެ ދެ ހަނަގުރާމަވެރިން ކަމަށްވާ ނަވީދް ބާބޫ އާއި އާސިފް ހުރި ކަމަށް ފުލުހުން ބުންޏެވެ. ބާބޫ އަށް ތުހުމަތު ކުރެވެނީ ކަޝްމީރުގެ ބޭރުގައި 11 މީހަކު މަރާލި ހާދިސާގައި ބައިވެރިވި ކަމުގެ ތުހުމަތެވެ.\nފުލުހުންގެ ތަހްގީގަށް ދަވިންދަރް ވިދާޅުވެފައިވަނީ، އޭނާއާ ހިޒްބުލްގެ ހަނގުރާމަވެރިންނާ އެއްވެސް ގުޅުމެއް ނުވާ ކަަމަށާއި، އެމީހުން ގޮވައިގެ ދިޔައީ ހައްޔަރު ކުރުމަށް ކަމަށެވެ.\nބައެއް މަސްދަރުތައް ބުނާ ގޮތުން ހަނގުރާމަވެރި ޖަމާއަތުން ވަނީ ދަވިންދަރް އަށް އެ މީހުން ގެންގޮސް ދިނުމަށް 1.2(އެކެއް ޕޮއިންޓް ދޭއް މިލިއަން) ރުޕީސް ދީފައެވެ. ފުލުހުން ވަނީ ސްރިނަގާރް ގައި ހުންނަ ދެވިންދަރްގެ ގެއިން އެކޭ 47 ގެ ރައިފަލް އާއި ދެ ފިސްތޯލު ހޯދާފައެވެ.


France rayyithun ge Majlis ge control Macron ah gehlijje\nފްރާންސްގެ ރައީސް އެމިނިއުއަލް މެކޯން ސަޕޯޓަރުންނާ ބައްދަލު ކުރައްވަނީ -- ފޮޓޯ/ ރޮއިޓާސް\nފްރާންސް ރައްޔިތުންގެ މަޖިލީހުގެ ކޮންޓްރޯލް މެކޯންއަށް ގެއްލިއްޖެ\nމެކޯން އަށް ޖެހިފައިވަނީ އިދިކޮޅު ފަރާތްތަކާ މަޝްވަރާކުރަން\nއަހުމަދު ޒާހިރު (ހިރިގާ)\nފްރާންސްގެ ރައީސްކަމުގެ މަގާމު ދެ ވަނަ ފަހަރަށް އެމެނިއުނަލް މެކޯން ކާމިޔާބު ކުރެއްވިތާ ދެ މަސް ނުވަނީސް ބޭއްވި ރައްޔިތުންގެ މަޖިލީހުގެ އިންތިހާބުގައި ވާތު ފިޔަ އާއި ކަނާތު ފިޔަ ވަރުގަދަކުރުމުން މެކޯންގެ ކޯލިޝަނަށް އަގުލަބިއްޔަތު ގެއްލިއްޖެ އެވެ.\nމެކޯން ގޮވާލައްވަމުން ދިޔައީ ވަރުގަދަ އަގުލަބިއްޔަތެއް އެ މަނިކުފާނަށް ދިނުމަށެވެ. އެހެން ނަމަވެސް އޭނާގެ ސެންޓަރިސްޓް ކޯލިޝަނަށް ގިނަ ގޮނޑިތަކެއް ގެއްލި ފްރާންސްގެ ސިޔާސަތު ވަނީ އެފުށްމިފުށަށް ޖެހިފަ އެވެ.\nމެކޯން މި ފަހުން އައްޔަން ކުރެއްވި ބޮޑު ވަޒީރު އެލިޒަބަތު ބޯން ވިދާޅުވީ މި ހާލަތު ރަނގަޅު ނޫން ކަމަށެވެ. އަދި ވިދާޅުވީ ފަހުގެ ތާރީހެއްގައި ފްރާންސްގެ މަޖިލީސް މިފަދަ ގޮތަކަށް ނަތީޖާ ނުކުމެފައި ނުވާ ކަމަށެވެ.\nމިއީ ފްރާންސްގެ އެތެރެ އާއި ބޭރަށް ވެސް ރަނގަޅު ގޮތެއް ނޫން ކަމަށާއި މަޖިލީހުގެ މެޖޮރިޓީ ހޯދުމަށް މަސައްކަތް ކުރައްވާނެ ކަމަށް ބޮޑު ވަޒީރު ވިދާޅުވި އެވެ.\nމަޖިލީހުގެ އިންތިހާބުގެ މެކޯންއަށް ގެއްލުމަށް ފަހު އެ މަނިކުފާނު ވޭތުވެ ދިޔަ ދެ ދުވަހު މަސައްކަތް ކުރެއްވީ ޕާޓީތަކާ ވާހަކަ ދައްކަވައިގެން މެދު މިނުގެ ހައްލެއް ހޯއްދެވޭތޯ އެވެ. ނަމަވެސް އިދިކޮޅު ޕާޓީތަކުން މެކޯން އާ ގުޅިގެން މަސައްކަތްކުރަން ބޭނުމެއް ނުވި އެވެ. ގައުމާ މުހާތަބު ކުރައްވައި އިއްޔެ ޓީވީ މެދުވެރިކޮށް ދެއްކެވި ވާހަކައިގައި މެކޯން ވަނީ އެހެން ވިދާޅުވެފަ އެވެ. މެކޯން ވިދާޅުވީ އިދިކޮޅު ޕާޓީތައް ބޭނުންވަނީ އިދިކޮޅު ޕާޓީތަކުގެ ގޮތުގައި ދެމި ތިބުމަށް ކަމަށެވެ.\nމިއީ މަޖިލީސް އިންތިހާބަށް ފަހު މެކޯން ފުރަތަމަ އާންމުކޮށް ވާހަކަ ދެއްކެވި ފުރަތަމަ ފަހަރެވެ. މެކޯންގެ ސެންޓަރައިޓް ޓުގެދާ ކޯލިޝަނުން ވަނީ މަޖިލީހުގެ އެންމެ ގިނަ ގޮނޑި ހޯދައިފަ އެވެ. އެއީ 245 ގޮނޑި އެވެ. އެހެން ނަމަވެސް އަގުލަބިއްޔަތު ހަމަކުރުމަށް އިތުރު 44 ގޮނޑި ބޭނުންވެ އެވެ. މެކޯން އަށް ސަރުކާރު ހިންގޭ ވަރުވި ނަމަވެސް އެކަން ވާނީ އިދިކޮޅު ޕާޓީތަކާ އެކު މަޝްވަރާތައްކޮށްގެންނެވެެ.\nއެންމެ ބޮޑު އިދިކޮޅު ކޯލިޝަން، ވާތުފިޔައިގެ ނޫޕުސް ކޯލިޝަނުން ވަނީ މަޖިލީހުގެ 131 ގޮނޑި ހޯދައިފަ އެވެ.\nހަރުކަށި ކަނާތު ފިޔައިގެ ލީޑަރު މެރައިން ލެޕެންގެ ނޭޝަނަލް ރެލީ ޕާޓީންވަނީ 89 ގޮނޑި ހޯދައިފަ އެވެ. އެއީ އެ ޕާޓީއަށް ރެކޯޑެކެވެ.\nމިފަދަ ސިޔާސީ ހާލަތަކީ ފްރާންސްގެ ތާރީހުގައި ވެސް ވަރަށް އާދަޔާ ހިލާފު ކަމެކެވެ.\nމެކޯން ވިދާޅުވީ ގާނޫނު ހަދާ މަޖިލީހުގެ ބައިބައި ވުމަކީ ގައުމަށް އެއްގޮތަކަށް ވެސް ރަނގަޅު ގޮތެއް ނޫން ކަމަށެވެ. އަދި ވިދާޅުވީ ކަންކަން ނިންމުމަށް ފުޅާ އަގުލަބިއްޔަތެއް ބޭނުންވާނެ ކަމަށެވެ. އެހެން ނަމަވެސް އޭނާ ވިދާޅުވީ ހަރުކަށި ގޮތްތައް އިސް ނުކުރައްވާނެ ކަމަށާއި ކެމްޕޭންގެ ވައުދުތަކާ އެއްގޮތަށް ކަންކަން ކުރައްވާނެ ކަމަށެވެ. އެ މަނިކުފާނުގެ ވައުދުތަކުގެ ތެރޭގައި ހިމެނެނީ ފަރުދުން މާލީ ގޮތުން ބާރުވެރި ކުރުވުމާއި ޓެކްސް ކުޑަ ކުރުމާއި މުސްކުޅި ކުރާ އުމުރު 62 އަހަރުން 65 އަހަރަށް މަތި ކުރުމެވެ.\nމެކޯން އިދިކޮޅަށް ގޮވާލެއްވީ ކުރިއަށް އޮތް ދެ ދުވަހުގެ ތެރޭގައި އެ ޕާޓީތަކުން ކޯލިޝަން ސަރުކާރުގައި ބައިވެރިވާނެތޯ ނޫނީ، ވަކި ވަކި ބިލްތަކަށް ވޯޓު ދޭ ގޮތަށް ތިބޭނީތޯ ނިންމަން އެދޭ ކަމަށެވެ.\nއެހެން ނަމަވެސް އެންމެ ބޮޑު ވާތު ފިޔައިގެ ޕާޓީގެ ލީޑަރާއި ކަނާތު ފިޔައިގެ ޕާޓީގެ ލީޑަރު ވިދާޅުވެފައި ވަނީ ސަރުކާރު ކޯލިޝަންގައި ބައިވެރިވުމަކީ އެ މީހުންގެ މަސްލަހަތާ ގުޅިފައިވާ ކަމެއް ނޫން ކަމަށެވެ.


Covid-19: fuluhunge rakkaatherikamah taskforce eh | Mihaaru\n01 އެޕްރީލް 2020 - 20:123comments\nފުލުހުންގެ އިދާރާއިން ބުނީ މި ޓާސްކްފޯހުގެ މައިގަނޑު މަގްސަދަކީ ދުނިޔޭގައި ހަލުވިކަމާއެކު ފެތުރެމުންދާ ކޮވިޑް-19އާ ގުޅިގެން ރާއްޖޭގައި އާންމު ސިއްހަތުގެ ކުއްލި ނުރައްކަލުގެ ހާލަތު އިއުލާނުކޮށްފައިވާތީ ފުލުހުންގެ ސަލާމަތާއި ރައްކާތެރިކަމަށް އަޅަންޖެހޭ ފިޔަވަޅުތައް އެޅުން ކަމަށެވެ. އަދި ފުލުހުންގެ މަސައްކަތަށް ކުރިއަށް އޮތް ތަނުގައި ގެންނަން ޖެހޭ ބަދަލުތައް ގެނަސް އެކަން ތަންފީޒުކުރާނީ ވެސް މި ޓާސްކްފޯހުން ކަމަށް ފުލުހުން ބުނެފައި ވެއެވެ.\nފުލުހުން ބުނީ ޓާސްކްފޯސް އެކުލަވާލުމުގެ އިތުރަށް ކުއްލި ނުރައްކަލުގެ ހާލަތުގައި ފުލުހުންގެ އިދާރާ އަށް މައްސަލަ ހުށަހެޅުމާއި، ހުށަހެޅޭ މައްސަލަތައް ތަހުގީގް ކުރުމުގެ އުސޫލު އެކުލަވާލައި މިއަދު ޕޮލިސް ކޮމިޝަަނަރު ފުލުހުންނަށް އާންމުކުރައްވާފައިވާ ކަމަށެވެ.\nމީގެ އިތުރަށް އާއްމު ސިއްހަތުގެ ކުއްލި ނުރައްކަލުގެ ހާލަތުގައި ނޭޝަނަލް އިމަޖެންސީ އޮޕަރޭޝަން ސެންޓަރުން އަންގާ ކަންކަން ތަންފީޒު ކުރުމުގައި ފުލުހުން އަމަލުކުރަންވީ ގޮތުގެ އުސޫ ވެސް މިދިޔަ މަހުގެ 19 ގައި ފުލުހުންނަށް އާންމުކޮށްފައިވާ ކަމަށް ފުލުހުން ބުނެފައި ވެއެވެ. އަދި އާއްމު ސިއްޙަތުގެ ކުއްލި ނުރައްކަލުގެ ހާލަތެއްގައި، ގައިންގަޔަށް ފަސޭހަކަމާއެކު އަރާ ބައްޔެއް ފެތުރެމުންދާ ވަގުތެއްގައި ޕޮލިސް ކަސްޓަޑީ އިން އަމަލުކުރާނެ ގޮތުގެ އުސޫލު ވެސް ވަނީ އާންމުކޮށްފަ އެވެ.\nމާލޭގެ ބިސްބުރު ސަރަހައްދުގައި ކުރިއަށް ގެންދިޔަ ޑްރިލްގައި ފުލުހުންތަކެއް ހަރަކާތްތެރިވަނީ..---ފޮޓޯ: އަހުމަދު އަވްޝަން/މިހާރު\nކޮވިޑް 19އާ ގުޅިގެން ކޮށްފައިވާ އިއުލާންތަކާ ހިލާފުވެފައިވާ ބައެއް މީހުން މިހާރު ވެސް ފުލުހުންގެ ބެލުމުގެ ދަށުގައި އެބަތިއްބެވެ.\nމާދަމާއިން ފެށިގެން ކޮންމެ ދުވަހެއްގެ ހަވީރު ފަހަކުން ފެށިގެން ރޭގަނޑު އަށެއްގެ ނިޔަލަށް މިހާރު ވަނީ ކާފިއު ވަނީ އިއުލާންކޮށްފަ އެވެ. މި ނޫން ގަޑިތަކުގައި ވެސް ތިން މީހުންނަށް ވުރެ ގިނަ މީހުން އެއްކޮށް ބޭރަށް ނިކުމެ އުޅުން ވަނީ މަނާކޮށްފަ އެވެ.\nއިތުރު ލިޔުންތައް ސިއްހަތު ޕޮލިސް އެމްއެންޑީއެފް ހެލްތު ޕްރޮޓެކްޝަން އެޖެންސީ މައިމޫނާ އަބޫބަކުރު (ޑީޖީ، އެޗްޕީއޭ)


18 ރަށެއްގެ ޓޮޕޮގްރަފިކް ސަރވޭ ކުރުމާއި ލޭންޑް ޔޫޒް ޕްލޭން ހެދުމަށް އިޕޮކް އެސޯސިއޭޓްސް އިން އެސޯސިއޭޝަން ވިތު ޝެރެޓް ސްޓޫޑިއޯޒްއާ ހަވާލުކޮށްފި.\nމި އޮތޯރިޓީގެ ބަޖެޓްގައި ހިމެނިގެން ޓޮޕޮގްރަފިކް ސަރވޭ ކުރުމާއި ލޭންޑް ޔޫޒް ޕްލޭން ހެދުން ކުރިޔަށް ގެންދިއުމަށް ހަމަޖެހިފައިވާ 43 ރަށުގެ ތެރެއިން 18 ރަށެއްގެ ޓޮޕޮގްރަފިކް ސަރވޭކޮށް، ލޭންޑް ޔޫޒް ޕްލޭން ހެދުމަށް "އިޕޮކް އެސޯސިއޭޓްސް އިން އެސޯސިއޭޝަން ވިތު ޝެރެޓް ސްޓޫޑިއޯޒް" އާއެކު އެއްބަސްވުން އެކުލަވާލާ އެފަރާތަށް އެ މަސައްކަތް ވަނީ ހަވާލުކޮށްފައެވެ.\nމި އެއްބަސްވުންތަކުގައި ސޮއިކުރުން ކުރިޔަށް ގެންގޮސްފައިވަނީ 20 ޖޫން 2022 ވަނަ ދުވަހު ލޯކަލް ގަވަރމެންޓް އޮތޯރިޓީގައި ކުރިޔަށް ގެންދެވުނު ރަސްމިއްޔާތެއްގައެވެ. މި ރަސްމިއްޔާތުގައި މި މަޝްރޫއުގެ ދަށުން ޓޮޕޮގްރަފިކް ސަރވޭ ކުރުމާއި ލޭންޑް ޔޫޒް ޕްލޭން ހެދުމަށް ހަމަޖެހިފައިވާ ރަށްތަކުން އޮންލައިންކޮށް ބައިވެރިވެފައިވެއެވެ. މި އޮތޯރިޓީގެ ފަރާތުން މި އެއްބަސްވުންތަކުގައި ސޮއިކޮށްފައިވަނީ މި އޮތޯރިޓީގެ ޗީފް އެގްޒެކެޓިވް އޮފިސަރ ފާޠިމަތު އަފްޝާން ލަޠީފެވެ. އަދި "އިޕޮކް އެސޯސިއޭޓްސް އިން އެސޯސިއޭޝަން ވިތު ޝެރެޓް ސްޓޫޑިއޯޒް" ގެ ފަރާތުން ސޮއި ކޮށްފައިވަނީ ޑިރެކްޓަރ މުޙައްމަދު ރައްސާމްއެވެ. މި މަސައްކަތް ހަވާލުކޮށްފައިވަނީ3މަސް ދުވަހުގެ ތެރޭގައި މަސައްކަތް ނިންމާގޮތަށެވެ.3ޕެކޭޖެއްގެ ދަށުން ހަވާލުކުރެވުނު މި 18 ރަށުގެ ލޭންޑް ޔޫޒް ޕްލޭން އެކުލަވާލުމަށް އެފަރާތާއި ޙަވާލު ކުރެވިފައިވަނީ ޖުމްލަ4މިލިއަން ރުފިޔާއަށެވެ. މިގޮތުން މި މަޝްރޫއުގެ ދަށުން ޓޮޕޮގްރަފިކް ސަރވޭ ކުރުމާއި ލޭންޑް ޔޫޒް ޕްލޭން ހެދުން ހަމަޖެހިފައިވާ ރަށްތަކުގެ ތަފްޞީލު ތިރީގައި މިވަނީއެވެ.\nމި ޕެކޭޖުގައި ހިމެނޭ6ރަށުގެ ޓޮޕޮގްރަފިކް ސާވޭކޮށް ލޭންޑް ޔޫޒް ޕްލޭން އެކުލަވާލުމަށް ހަވާލުކުރެވިފައިވަނީ ޖުމްލަ 1,420,306.67/- ރ (އެއް މިލިޔަން ހަތަރުލައްކަ ވިހި ހާސް ތިންސަތޭކަ ހަރުފިޔާ ފަސްދޮޅަސް ހަތްލާރި) އަށެވެ.\nމި ޕްކޭޖުގައި ހިމެނޭ7ރަށުގެ ޓޮޕޮގްރަފިކް ސާވޭކޮށް ލޭންޑް ޔޫޒް ޕްލޭން އެކުލަވާލުމަށް ހަވާލުކުރެވިފައިވަނީ ޖުމްލ1,406,631.53/- ރ (އެއް މިލިޔަން ހަތަރުލައްކަ ހަހާސް ހަސަތޭކަ ތިރީސް އެއްރުފިޔާ ފަންސާސް ތިންލާރި) އަށެވެ.\nމި ޕްކޭޖުގައި ހިމެނޭ5ރަށުގެ ޓޮޕޮގްރަފިކް ސާވޭކޮށް ލޭންޑް ޔޫޒް ޕްލޭން އެކުލަވާލުމަށް ހަވާލުކުރެވިފައިވަނީ 1,203,950.28/-ރ (އެއް މިލިޔަން ދެލައްކަ ތިންހާސް ނުވަސަތޭކަ ފަންސާސް ރުފިޔާ އަށާވީސް ލާރި) އަށެވެ.


އދ. އަނެއްކާވެސް ފޭލިވެއްޖެ: ތުރުކީގެ ރައީސް | Sandhaanu\nއދ. އަނެއްކާވެސް ފޭލިވެއްޖެ: ތުރުކީގެ ރައީސް\nގެއްލުން އިންތިހާއަށް ބޮޑުވެފައިވާ ކޮވިޑު-19 އާއިބެހޭގޮތުން އދ. އިން މާފަހުން ވާހަކަ ދެއްކުމުން ތުރުކީގެ ރައީސް އދ. އަށް ފާޑުވިދާޅުވެއްޖެއެވެ. “އދ. އަނެއްކާވެސް ފޭލިވެއްޖެ”، ތުރުކީގެ ރައީސް ހޯމަ ދުވަހު ވިދާޅުވިއެވެ.\n“ކޮރޯނާ ވައިރަސް ފެތުރޭތާ ހަފްތާތަކެއްގެ ފަހުން އެބަލި އުޅޭކަން ފާހަގަކޮށް އދ. އިން ވާހަކަ ދެއްކި ނަމަވެސް، މި ބަލިމަޑުކަމުން އަރައިގަންނަން ނުވަތަ ބޭނުން ޖެހިފައިވާ މީހުންނަށް އެހީތެރިކަން ފޯރުކޮށްދިނުމަށް އެކަށީގެންވާ މަސައްކަތެއް ކޮށްފައެއް ނުވޭ.” ބަލިމަޑުކަން ފެށިގެން އުޅުނު ދުވަސްތަކުގެ ހަނދާންތައް އާކުރައްވަމުން، އަންކާރާގައި ބޭއްވި ކެބިނެޓުގެ ބައްދަލުވުމަކަށްފަހު ރަޖަބް ތައްޔިބު އުރުދުގާން ވިދާޅުވިއެވެ.\n“އދ. އަކީ ސީރިއާގެ ހަނގުރާމައިން ފެށިގެން، ޔަމަނުގެ އިންސާނި މުސީބާތާއި، އެފްރިކާއާއި ދެކުނު އެމެރިކާގައި އުފެދެމުންދާ ހަމަނުޖެހުމާ ހަމައިންވެސް ފެއިލްވެފައިތިބި ބައެއް، މިބަލިމަޑުކަމާ ކުރިމަތިލުމުގައިވެސް އަނެއްކާވެސް އެވަނީ ފޭލިވެފައި” އޭނާ ވިދާޅުވިއެވެ.\nއދ. އަށް 75 އަހަރުފުރުނު މުނާސަބާ ފާހަގަކުރަމުންދިޔަ ވަގުތު، ތުރުކީގެ ރައީސް ވިދާޅުވަމުން ގެންދެވިއެވެ. ” މިވަގުތުވެސް ތުރުކީން އެކަނިވެސް މިދަނީ 146 ގައުމަށް ސިއްހީ އާލާތްތައް ފޮނުވަމުން، އދ އިން އެމީހުންގެ ހަރުދަނާކަމެއްނެތަކަން އަނެއްކާވެސް އެވަނީ ސާބިތުކޮށްދީފައި”.\nމިބަލިމަޑުކަން ފެށުނުފަހުން ބަލިމަޑުކަމުން އަރައިގަތުމަށް މަސައްކަތް ކުރަމުން އެހެން ގައުމުތަކަށް ޚިދުމަތްކުރަމުންދާ ގައުމުތަކުގެ ތެރެއިން އެއްގައުމަކީ ތުރުކީކަން ދުނިޔޭގެ ގިނަ ބަޔަކު ފާހަގަކުރަމުންދާކަމަށް އުރުދުގާން ހާމަގަކުރެއްވިއެވެ.


ކޯވިޑް-19 : އައްޑޫގައި އަޅާފައިވާ ފިޔަވަޅުތަކަށް ރައްޔިތުން އެއްބާރުލުންދޭ - މޭޔަރ ކޯވިޑް-19 : އައްޑޫގައި އަޅާފައިވާ ފިޔަވަޅުތަކަށް ރައްޔިތުން އެއްބާރުލުންދޭ - މޭޔަރ\nކޯވިޑް-19 : އައްޑޫގައި އަޅާފައިވާ ފިޔަވަޅުތަކަށް ރައްޔިތުން އެއްބާރުލުންދޭ - މޭޔަރ\nކޯވިޑް-19ގެ ޙާލަތު ގޯސްވެ އައްޑޫ ސިޓީގައި އެޅިފައިވާ ރައްކާތެރިކަމުގެ ފިޔަވަޅުތަކަށް ރައްޔިތުންގެ ފަރާތުން ވަރަށްބޮޑު އެއްބާރުލުމެއް ލިބޭކަމަށް އައްޑޫސިޓީ މޭޔަރ ޢަބްދުﷲ ޞާދިޤް ވިދާޅުވެއްޖެއެވެ.\nކޯވިޑް-19ގެ ޕޮޒިޓިވް ކޭސްތަށް އައްޑޫގައި ދުވަހުންދުވަހަށް ދަނީ އިތުރުވަމުންނެވެ. ބުދަ ދުވަހުގެ ނިޔަލަށް އައްޑޫގެ މައިގަނޑު ދެ ކްލަސްޓަރ އިން ޕޮޒިޓިވް ވެފައިވަނީ 49 މީހުންނެވެ. އެގޮތުން އައްޑޫގެ ގުޅިފައިވާ ރައްތަކުން ފެންނަމުންދާ އޭވިއޭޝަން ކްލަސްޓަރ ކޭސްތަކަށް ބަލާއިރު މިހާތަނަށް 22 ކޭސް ފެނިފައިވާއިރު، ހުޅުމީދޫ އެމްޓީސީސީ ކްލަސްޓަރ އިން މިހާތަނަށް 26 ކޭސް ވަނީ ފެނިފައެވެ. މީގެ އިތުރުން ހޯމް ކަރަންޓީނުގައި ހުރި މީހަކު ޕޮޒިޓިވް ވެފައިވާ ކަމަށް އައްޑޫ އިމަޖެންސީ އޮޕަރޭޝަން ސެންޓަރުން ބުނެއެވެ. އަދި މިހާތަނަށް ކްލަސްޓަރ ތަކުން 200 އަށްވުރެ ގިނަ ކޮންޓެކްޓް ވަނީ ފެނިފައެވެ.\nއައްޑޫ އެމެޖެންސީ އޮޕަރޭޝަންސް ސެންޓަރުން އޮންލައިން ކޮށް ބޭއްވި ނޫސްވެރިންގެ ބައްދަލުވުމެއްގައި، އޭއީއެޗްގެ ސީއީއޯ ޑރ.މުޙަންމަދު ޞާލިޙް ވިދާޅުވީ މިވަގުތުހެ ޙާލަތަށް ބަލާއިރު ބަލި ވަރަށްއަވަހަށް ފެތުރިގެން ދާކަން ފާހަގަ ކުރެވިފައިވާ ކަމަށެވެ. އަދި މިވަގުތު އެންމެ ރައްކާތެރި ގޮތަކީ ގޭގައި މަޑުކޮށްގެން ތިބުން ކަމަށްވެސް ޑރ.ޞާލިޙް ވިދާޅުވިއެވެ.\nއައްޑޫގައި ކޯވިޑް ފެތުރޭތީ ގިނަ ފިޔަވަޅުތަކެއް ވަނީ އަޅާފައެވެ. އެގޮތުން މިސްކިތްތަކުގައި ޖަމާޢަތް މެދު ކަނޑާލުމާއި، ކެފޭ ރެސްޓޯރެންޓުތަކުން ޑެލިވަރީ ޚިދުމަތް އެކަނި ދިނުމާއި އަދި ރޭގަނޑު 8:00އިން ފަތިހު 4:00އަށް ކާފިއު ހިންގަން ވަނީ ފަށާފައެވެ. މީގެ އިތުރުން އެއްގެއިން އަނެއް ގެއަށް ދިއުން އަދި ޒަރޫރީ ނޫން ހަލާތްތަކުގައި ބޭރަށް ނުނިކުތުމަށް ވަނީ އަންގާފައެވެ. މީގެ އިތުރުން ޖަމާޢަތުގައި ނަމާދު ކުރުން މެދު ކަނޑާލުމާއި އެއަވަށުން އަނެއް އަވަށް ހުއްދައާއި ނުލައި ނުދެވޭ ގޮތަށް ވަނީ ހަދާފައެވެ. މީގެ އިތުރުން ޓެކްސީ ތަކާއި ޕަބްލިކް ޓްރާންސްޕޯޓުގައި އެޗްޕީއޭގެ ގައިޑްލައިންތާކާއި އެއްގޮތަށް ބެހެއްޓުމަށް ވަނީ އަންފާއެވެ.\nއައްޑޫސިޓީ މޭޔަރ އަބްދުﷲ ޞާދިޤް ފާހަގަ ކުރެއްވި ގޮތުގައި މިފިޔަވަޅުތަކަށް ރައްޔިތުންގެ ވަރަށް ބޮޑު އެއްބާރުލުމެއް ލިބެމުންދާ ކަމަށެވެ. އެގޮތުން މިހާތަނަށް މާސްކް ނާޅައިގެން ޖޫރިމަނާ ކުރަންޖެހުނީ އެންމެ މީހެކެވެ.\nއައްޑޫސިޓީގައި މިވަގުތު ފެންނަމުންދާ ކޯވިޑް-19ގެ ކޭސްތަކުގެ އިތުރުން ރާއްޖޭގެ ދެކުނުގެ ބައެއް ރައްތަކުންވެސް މިކޭސްތަކާއި ގުޅުންހުރި ކޮންޓެކްޓުންނާއި އަދި ޕޮޒިޓިވްވާ މީހުން ދަނީ ފެންނަމުންނެވެ.\nރައީސުލްޖުމްހޫރިއްޔާ ވޭމަންޑޫ ރައްޔިތުންގެ ޙާލު ބައްލަވައިފި\nމިއޮތީ މި ސަރުކާރުގެ ބޯހިޔާވަހިކަމުގެ ސިޔާސަތު!\nނާއިބް ރައީސް ފައިސަލް ނަސީމް ހޮސްޕިޓަލުގައި އެޓްމިޓްކޮށްފި\nރިޔާސީ ބަޔާނަށް މައިނޯރިޓީ ލީޑަރު ފާޑުވިދާޅުވެއްޖެ\n"މާލޭ ވިޔަފާރި ބަނދަރަށް ދެން ވަދެވޭނީ ޚާއްސަ ތަމްރީނެއް ފުރިހަމަކޮށް ފާސްލިބޭ މީހުންނަށް އެކަނި"


ނޭނގި ހިތޭ ތި އަތުލީ 11 | Esfiya - Dhivehi Vaahaka Site\nނޯޓް:މިސްޓޭކެއް އިނީމަ އެބައި ރަނގަޅު ކޮއްލަންވެގެން ތަންކޮޅެން ކުރިން ފަށާފައި\nނިއަމްއާއި ލައިހާގެ ގުޅުން ލޯތްބަށް ބަދަލުވިއެވެ. ރަސްމީކޮށް އެކަކު އެނެކަކަށް ޕުރަޕޯސް ނުކުރިއެއްކަމަކު ދެ ޒުވާނުން އުޅެނީ ރައްޓެހިވެގެންނެވެ. އާއިލާއަށް ސިއްރުންނެވެ. ކޮންމެހެން ލައިހާ އެގޮތް ބޭނުން ވެގެނެއް ނޫނެވެ. އެއީ ނިއަމްގެ ނިންމުމެކެވެ. ނިއަމް ވަނީ އޭނަޔަށް ވަގުތު ކޮޅެއް ދިނުމަށް ލައިހާގާތު އެދިފައެވެ. އެއީ ރަނގަޅު ވަގުތެއްގައި މައުވަންއަށް އެދެމީހުންގެ ގުޅުމުގެ ވާހަކަ ކިޔާދިނުމަށެވެ. އަދި އެއަށްފަހު ދެ ފަރާތުގެ އާއިލާއަށް އެންގުމަށެވެ.\nމައުވަން ގެއިން ނުނިކުންނަން ބުނިފަހުން މަލާކް ކްލިނިކަށް ދިއުން ވަގުތީ ގޮތުން ހުއްޓާލިއެވެ. ބަލި ކަމަށްބުނެއެވެ.\nހޮސްޕިޓަލްގައި އުޅެފައި މައުވަން މެންދުރު ގެއަށް އައީ ބޮލުގައި ރިއްސާތީއެވެ. ގެއިން ފުރަތަމަވެސް ދިމާވީ މަޒްހަރާއެވެ. މަޒްހަރު މައުވަންއަށް ތައުރީފްކޮށްލިއެވެ. އަވަހަށް ގެއަށް އައީމައެވެ. މަޒްހަރު ބުނެލީ އަންހެނުން މާބަނޑު ދުވަސްވަރު އިތުރު އަޅާލުން ބޭނުންވާނެކަން ބައްޕަ ނުބުނަނީސް މައުވަންއަށް ވިސްނުނީތީ އުފާކުރާކަމުގައެވެ. މަޒްހަރު ދެކުނު ގޮތުގައި މައުވަން އަވަހަށް ގެއަށްއައީ މަލާކް ބަނޑުބޮނޑު ވީމައެވެ. ސަބަބު އަހާލުމަކާނުލާ މަޒްހަރު ގޮތް ނިންމިއެވެ. ދެން މަޒްހަރު ބުނެލީ ދެކުދިން ހިތްއުފާކޮށްލަން ރިސޯޓަކަށް ކަހަލަ ތަނަކަން ދާން ފެންނަކަމުގައެވެ. މާބަނޑު ދުވަސްވަރު އެހާއަވަހަށް ދަތުރުކުރުން ރައްކާތެރި ނޫންކަމަށް ބުނެ މައުވަން ވަގުތުން އިންކާރު ކުރިއެވެ. ކޮންމެހެން މަލާކްގެ ބަނޑުގައިވާ ދަރިފުޅު ރައްކާތެރި ކުރުމުގެ ބޭނުމެއްގައެއްނޫނެވެ. އޭނަ ދާންބޭނުން ނުވާތީ ބަހަނާއެއް ދައްކާލީއެވެ.\nބޮލުގައި ރިއްސާތީ ގެއަށް އައިސް ވަތްތަނަކުން މަޒްހަރު ދެއްކި ވާހަކައިން މައުވަން އިތުރަށް ރުޅިގަދަވުން ނޫންކަމެއް ނުވިއެވެ. އެބާރު މިނުގައި ކޮޓަރިއަށް ވަންނަން ތަޅުގައި ހިފާލިއެވެ. ދޮރެއްނުހުޅުވުނެވެ. ދޮރުހުޅީ ތަޅުލާފައެވެ. އިތުރަށް ރުޅިވީގަދައެވެ. ދެތިން ފަހަރު ދޮރުގައި ޖެހިފަހުން ބުރުގާ ބޮލަށް ވައްޓާލަމުން މަލާކް ދޮރު ހުޅުވިއެވެ. އިތުރަށް ބުރުގާ ރީތި ކޮށްލީ މައުވަން ކޮޓަރިއަށް ވަތްފަހުންނެވެ. “މަށަށް ތި ހަށިގަނޑުން ތަނެއް ފެނިދާނެ ހާދަ ބިރެކޭ ދޯ ތިގަންނަނީ. މަމީ ހިލޭ ފިރިހެނަކަން ނުވީމަތަ” މައުވަންގެ އަޑުގައި ހަރުކަށިކަމާއި އެއްވަރަށް މަލާމާތް އެކުލެވިގެން ވިއެވެ. މަލާކް ރައްދެއް ދޭކަން ގަސްތެއް ނުކުރިއެވެ. ގޮސް ސޯފާގައި އިޝީނީއެވެ. އޭރު އަދި މައުވަން ހުރީ ކޮޅަށެވެ. ދެން ފެނުނީ މައުވަން މަލާކްގެ ބުރުގަލުގައި ހިފައި ދަމައިގަތްތަނެވެ. އެޔާއެކު ބުރުގާ މަލާކްގެ ބޮލާއި ވަކިވިއެވެ. އަދި ދެންމެ ފެންވަރައިގެން ރަނގަޅަށް ހަރުނުކުރެވި ހުރި އިސްތަށި ގަނޑު ރޫޅިގެން ދިޔައެވެ. މައުވަންހުރީ އެހެންދިމާލެއް ބަލާލަން ނޭނގިފައެވެ. އެރީތި ފަން އިސްތަށިގަނޑު މަލާކްއާއި ހާދަ ގުޅެއެވެ. ފޫކޮޅުން ތިރިއަށް ފައިބާ އެ ބޯ އިސްތަށި ގަނޑުގެ ސަބަބުން މަލާކްގެ ރީތިކަން އިތުރަށް ފުރިހަމަ ކޮށްދެއެވެ. އެ ހިމަ ދޮން ކަނދުރާގައި ބޮސްދޭން މައުވަން އެވަގުތު ބޭނުންވިއެވެ. އެކަމަކު އަމިއްލަ ނަފްސުގެ މައްޗަށް ކުރި ހޯދީ މަލާކްގެ ގޮތެއްނެތްކަން ހަނދާންކުރަމުންނެވެ. މަލާކް އިނީ ބިރުންނެވެ. މައުވަން ކޮއްފާނެ ކަމަކުން އޭނަ ޖެހިލުންވިއެވެ. ދެން ފެނުނީ ބުރުގާ އެއްލާލާފައި ކޮޓަރިން ނިކުތް ތަނެވެ.\nމައުވަން ގޮސްވަނީ ލުބާގެ ކޮޓަރިއަށެވެ. އެވަގަތު ލުބާ ކޮޓަރިއަކު ނެތެވެ. ނަމަވެސް މައުވަން އެނދުގައި ޖައްސާލިއެވެ. ނިދާލާށެވެ.\nލުބާ ޑިއުޓީ ނިންމާފައި ގެއަށް އައިއިރު މައުވަން އޭނަގެ ކޮޓަރީގައި އޮތުމުން އުފާވިއެވެ. އަދި އަވަހަށް ގޮސް މައުވަންއަށް ގޮވިއެވެ. މައުވަން އައީ ރުޅިއެވެ. އެހާ ގަދައަށް ނިދާފައި އޮއްވައި އުދަގޫ ކުރީމައެވެ. “އަނބިކަނބަލުން ދެކެ އަންނަ ރުޅި މަށަށް ބާލާނެކަމެއްނެތް” ލުބާވެސް އައީ ރުޅިއެވެ. “އަންހެނުން މިހާރު އެ ބަނޑު ބޮޑުވީ. ދެން ދުވަހަކުވެސް އޭނަ ވަރި ކޮށްފައި އަހަންނާއި އިންނާނެ ދުވަހެއް އަންނާނެތަ؟” ލުބާ ބުނެލިއެވެ. މައުވަން ތެދުވެލާފައި އެނދުގެ ހެޑް ބޯޑްގައި ލެނގެލިއެވެ. “އަހަރެން ނުބުނަން އެއްވެސް އިރެއްގައި މަލާކް ވަރިކޮށްފައި ލުބާޔާ އިންނާނަމެކޭ” ހަމަޖެހިލާފައި މައުވަން ބުނެލިއެވެ. “އަހަރެން މިހެން ލުބާކައިރިއަށް އަންނަނީ ލުބާގެވެސް ރުހުމާއެކު. އަދި ލުބާވެސް މިގޮތަށް އޯކޭވެގެން. އޭރުވެސް ބުނީމެއްނު ލޯތްބެއް ނުވެއޭ. ރަނގަޅު އަހަރެން ބުނިން މަލާކް ވަރި ކުރާނަމޭ. އެކަމަކު ވަރި ކޮށްފައި އިންނާނެ މީހަކު އަދި ހަމައެއްނުޖައްސަން. އެކަން އޮޅުވާނުލާތި” މައުވަން އޭނަގެ ނިންމުން އިއްވާލުމަށް ފަހު ކޮޓަރިން ނިކުމެގެން ދިޔައީއެވެ. ލުބާ ރުޅިގަނޑު ބާލާލީ އެނދުމަތީގައި ހުރި ބާލީސްތަކަށެވެ. ހުރިހާ ބާލީސްތަކެއް އަތުކޮޅަށް ނަގާ ކޮޓަރީގެ އެތަށް މިތަނަން އުކާލިއެވެ.\nއަކްޔަން އޭނަގެ ހިތުގެ މަލިކާގެ ނަން އެނގުނެވެ. އެތަށް މަސައްކަތަކަށް ފަހުގައެވެ. އެއީ އަލާއެވެ. ނަންއެގުމުން އަކްޔަން ހިތްހަމަ ޖެހުނެވެ. ދެން ހަމަގައިމުވެސް ނަމުން ގޮވާލެވޭނެއެވެ.\nބަނޑު ބޮނޑު ކަމަށް ބުނިފަހުން ހަފުތާއެއް ވެގެން ދިޔައީއެވެ. ޑޮކްޓަރަށް ދައްކަން ދާވާހަކަ މައުވަން ނުދެއްކިއެވެ. އެހެން ކަމުން މަލާކް އެކަމަށް އިސްނެގިއެވެ. “އަހަރެންބޭނުން ޑޮކްޓަރަށް ދައްކަން ދާން” ޖެހިލުންވެ ހުރެ މަލާކް ބުނެލިއެވެ. އޭރު މައުވަން އިނީ އެނދުމަތީގައި އޭނަގެ ލެޕްޓޮޕް ހިފައިގެންނެވެ. “ދެން ދާންވީނު” ފަރުވާކުޑަ ގޮތަކަށް މައުވަން ބުނެލިއެވެ. މަލާކް ބުނެލީ މައުވަންގެ ހުއްދަނެތި ގެއިން ނިކުތުން މަނާކޮށްފައި އޮތީމައި ބުނެލީކަމަށެވެ. މަލާކް އެހެން ބުނެލުމާއެކު ލެޕްޓޮޕް އެނދުމަތީގައި ބައިންދާފައި މައުވަން ނިކުތީ ބެލްކަންޏަށެވެ. ދެން އައިސް ބުނެލީ ޑޮކްޓަރަށް ދައްކަން ދާން ތައްޔާރުވުމަށެވެ.\nޑޮކްޓަރަށް ދެއްކުމަށް ދިޔައީ މައުވަންގެ ރައްޓެއްސެއްގެ ކްލިނިކަކަށެވެ. ސްކޭން ހަދަން ފެށުމާއެކު މަލާކް ހިތް ތެޅެލިއެވެ. ޑޮކްޓަރުގެ މޫނުން ފެނުނީ ހައިރާންކަމެވެ. ސްކްރީން މަލާކަށް ނުފެނެއެވެ. މައުވަންއަށް ފެނެއެވެ. އޭނަގެ މޫނުންވެސް ފެންނަނީ ހައިރާންކަމެވެ. ދެން ޑޮކްޓަރު ބުނެލީ ބަނޑު ބޮޑުނޫން ކަމަށެވެ. މައުވަން އަދި މަލާކްވެސް ހައިރާންވިއެވެ. ޑޮކްޓަރު އެހީ ޓެސްޓް ހެދީ ކިހިނެއްތޯއެވެ. މަލާކް ބުނެލީ ބްލަޑް ނަގައިގެން ކަމަށެވެ. އެކަމަކުވެސް ބަނޑު ބޮނޑު ނޫންކަމަށް ޑޮކްޓަރު ޔަޤީންކަން ދިނެވެ. އިތުރު ވަގުތު ބޭކާރު ކުރުމަކާނުލާ މައުވަން ދިޔައީ މަލާކް ގޮވައިގެން އެމީހުންގެ އާއިލީ ޑޮކްޓަރު މަސައްކަތް ކުރާ ކްލިނިކަށެވެ. އެއީ އެމީހުން ޓެސްޓް ހެދިތަނެވެ. ވެގެން އުޅޭގޮތް ކިޔާދިނުމުން އެ ޑޮކްޓަރުވެސް ހައިރާންވިއެވެ. އަދި އަލުން ޓެސްޓް ހަދާލަން ބުންޏެވެ. އެކަމަކު މައުވަން ބުނީ އެވަރުގެ ބޮޑު ކަމެއް އޮޅެއްވީ ސަބަބު ބަލަން ބޭނުންކަމުގައެވެ. ޓެސްޓް ރިޕީޓް ކުރުމުގެ ބޭނުމެއް ނެތްކަމުގައެވެ. ދެން ތިންމީހުންގޮސްވަނީ ލެބޯޓްރީ އަށެވެ. އަދި ވެގެން އުޅޭގޮތް އޮޅުން ފިލުވާދިނެވެ. އެތަނުން ބުނީ ބޭރުގައި މަޑު ކޮށްލުމަށެވެ. މައުވަން ހުރީ އިންތިހާއަށް ރުޅި ގަދަވެފައެވެ. އެކަމަކު އޭނަޔަކީ ގިނަ މީހުން ދަންނަ މޫނަކަށްވީތީ އަޑުގަދަ ނުކޮށް ހުރީއެވެ.\nތިން ގަޑިއިރު ފަހުން އެމީހުން ގެ އާއިލީ ޑޮކްޓަރު އައެވެ. އަދި ބުނެލީ ލެބޯޓްރީން ހެދިފައިވާ ގޯހެއްކަމަށެވެ. އަދި ވަރަށް ބޮޑަށް މާފަށް އެދުނެވެ. އެދުވަހު ހަމަ އައިމިނަތު މަލާކް ކިޔާ އެހެން ޕޭޝެންޓެއްވެސް އައީކަމަށެވެ. ހެދީ ހަމަ އެއްޓެސްޓެކެވެ. ރިޕޯޓް ތައްޔާރު ކުރި ފަރާތަށް އޮޅިގެން ދެ މީހުންގެ ރިޕޯޓް އޮޅިފައިވަނީކަމަށެވެ. ކްލިނިކްގެ މެނޭޖްމަންޓާއި ހަމައަށް މި މައްސަލަ ގެންދާނެކަމަށް ބުނެ އޭނަ ނިކުމެގެން އައީއެވެ.\nގެއަށް ގޮސް ކޮޓަރިއަށް ވަދެފައި ދެން އަނެއްކާވެސް އެއްޗެހި ކީމަލާކް އާދިމާލަށެވެ. އަންހެނަކަށްވެހުރެ ބަނޑު ބޮނޑު ނޫންކަން އަމިއްލައަށް ނޭނގުނީމައެވެ. މަލާކް ބުނެލީ އޭނަ ދުވަހަކުވެސް ޕީރިއަޑް މައްސަލަ ނުޖެހޭކަމަށެވެ. އެކަމަކު މިމަހު ފަނަރަވަރަކަށް ދުވަސް ޑިލޭވެއްޖެ ކަމަށެވެ. އަނެއްކާ ލެބޯޓްރީ ޓެސްޓަކުން ޕޮޒިޓިވް ކަމަށް ދެއްކީމައި އޭނަ އިތުރު ގޮތްގޮތަށް ނުވިސްނައި ބަނޑުބޮނޑު ކަމަށް ޤަބޫލް ކުރީކަމަށެވެ. ދިރިއުޅުމަށް އަންނަ ބަދަލު ތަކާ ގުޅިގެން ބައެއްފަހަރު ޕީރިއަޑް ޑިލޭވުމަކީވެސް އެކަށީގެންވާކަމެކެވެ. އަމުދުން މިދުވަސްކޮޅު މަލާކް އުޅެނީ އަބަދުވެސް ކޮންމެސް ކަމަކާ ވިސްނާ ފިކުރުކުރުމުގައެވެ.\nމަލާކް އިތުރަށް ބުނެލީ އޭނަ ހީކުރި ގޮތުގައި އޭނަ ނިދާފައި އޮއްވާ މައުވަން އޭގެ ފައިދާނެގީކަމަށެވެ. މައުވަން ރުޅިއަޔަސް ހެޔޮކަމަށް މަލާކް އޭނަ ހީކުރެވިފައިވާ އެއްޗެއް ސާފުކޮށް ބުނެލިއެވެ. ރޭގަނޑު ކެއުމުގެ ވަގުތުގައި ރާޖްމެން މީހަކާ ގުޅިގެންވެސް ކާތަށްޓަށް އެއްޗެއް އަޅާފާއި ހުރެދާނެއެވެ. ކަމެއް ކުރަން އުޅޭމީހަކަށް ކުރެވޭނެ އެތަށް ގޮތެއް ހުންނާނެވިއްޔާއެވެ. އަނެއްކޮޅުން އަމިއްލައަށް ކިޓް ގަނެގެން ޓެސްޓްކުރުމުގެ ފުރުސަތުވެސް މަލާކަށް ނުދިނީ ހަމަ މައުވަންއެވެ.\nއެހެންނޫނަސް މިކަން މިގޮތަށް ދިމާވީ ދެމީހުންވެސް އެކަކު އަނެކަކަށް ކުށްހީތަކެއްވެސް ކުރެވުނީމައެވެ.\nމައުވަން އެކަމަކަށް މާ ބޮޑު ރައްދެއް ނުދެއެވެ. ދެން މައުވަން އަށް ވިސްނުނީ ބަނޑު ބޮނޑު ވިކަމަށް ބުނުމުން އެކަމާ ގުޅުވައިގެން އޭނަ ކީ އެއްޗިއްސާއި އަދި މަލާކް ދިން ރައްދު ތަކަށެވެ. މަލާކް ކީ އެއްޗެހި އަދި ކިރިޔާ އޭނައަށް މި ދޭހަވީއެވެ. އޭނައަށް މަލާކް އާމެދު މި ދެކެވުނީ ކިހިނެއްހެއްޔެވެ؟ ހާދަ އެއްޗިސްސެއް ކިއިއްޖެއެވެ. ބޯގަވާފައި ހުރުމުން މައުވަން ކޮޓަރިން ނިކުމެގެން ދިޔައީއެވެ.\nމިކަހަލަ ކަންތައްތަކާއި ހެދި ކިތައްމީހުންގެ ދިރިއުޅުން ހަލާކްވާނެ ހެއްޔެވެ. ކިތައްމީހުންގެ ބޮލުގައި ދޮގު ބަދުނާމް އެޅޭނެ ހެއްޔެވެ. އެއްމެ މީހެއްގެ ފަރުވާކުޑަ ކަމުންނެވެ. މިފަދަ ވަޒީފާ ތަކުގައި އަދި މިއަށްވުރެ ރަނގަޅު ޕުރޮސިޖާތަކެއް ހިމަނަން ޖެހެއެވެ. އޭރުން މައްސަލަ ޖެހުމުގެ ފުރުސަތު ކުޑަވާނެތާއެވެ.\nއެރޭގެ ކެއުމުގެ ވަގުތުގައި އެ ޚަބަރު ގޭ އެއްމެނާއި މައުވަން ހިއްސާކުރިއެވެ. މަޒްހަރު ވަރަށް ދެރަވިއެވެ. އަދި އަވަހަށް ކުއްޖަކު ހޯދުމަށް މައުވަންއަށް ނަސޭހަތްތެރި ވިއެވެ. އެއީ މިހާރު އޭނަ އެއްމެ ދެކެން ބޭނުންވާ ދުވަސް ކަމުގައި އިތުރަށް ބުނެލިއެވެ. މައުވަން ބޯޖަހާލިއެވެ. އަކްޔަންވެސް މަޒްހަރާއެއްބައި ވިއެވެ. ދެން ތިބިމީހުން އިތުރު އެއްޗެއް ނުބުނެއެވެ. އެކަމަކު ތިބީ އުފާވެފައެވެ. ލުބާބޭނުމީ މައުވަންގެ ހިތާހަމައަށް ވާސިލްވުމެވެ. މަލާކް ބަނޑު ބޮނޑުވުން އެއީ އެކަމަށް އެޅުނު ހުރަހެއް ގޮތުގައި ލުބާދެކުނެވެ. އެކަމަކު އޭނަގެ ނަސީބު ރަނގަޅު ކަމުން އެކަންތައްވެސް އެވީ ބޮޑު އޮޅުން ގަނޑަކަށެވެ. ނަސީމާ ބޭނުމީ ލުބާއާއި މައުވަން ގުޅުމެވެ. އަދި މަލާކް އެގެއިން ބޭރުކުރުމެވެ. ނަސްރީނާ ވަނީ އެގޮތަށް އެކަން ކުރުމަށް ނަސީމާއަށް ވިސްނަދީފައެވެ. ލުބާއަކީ މަލާކްއާ އަޅާބަލާއިރު އުޑުގައިވާ ތަރިއެއްކަމަށް ނަސީމާއަށް ވިސްނަދީފައިވަނީ އޭނަގެ ބޮޑުދައިތައެވެ.\nހަމައެރޭގެ ވަގުތެވެ. ނިދަން ކޮޓަރިއަށް ވަދެފައި މައުވަން މަލާކްގެ ކިބައިން މާފަށް އެދުނެވެ. މަލާކް ހިނިތުން ވުމަކުން ފުއްދާލިއެވެ. އެވަރުން މައުވަންއަށް ޖަވާބު ލިބުނެވެ. އަދި ފަސްއެބުރި ގޮސް އެނދުގައި އިށީނެވެ. ދެން އިވުނީ މަލާކްވެސް ސޮރީ ބުނެލި އަޑެވެ. މައުވަންވެސް ހަމައެކަނި ހިނިތުންވެލީއެވެ. “އަހަރެން ޖޮބަށް ދިޔަސް އެއްމެ ރަނގަޅުތަ؟” އަނެއްކާވެސް ވާހަކަ ދެއްކީ މަލާކްއެވެ. “އަހަރެން ހުއްދަ ނުދީފިއްޔާ” މަލާކްއާއި ހަތަރު ކަޅި ހަމަކޮށްލަމުން މައުވަންއެހިއެވެ. އެއްއަތުން އަނެތްއަތް މޮޑެލަ މޮޑެލަ މަލާކް އިނީއެވެ. އިސްޖަހައިގެންނެވެ. “ދެންކޮންމެސް އެއްޗެކޭ ބުނެބަލަ” ހިނިތުންވެލާފައި މައުވަން ބުނެލިއެވެ. “ވަރަށް ދެރަވާނެ” އިސްނަގާފައި މަލާކް ވާހަކަ ދެއްކިއެވެ. ދިޔަސް އެއްމެ ރަނގަޅު ކަމުގައި މައުވަން ބުނެލިއެވެ.”ތިހާ ޖޮބަށް ދާހިތްވަނީ ކީއްވެތޯ އަހަންނަން އަހާލެވިދާނެތަ؟” މައުވަން އަނެއްކާވެސް އިތުރު ސުވާލެއް ކޮށްލިއެވެ. ” ނޫން” ހަމައެކަނި އެލަފްޒު ބުނެލުމަށް ފަހު މަލާކް ހިނގައިގަތީ ފާޚާނާއަށެވެ. އިތުރު ސުވާލުކުރުމުގެ ފުރުސަތު ނުދިނުމުގެ ގޮތުންނެވެ. މައުވަން ދެފަރާތަށް ބޯ ހަލުވާލާފައި އުއްޑުން އެނދުމަށްޗަށް ވެއްޓިގަތެވެ. ފައި އޮތީ ބޭރުގައެވެ. އަދި މިއީ ހާދަ ތަފާތު އަންހެން ކުއްޖެކޭ ބުނެލިއެވެ. އަމިއްލަ ނަފްސަށް އަޑުއިވޭވަރަށެވެ.\nއަނެއްކާވެސް ޑްރީމް ހޮސްޕިޓަލްގެ ކުޑަކުދިންގެ ޑޮކްޓަރުގެ ވަޒީފާއަށް މަލާކް ކުރިމަތި ލިއެވެ. މިފަހަރުވެސް އިންޓަވިއު ކުރީ ހަމަ އެއްބަކެވެ. މަލާކް ފެނުމުން އެމީހުންނަން ކުރީ ފަހަރު އައި ކުއްޖެއްކަން އިގުނެވެ. އަދި ކުރީފަހަރު ކުޑަ މައްސަލައަކާ ގުޅިގެން ޖޮބަށް ކުއްޖަކު ނުނަގާކަމަށް އެމީހުން ހާމަކުރިއެވެ.\nއަކްޔަން އަލާގެ ވާހަކަ މަލާކްއަށް ކިޔާދިނެވެ. މަލާކް ބުނެލީ އެކަމުގައި އޭނައަށް ވެވުނު އެހީތެރިކަމެއް ވެދޭނެ ކަމުގައެވެ. އަދި މައުވަން އެދުނީ މަލާކް އަލާއާއި ބައްދަލު ކުރުމަށެވެ. އަދި ޖެހިގެން އައި ދުވަހު އަލާ އާބައްދަލު ކުރަންދިޔައީ އަލާގެ އޮފީސް ދޮށަށެވެ. އަދި މަލާކްއަކީ ކާކުކަން ބުނެދީފައި މަލާކް ވާހަކަ ފެށިއެވެ. އަލާ ކެތްތެރިކަމާއެކު ހުރީ އަޑުއަހާށެވެ. އަނގައިން ބަހެއްނުބުނެއެވެ. މަލާކް ތަކުރާރުކަން މައުވަންގެ ރަނގަޅުކަމާ އަލާދެކެ ލޯބިވާކަން ހާމަކުރިއެވެ. އަލާ ކިތައްމެ ހިތްވަރެއް ކުރިއެއްކަމަކު މިފަހަރުވެސް އޭނައަށް ރޮވުނީއެވެ. އަދި ދެން ފެނުނީ ފޯން ނަގައި ޓައިޕް ކުރަން ފެށިތަނެވެ. އެއަށްފަހު މަލާކްއާދިމާލަށް ފޯންގެ ޑިސްޕްލޭ ދައްކާލިއެވެ.\nAlaa ah vaahakaeh nudhehkey dhw\nOh salhi v v furihama???\nVarah salhi ngey\nstory is really interesting …. great work .. keep it up\nwhen would the next part be uploaded\nMistake ehtha meee ” akyan aala ge vaahaka malak ahkiyadhiny. But mauvan edhuny malak aala ah bahdhalukuran “. Story v reeethi.\nAwesome and interesting but there r some mistakes like names olhifa. But overall it going well and I love it ??\nNw v reethi ingey aalaa ehevaahaka nudhekkey kujjeh dhw\nV v v v v reethi. ❤\nV ves rythi mibaives\nVv rythi storyy … avahah up kohdhehcheyy. .. ☺I think aalaeiyyy vaahaka nudhehkey kujjeh. .. eagerly waiting for next part ☺??❤\nVaahaka vvvv salhi mivaahaka yah vinthizaaru kurevey . Than kolheh kurin feshi gen thigenes dhineedhoo.\nAhenveema midhu adhi eh paat genes dheefiyyaa vvvvvv happy vaane???????\nLuv the story …its wonderful….wen next part??? next part ah inthizaaru kuraanan\nMi stwry v rythi..kuda kuda mistakes eba huri..ekm ves v rythi inge..nd stwry kuda koh dhigu koh genes dhehchey..v kiyaa hithun myny..ly star❤\nWhen next part nice storyy\nTHANK YOU ALL. I WILL UPLOAD NEXT PART TONIGHT\nYayy! Whatahappy news! Thankolheh dhigukoh genesdhechey please ?\nVarah nice mi partves?….but baeh name mistake eba huri


Barcelona hama bimugai, Real ge visnun kuriyah | Mihaaru\nރެއާލްގެ ކޯޗު ޒިދާން (ވ) އާއި ބާސެލޯނާގެ ކޯޗު އެންރީކޭ.-- ފޮޓޯ: އޭއެފްޕީ\n12 މާޗް 2017 - 13:165comments\nޗެމްޕިއަންސް ލީގުގައި މިދިޔަ ބުދަ ދުވަހުގެރޭ ޕީއެސްޖީ އަތުން ފަހަތުން އަރައި ބާސެލޯނާ އިން ހޯދި ތަފާތު ބޮޑު މޮޅާ އެކު އެ ޓީމު މި ވަގުތު އޮތީ ރަނގަޅު ފޯމެއްގަ އެވެ. ބާސެލޯނާގެ ކޯޗު އެންރީކޭ ބުނީ އެ މެޗަކީ މިހާރު މާޒީ ކަމަށާއި އެ ޓީމުން މާ ބޮޑަށް އެ މެޗުގެ ކަންތައްތަކާ މެދު ނުވިސްނާ ކަމަށެވެ.\nބާސެލޯނާ މި ވަގުތު ލީގުގެ އެއް ވަނައިގައި އޮތީ 26 މެޗުން 60 ޕޮއިންޓް ހޯދައިގެންނެވެ. ދެ ވަނައިގައި އޮތް ރެއާލް މެޑްރިޑަށް 25 މެޗުން ލިބިފައިވަނީ 59 ޕޮއިންޓެވެ. ލީގުގެ ތިން ވަނައިގައި އޮތް ސެވިއްޔާ އާއި އެތުލެޓިކޯ މެޑްރިޑް ރޭ ކުޅުނު މެޗު ނިމުނީ 1-1 އިން އެއްވަރުވެގެންނެވެ.\n"އަހަރެމެން މި ތިބީ ހަމަބިމުގައި. އެއީ އެއްވެސް ވަރަކަށް އޯވަ ކޮންފިޑެންޓް ވެގެން ބޭނުމެއް ނޫން ގެއްލުމެއް ވާން. މިއީ ތަފާތު މުބާރާތެއް. ލީގުގައި އަހަރެމެން އޮތް މަގާމު ދަމަހައްޓަން ވަރަށް ބުރަކޮށް މަސައްކަތް ކުރަން ޖެހޭ،" އެންރީކޭ ބުންޏެވެ.\nބާސެލޯނާ އަކީ ކުޅޭ ކޮންމެ މުބާރާތެއްގެ ވެސް ތަށްޓަށް ވާދަކުރާ ޓީމެއް ކަމަށާއި އެންމެ ފަހު ވަގުތާ ޖެހެންދެން ކާމިޔާބު ހޯދަން އެ ޓީމުން މަސައްކަތް ކުރާނެ ކަމަށް އެންރީކޭ ވަނީ ބުނެފަ އެވެ.\nރެއާލް މެޑްރިޑްގެ ތިން ކުޅުންތެރިއަކު ކައިރިން ބާސެލޯނާގެ މެސީ (މ) ބޯޅަ ހިފައިގެންދަނީ.-- ފޮޓޯ: އޭއެފްޕީ\nޕީއެސްޖީ މެޗުގައި ތަފާތު މޮޅު ކުޅުމެއް ދެއްކި ބާސެލޯނާގެ ނޭމާ އަށް މިރޭގެ މެޗުގައި އަނިޔާގެ ސަބަބުން ނުކުޅެވޭނެ އެވެ.\nރެއާލް މިރޭ ކުޅޭ މެޗުގައި އަމިއްލަ ދަނޑުގައި ނުކުންނާނީ ރެއާލް ބެޓިސްއާ ދެކޮޅަށެވެ. މިރޭގެ މެޗަށް ނުކުތުމުގެ ކުރިން ރެއާލްގެ ކޯޗު ޒިނެދިން ޒިދާން ބުނީ ރެއާލުން މެޗެއް ކާމިޔާބު ކުރާނީ އަމިއްލަ މަސައްކަތުން މޮޅަށް ކުޅެގެން ކަމަށެވެ.\n"އަހަރެމެން އެއްވެސް ބަޔަކަށް ބަރޯސާ ވެގެން މެޗަކުން މޮޅުވާން ނުވިސްނަން. އަހަރެމެން މެޗުތަކުން މޮޅުވާނީ އަހަރެމެންގެ މޮޅު ކުޅުން ދައްކައިގެން. އެއީ ކޯޗެއްގެ ގޮތުގައި އަހަރެންގެ ވިސްނުން،" ޒިދާން ބުންޏެވެ.\nއޭނާ ބުނީ ރެފްރީން އެހެން ކްލަބްތަކަށް ހާއްސަ ސަމާލުކަމެއްދޭ ކަމަށް ދެކެވޭ ވާހަކަތަކުގައި އެއްޗެއް ބުނަން ބޭނުންނުވާ ކަމަށާއި އޭނާގެ ވިސްނުން ހުރީ އަމިއްލަ ޓީމަށް ކުރިއެރުން ހޯދައިދިނުން ކަމަށެވެ.\nރެއާލް އެންމެ ފަހުން ލީގު ހޯދީ 2012 ވަނަ އަހަރު އެވެ. ޒިދާން ބުނީ މިއީ ރެއާލަށް ލީގު ކާމިޔާބު ކުރެވޭނެ ސީޒަނެއް ކަމަށެވެ.\nބާސެލޯނާ އާއި ޑިޕޯޓިވޯ ކުޅޭ މެޗު ފަށާނީ ރާއްޖެ ގަޑިން މިރޭ 20:15 ގަ އެވެ. އަދި ރެއާލާއި ބެޓިސް ބައްދަލުކުރާ މެޗު އޮންނާނީ މިރޭ 00:45 ގަ އެވެ.


އިސްލާމީ ޝަރީޢަތަކީ ބޯދާ، ކަޓު، ހައްދުފަހަނައަޅާފައިވާ ޤާނޫނުތަކެއްތޯ؟ – Shafeeu Abdullah\nހުޅަނގުގެ މީޑިއާއިން ފަތުރާ ޕްރަޕަގަންޑާގެ ތެރެއިން އިސްލާމްދީނާ ދެކޮޅަށް އެބައިމީހުން އެންމެ ފަރުވާތެރިކަމާއެކު ފަތުރާ އެއްކަމަކީ، އިސްލާމީ ޝަރީޢަތު ހައިބަތު ނަގައިލުމެވެ. މިކަން އެބައިމީހުން ކުރަނީ އިސްލާމީ ޝަރީޢަތަކީ، ބޯދާ، ކަޓު، ހައްދުފަހަނައަޅާފައިވާ ޤާނޫނުތަކެއް ހިމެނޭ ޝަރީޢަތެއްގެ ގޮތުގައި އިންސާނީ ބުއްދިތަކަށް ތަޞައްވަރުވާނެ ގޮތަށް އެ ޝަރީޢަތުގެ ވާހަކަތައް ގެނެސްދީގެންނެވެ. އެ ޝަރީޢަތަކީ އިންސާނީ ޙައްޤުތަކާއި މިނިވަންކަމާއި އަންހެނުންގެ ޙައްޤުތަކަށް އޮތް ނުރައްކަލެއްގެ ގޮތުގައި ބުނަމުން އަދި އެގޮތަށް ދޭހަވާ ފަދަ ގޮތަކަށެވެ.\nނަމަވެސް، ޙަޤީޤަތަކީ، އެބައިމީހުން، އިންސާނީ ސިކުނޑިތަކަށް ވައްދާދޭ ގޮތާއި މުޅިން އިދިކޮޅެވެ. އިސްލާމީ ޝަރީޢަތުގެ އެންމެ އަސާސީ މަޤްސަދުތަކުގައި ހިމެނިގެންވަނީ މުޖުތަމަޢުގެ މަޞްލަޙަތާއި، ފަރުދުންގެ މިނިވަންކަމާއި، އަބުރާއި ޢިއްޒަތާއި، ދޭދޭ މީހުންގެ މެދުގައި އޮންނަން ޖެހޭ ގުޅުމާއި މުޢާމަލާތުގެ އެކިއެކި ޙައްޤުތައް ކަށަވަރުކޮށްދޭ އަސާސުތަކެކެވެ.\nއިސްލާމީ ޝަރީޢަތަށް ހުޅަނގުން އަރުވާ ހިރަފުހަކީ ނުވެނުދާނެ ކަމެކެވެ. ޤިޔާމަތާ ޖެހެންދެން އެކަން ކުރާނެ މީހުން ތިބޭނެއެވެ. ނަމަވެސް ދެރަކަމަކީ، އިސްލާމީ ޝަރީޢަތުގެ މަތިވެރިކަމާމެދު ޣާފިލުވެފައިވާ މުސްލިމުންތަކެއް ހުޅަނގުގެ މި ޕްރޮޕަގަންޑާގައި ޖެހިފައިވާތީއެވެ. އަދި ޖެހެމުންދާތީއެވެ. އަދި އިސްލާމީ ފޭރާމުގައި ތިބޭ މުނާފިޤުންނަކީ މިސަފުގެ އެންމެ ކުރީގައި ތިބެ އަންބާ ކިޔަމުން ފުމެ އަރަމުން ދާނޭ ބައެކެވެ. އިސްލާމީ ކޮންމެ މުޖުތަމަޢަކުންވެސް މި މަންޒަރު ދަނީ ފެންނަމުންނެވެ.\nވަޟުޢީ ޤާނޫނުތައް ހެދުމުގައި ވެސް އިންސާނާ ހާސިލު ކުރަން ބޭނުންވާ ލަނޑުދަނޑިތަކެއް ހުންނާނެކަން ކަށަވަރެވެ. ކުށް ކުރުން މުޖުތަމަޢުން ހުއްޓުވުމާއި، މުޖުތަމަޢަކީ އަމާން ތަނެއް ކަމުގައި ހެދުމާއި، އަމިއްލަ ފަރުދުންނަށް އެބައިމީހުންގެ ހައްޤުތައް ހޯދައި ދިނުން ފަދަ، މިހިރަ މިހިރަ އެތައް މަސްލަޙަތުތަކަކަށް ރިޔާޢަތް ކުރެވެއެވެ. ނަމަވެސް އެންމެ އެދެވޭ ނަތީޖާ މި ޤާނޫނުތަކުން ނެރެދޭތޯއެވެ؟ އިންސާނީ ތާރީޚަށް ބަލާފައި ބުނެވޭނީ ނުދެވޭކަމުގައެވެ. އެހެންކަމުން، ދުވަސް ދުވަސް ކޮޅުން އެއް ކަމަކަށް އެތަކެއް ޤާނުނެއް ހަދާ، އިސްލާޙުކޮށް، އުވާލާ، އަނެއްކާ އައު ޤާނޫނެއް ހަދާ އުޅެތެވެ. އިންސާނީ ބުއްދިއާއި ވިސްނުމަކީ ތަފާތު އެއްޗެކެވެ. އެކަކަށް ބުއްދި ކުރެވޭ އެންމެ މޮޅު ގޮތަކީ އަނެކަކަށް އެންމެ ކަޓު ގޮތަކަށް ވެދެއެވެ. މިފަދަ ބުއްދިތަކުން ހަދާ ޤާނޫނުތަކުގައި އަބަދުވެސް އުނިކަންތައް ހުންނާނެއެވެ.\nނިންމާލަމުން ދަންނަވާލާނީ، އިސްލާމީ ޝަރީޢަތުގެ މަތިވެރިކަމާއި ފޮނިކަން އެނގިގެން ދާނީ މުޅި އިސްލާމީ ޝަރީޢަތުގެ ނިޒާމަށް ވިސްނާ ފިކުރުކޮށްލުމުންނެވެ. ވިސްނާ ފިކުރުކުރާ މީހަކަށް މި ޝަރީޢަތުގައިވާ ފުރިހަމަކަން ވަންހަނާއެއް ނުވާނެއެވެ.\nހުޅަނގުއިސްލާމީ ސިޔާސަތުއިސްލާމީ ޝަރީޢަތްޢަލްމާނިއްޔަތުޤާނޫނުސެކިއުލަރިޒަމްޝުބުހަ


vnews - Refugee akun championakah: South London Football Network ge 1 vana Ali Waheed ah.\nރެފިއުޖީ އަކުން ޗެމްޕިއަނަކަށް: ސައުތު ލަންޑަން ފުޓުބޯޅަ ނެޓްވޯކްގެ 1 ވަނަ އަލީ ވަހީދަށް\nއަލީ ވަހީދު އިނގިރޭސި އެފްއޭ ޓިއުޓާރ ކޯރޭ ޑުނޯކު އާއިއެކު، ލަންޑަންގެ ޑަގްލަސް އައި ސުޕޯރޓްސް ސެންޓަރުގައި-- ވީފައިލް ފޮޓޯ\n"ރެފިއުޖީ އަކުން ޗެމްޕިއަނަކަށް" މިއީ ލަންޑަންގެ ނަން ލީގު ފުޓުބޯޅައިގެ ސައުތު ލަންޑަން ފުޓުބޯޅަ ނެޓްވޯކުން އިއްޔެ އާންމުކުރި ކުރު ބަޔާނެއްގެ އެންމެ ފާހަގަކޮށްލެވުނު އިބާރާތެވެ.\nއިނގިރޭސި ނަން ލީގު 2017/2018 ވަނަ އަހަރުގެ ވިމްބަލްޑަން އެންޑް ޑިސްޓްރިކް ލީގުގެ ފުރަތަމަ ޑިވިޝަންގެ3ވަނަ ހޯދީ އަލީ ވަހީދު ކޯޗު ކުރާ އެސްއެލްއެފްއެން ޓީމެވެ. އެއަށް ފަހު މުޅި ސައުތު ލަންޑަން ފުޓުބޯޅަ ނެޓްވޯކްގެ މި ނިމިދިޔަ ސީޒަންގެ އެންމެ މޮޅު ކޯޗުކަން އަލީ ވަހީދު ހޯދި ޚަބަރު އެ ނެޓްވާކުން ހާމަކުރީ އިބްރަތްތެރި އިބާރާތަކުންނެވެ.\nސައުތު ލަންޑަން ފުޓުބޯޅަ ނެޓްވޯކުން އިއްޔެ އާންމުކުރި ބަޔާން\nއިނގިރޭސި، ސްޕެއިން، އީރާން އަދި ޕޯޗުގަލްގެ ކޯޗުން މަސައްކަތްކުރާ ނެޓްވާކްގެ ސީޒަން ނިންމުމުގެ ގޮތުން ބޭއްވި މުބާރާތް އަލީ ވަހީދު ކާމިޔާބު ކުރުމާ ގުޅިގެން އެ ނެޓްވޯކުން ހާމަކުރި މެސެޖުގައިވަނީ އަލީ ވަހީދުގެ ސީޒަންގެ އިބްރަތްތެރި ޚުލާސާއެއް ގެނެސްދީފައެވެ.\nމިގޮތުން ރެފިއުޖީއެއްގެ ގޮތުގައި މުޅިން އަލަށް އެ ނެޓްވޯކާއި ގުޅި، އިނގިރޭސިވިލާތުގެ ފުޓުބޯޅަ އެސޯސިއޭޝަނުން ލެވެލް 1 އަދި ލެވެލް2ކޯޗިން ލައިސަންސް ހާސިލުކޮށް އަހަރު ނިންމާލީ ޗެމްޕިއަނެއްގެ ގޮތުގައި ކަމުގައި ފާހަގަކޮށް އެ ނެޓްވޯކުން ވަނީ އަލީ ވަހީދު ރެފިއުޖީއަކުން ޗެމްޕިއަނަކަށް ކުރި ދަތުރަށް ތައުރީފު ކޮށްފައެވެ.\nއަލީ ވަހީދަކީ އިނގިރޭސި ފުޓުބޯޅަ އެސޯސިއޭޝަންގެ ކޯޗިންގ ލައިސަންސް ފުރިހަމަކުރި ފުރަތަމަ ދިވެއްސެވެ.\n2015 ވަނަ އަހަރު މޭޑޭގެ ބޮޑު އެއްވުމަށްފަހު ހައްޔަރުކުރެވި ޖަލަށްލުމުން އަލީ ވަހީދުވަނީ ރާއްޖެއިން ބޭރަށް ވަޑައިގަތް އިނގިރޭސިވިލާތުގެ ރެފިއުޖީއެއްގެ ގޮތުގައި އެގައުމުގެ ހިމާޔާތް ހޯއްދަވައިފައެވެ. އަލީ ވަހީދަކީ ދިވެހިރާއްޖޭގެ ގައުމީ ފުޓުބޯޅަ ޓީމުގެ މެނޭޖަރުކަމާއި، ރާއްޖޭގެ އެންމެ ކާމިޔާބު ކްލަބު ނިއުރޭޑިއަންޓް ސްޕޯޓްސް ކްލަބަށް އިންގިލާބީ ބަދަލަކާއި އެތައް ކާމިޔާބެއް ހޯދައިދެއްވި ކާމިޔާބު ޗެއަރމަނެއްވެސްމެއެވެ.\nފީއަލީގައި އަނެއްކާވެސް ޑެންގީ ފެތުރެނީ\nސަރުކާރާއި މަޝްވަރާކޮށް، އެއްބަސްވެެގެން ނޫނީ އޭޑީކޭއިން ޚިދުމަތުގެ އަގު ބޮޑުކޮށްގެން ނުވާނެ\nއެކްސިޑެންޓުތައް މަދުވޭތޯ ޑޮކްޓަރުންނާއި ނަރުހުން މަގުމައްޗަށް!\nޚާރިޖީ ސިޔާސަތު މުޅި ދުނިޔެއިން ބަލައިގަނޭ: އަލީ ވަހީދު\nމާޒިޔާ ދޫކޮށް މުލަކޭ ދަ ގްރާންޑޭ އަށް\nރައީސް ނަޝީދުގެ މިލްކިއްޔާތުގައި 5.5 މިލިއަން ރުފިޔާ\nޖޭޕީގެ ކެންޑިޑޭޓުންނަށް ޕާޓީއަކުން ތާއީދުކުރާނަމަ އެއީ ހެޔޮފުޅުކަން: އަލީ ސޯލިހް


އެލްކިއު ސްޕޯޓްސް ކުލަބުގެ 18 ވަނަ އަހަރީ ދުވަސް، އެތައް ކުޑަކުދިންނެއް ހެއްވާލައިފި\nJune 06, 2019 22:19:02\nމިއަހަރުގެ ފިތުރު އީދު ދުވަހަކީ އެލް ކިއު ސްޕޯޓްސް ކުލަބުގެ 18 ވަނަ އަހަރީ ދުވަހެކެވެ. އީދު ދުވަހާއި އަހަރީ ދުވަސް އެއްދުވަހަކަށް ވުމުން، އަހަރީ ދުވަސް ފާހަގަކުރުމުގެ ގޮތުން އެ ކުލަބުގެ ފަރާތުން މިވަނީ ކުޑަކުދިންނަށް ހާއްސަކޮށްގެން އީދު ހަދިޔާ ބަހައިފައެެވެ.\nއެގޮތުން އައިޖީއެމްއެޗްގައި އެނދުމަތިކޮށްފައި ތިބި ކުޑަކުދިންނަށް އެ ކުލަބުން އީދު ހަދިޔާ ބަހައިފައިވާއިރު، އީދު ނަމާދަށް ފަހުވެސް ވިލިމާލޭގެ އެކި ސަރަހައްދުތަކުގައި އެކުލަބުން ވަނީ ކުދިންނަށް އީދު ހަދިޔާ ބަހައިފައެވެ.\nއެލް ކިއު ސްޕޯޓްސް ކުލަބުގެ އޮފިޝަލަކު "ޖަޒީރާ ނިއުސް" އަށް މައުލޫމާތު ދެއްވަމުން ވިދާޅުވީ, އެކުލަބަކީ އަބަދުވެސް އިޖުތިމާއީ ކަންކަމަށް ޚާއްސަ އިސްކަމެއް ދެމުން އަންނަ ކުލަބެއް ކަމަށެވެ.\n"އަޅުގަނޑުމެންގެ ކުލަބަކީ އަބަދުވެސް އިޖުތިމާއީ ހަރަކާތްތަކަށް ޚާއްސަ އިސްކަމެއްދެމުން އަންނަ ކުލަބެއް. އެގޮތުން އަޅުގަނޑުމެން ވާނެ އެހީއަށް ބޭނުންވެފައިވާ ތުއްތު ކުދިންނަށް ފައިސާ ހޯދައިދިނުމުގެ ޕްރޮގްރާމްތައް ކުރިއަށް ގެންގޮސްފައި" އޮފިޝަލް ވިދާޅުވިއެެވެ.\nދެހާސް އެއްވަނަ އަހަރުގެ ޖޫން މަހުގެ ތެރޭގައި ވުޖޫދަށް އައި އެލް ކިއު ސްޕޯޓްސް ކުލަބު ރަސްމީކޮށް ރަޖިސްޓްރީކޮށްފައިވަނީ 2008 ވަނަ އަހަރުގެ ނޮވެމްބަރު މަހުގެ ތެރޭގައެވެ. ނަމަވެސް 2001 ވަނަ އަހަރުން ފެށިގެން އެ ކުލަބަކީ އެކި ކުޅިވަރުތަކާއި އިޖުތިމާއީ ހަރަކާތްތަކުގައި ބައިވެރިވަމުން އަންނަ ކުލަބެކެވެ. އެގޮތުން ތިންވަނަ ޑިވިޝަންގެ ފުޓްބޯޅަ އަދި ބާސްކެޓް ބޯލް އަދި ބައިބަލާ މުބާރާތްތަކުގައި އެކުލަބުން އަންނަނީ ބައިވެރިވަމުންނެވެ. އަދި ޒުވާން މޫނުތަކާއި އެކު މަޝްހޫރިވި "ބެރު ގަބީލާ" އަކީވެސް އެކުލަބުގެ ގްރޫޕެކެވެ.\nއެލްކިއު ސްޕޯޓްސް ކުލަބު


Uthuru ge campaign dhathurah Raees vadaigenfi\nރައީސް އިބްރާހިމް މުހައްމަދު ސޯލިހް، ހދ. ނޭކުރެންދޫއަށް ވަޑައިގަތުމުން ރަށު މީހުން އެމަނިކުފާނަށް މަރުހަބާ ދަންނަވަނީ -- ފޮޓޯ: ރައީސް އޮފީސް\nކުރިއަށް އޮތް ލޯކަލް ކައުންސިލް އިންތިހާބުގެ ކެމްޕޭނަށް ވެރިކަން ކުރާ މައި ޕާޓީ، އެމްޑީޕީން އުތުރުގެ ބައެއް ރަށްރަށަށް ކުރަމުންދާ ދަތުރުގައި ބައިވެރިވެވަޑައިގަތުމަށް ރައީސް އިބްރާހިމް މުހައްމަދު ސޯލިހު ވެސް ހދ. އަތޮޅަށް ވަޑައިގެންފި އެވެ.\n"އެޖެންޑާ 19 ރަށަށް" ނަމުގައި އެމްޑީޕީން އުތުރުގެ ރަށްރަށަށް ކުރާ ދަތުރުގައި ބައިވެރިވެވަޑައިގަތުމުގެ ގޮތުން ރައީސް ސޯލިހް މިހާރު ވަނީ ހދ. ނޭކުރެންދޫއަށް ވަޑައިގެންފަ އެވެ. އެމަނިކުފާނު އެ ރަށަށް ވަޑައިގަތުމުން ރަށުގެ ބަނދަރު ސަރަހައްދުން ގިނަ އަދަދެއްގެ އެމްޑީޕީގެ ސަޕޯޓަރުން ވަނީ އެމަނިކުފާނަށް ހޫނު މަރުހަބާއެއް ދަންނަވާފަ އެވެ.\nރައީސް ކުރައްވާ މި ދަތުރުފުޅުގެ ތެރޭގައި ހދ. ކުޅުދުއްފުށީގައި ބާއްވާ އުތުރުގެ އަތޮޅުތަކުގެ މަހާސިންތާގައި ވެސް ބައިވެރިވެވަޑައިގަންނަވާނެ އެވެ. އަދި ކެމްޕޭންގައި އެ އަތޮޅުގެ އިތުރު ރަށްރަށަށް ވެސް ވަޑައިގަންނަވާނެ އެވެ.\nކައުންސިލް އިންތިހާބުގެ ކެމްޕޭނަށް ރައީސް ހދ. އަތޮޅަށް ވަޑައިގެންނެވިއިރު، މިދިޔަ އާދީއްތަ ދުވަހުން ފެށިގެން އެމްޑީޕީގެ ރައީސް އަދި ރައްޔިތުންގެ މަޖިލީހުގެ ރައީސް މުހައްމަދު ނަޝީދު ގެންދަވަނީ އުތުރުގެ ރަށްރަށަށް ވަޑައިގެން ކެމްޕޭން ކުރައްވަމުންނެވެ.


Trump ge sulhaige plan Arab League in balainugaiy\nޓްރަމްޕްގެ ޕްލޭން އަރަބި އިއްތިހާދުން ބަލައިނުގަތް\nއަރަބް ލީގުގެ ކުއްލި ބައްދަލުވުމަށް ފަލަސްތީނުގެ ރައީސް މަހުމޫދު އައްބާސް ވަޑައިގަންނަވަނީ. -- ފޮޓޯ: ރޮއިޓާސް\nގާހިރާ (ފެބްރުއަރީ) - އިޒްރޭލުގެ ވެރިރަށަކީ ގުދުސް ކަމަށް ކަނޑައަޅައި ރައީސް ޑޮނަލްޑް ޓްރަމްޕް އާއްމު ކުރެއްވި މެދުއިރުމަތީގެ ސުލްހައިގެ ޕްލޭން އިންސާފުވެރި ނޫން ކަމަށް ބުނެ އެ ބަލައި ނުގަންނާނެ ކަމަށް އަރަބި ގައުމުތަކުގެ އިއްތިހާދުން ބުނެފި އެވެ.\nމިސްރުގައި އަރަބި ލީގުގެ ކުއްލި ބައްދަލުވުމަކަށް ފަހު އެ އިއްތިހާދުން ބުނީ، އެމެރިކާ އާއި އިޒްރޭލު ގުޅިގެން އެކުލަވައިލި ޕްލޭންގައި ފަލަސްތީނުގެ ރައްޔިތުންގެ ހައްގުތަކާއި އުއްމީދުތަކަށް ރިއާއަތް ކޮށްފައި ނުވާ ކަމަށެވެ.\nއިޒްރޭލުގެ ބޮޑު ވަޒީރު ބެންޖަމިން ނަތަންޔާހޫ އަރިހުގައި ބަހައްޓަވައިގެން ވައިޓް ހައުސްގައި އާއްމުކުރި ޕްލޭނަކީ ދެ ފަރާތަށް ވެސް ފައިދާކުރާ އަދި އިޒްރޭލާއި ފަލަސްތީނުގެ މިނިވަންކަން ކަށަވަރުވާފަދަ "ގަރުނުގެ ބޮޑު އެއްބަސްވުން" ގެ ގޮތުގައި ޓްރަމްޕް ވަނީ ސިފަ ކުރައްވާފަ އެވެ.\nއަދި އިރުމަތީ ގުދުސްއަކީ ފަލަސްތީނުގެ ވެރިރަށުގެ ގޮތުގައި ކަނޑައަޅާފައިވީ ނަމަވެސް، ހުޅަނގުގެ އައްސޭރީގައި ހުރި ބިންތަކުން އެއްވެސް ބަޔަކު ނެރެލައިގެން ނުވާނެ ކަމަށް އެ ޕްލޭނުގައި ކަނޑައަޅައިފައި ވެއެވެ.\nއެ ޕްލޭން އާއްމު ކުރައްވަމުން ޓްރަމްޕް ވަނީ އެ ހުށަހެޅުންތަކަކީ ފަލަސްތީނަށް ލިބޭނެ ފަހު ފުރުސަތުގެ ގޮތުގައި ވެސް ސިފަ ކުރައްވާފަ އެވެ.\nނަމަވެސް، ފަލަސްތީނުގެ ރައީސް މަހުމޫދު އައްބާސްގެ އެދިވަޑައިގަތުމަށް ބޭއްވި ބައްދަލުވުމުގައި ޓްރަމްޕްގެ ޕްލޭނަށް އަމަލުކޮށް ތަންފީޒު ކުރުމަށް އެ އިއްތިހާދުގައި ހިމެނޭ އެއްވެސް ގައުމަކުން އެއްބާރުލުން ނުދިނުމަށް ވެސް ވަނީ ނިންމައިފަ އެވެ.\nޓްރަމްޕްގެ ޕްލޭނުގެ މައިގަނޑު ޕޮއިންޓްތައް\nޕްލޭނުގައި ކަނޑައަޅާފައިވާ ޗާޓުގައިވާ އިޒްރޭލުގެ ބިން އެމެރިކާ އިން ބަލައިގަތުން\nފަލަސްތީނުގެ ސަރަހައްދު "ދެގުނަ" ބޮޑުކޮށް އިރުމަތީ ގުދުސްއަކީ ފަލަސްތީނުގެ ވެރިރަށުގެ ގޮތުގައި ކަނޑައަޅައި އެތަނުގައި އެމެރިކާގެ އެމްބަސީއެއް ހުޅުވުން\nގުދުސް އަކީ ބައިނުކުރެވޭ، އިޒްރޭލުގެ ވެރިރަށް ކަމަށް ކަނޑައެޅުން\nފަލަސްތީނުގެ މިނިވަން ދައުލަތެއް އުފެއްދުމަށް ފުރުސަތު\nފަލަސްތީނަށް ކަނޑައެޅި ބިމުގައި ހަތަރު އަހަރު ވަންދެން އެއްވެސް ކަމެއް ނުކުރެވޭ\nއިޒްރޭލް އަދި ފަލަސްތީނުގެ އެކަކު ވެސް އެ މީހުންގެ ގެދޮރުން ނުނެރުން\nގުދުސަކީ ޔަހޫދީން ފަލަސްތީނަށް އައުމުގެ އެތައް ހާސް އަހަރެއް ކުރިން ކަންއާނީ ދަރިކޮޅުގެ އަރަބީން ބިނާކޮށްފައިވާ ރަށެކެވެ. އެރަށަކީ ދުނިޔޭގައިވާ އެންމެ ގަދީމީ ރަށްތަކުގެ ތެރެއިން ރަށެކެވެ. އަދި އޭގެ އިތުރުން އެއީ މުސްލިމުންގެ ތިންވަނަ ހަރަމްފުޅު ކަމަށްވާ އަލް މަސްޖިދުލް އަގުސާ އެބިމެއްގައިވާ ބިމެވެ.\nފަލަސްތީނުގެ ބިންތައް އިނގިރޭސިން ފޭރިގަތުމަށް ފަހު އެތަނުގައި އިޒްރޭލުގެ ދައުލަތް އުފައްދައި ދިން އިރު އެމީހުންގެ އަތުްދަށުގައި އޮތީ ގުދުސްގެ ހުޅަނގުބައި އެކަންޏެވެ.\nނަމަވެސް އޭގެ ފަހުން 1967 ވަނަ އަހަރު ކުރި ހަދުވަހުގެ ހަނގުރާމައިގައި އިޒްރޭލުން އިރުމަތީ ގުދުސް ހިފި އެވެ. އޭގެ ފަހުން އެމީހުން ދަނީ ގުދުސުން އަރަބީން ހުސްކުރަން ގިނަ މަސައްކަތްތަކެއް ކުރަމުންނެވެ.\nޓްރަމްޕްގެ ޕްލޭނާ ގުޅޭގޮތުން އދ. އިން ބުނެފައިވަނީ އެ ޖަމާއަތަށް މިނިވަން ދެ ދައުލަތެއްގެ ގޮތުގައި ބަލައިގަނެވޭނީ 1967 ވަނަ އަހަރު ވެސްޓް ބޭންކް އަދި ގައްޒާ އިޒްރޭލުން ފޭރިގަތުމުގެ ކުރިން އޮތް ބޯޑަރުތަކުގެ މައްޗަށް ބިނާވާ ސުލްހައިގެ ޕްލޭނެއް ކަމަށެވެ.\nމަސްރަހު ދިރާސާކުރާ ފަރާތްތަކުން ބުނާ ގޮތުގައި، ޓްރަމްޕްގެ ޕްލޭން ބައްޓަންކޮށްފައިއޮތީ އިޒްރޭލަށް ފައިދާވާ ގޮތަށެވެ.\nއެގޮތުން، ފަލަސްތީނުގެ މިނިވަން ދައުލަތެއް އުފެއްދުމަށް ފުރުސަތު އޮތްކަމަށް ޕްލޭންގައި ބަޔާންކޮށްފައިއޮތަސް، އޭގެ އެއްވެސް ތަފްސީލެއް ހިމަނާފައެއް ނުވެ އެވެ. އަދި ހުޅަނގު އައްސޭރީގެ ބިންތަކަށް ވެރިވެގެން ތިބި ޔަހޫދީން އެ ގޮތުގައި ބޭތިއްބޭގޮތަށް އޮތުމަކީ އަނެއް ކަންބޮޑުވުމެވެ.\nއޭގެ އިތުރުން، އިޒްރޭލުގެ ވެރިރަށަކީ ގުދުސް ކަަމަށް އެމެރިކާއިން މާކުރިން ނިންމާފައިއޮތުމުގެ މާނައަކީ، އިރުމަތީ ގުދުސް އިން ފަލަސްތީނަށް ލިބޭނީ އެންމެ 15 ޕަސެންޓް ކަމަށް ޕީއެލްއޯއިން ވެސް ވަނީ ބުނެފަ އެވެ.\nއެމެރިކާ ފަލަސްތީން އިޒްރޭލް + ޑޮނަލްޑް ޓްރަމްޕް\nޓްރަމްޕްގެ ޕްލޭނަށް އެއްބާރުލުން ނުދޭން އަންގައިފި\nޓްރަމްޕްގެ ސުލްހައިގެ ޕްލޭން ބަލައި ނުގަނެވޭނެ: ފަލަސްތީނު\nފަލަސްތީނު ރައްޔިތުންނަށް ކުރާ އަނިޔާ ފޮރުވިޔަ ނުދޭނަން\nފަލަސްތީނު މީހުނަށް ކާބޯތަކެތީގެ އެހީ ދިނުން ދަތިވެއްޖެ